
Tratate contra iconomahilor 



AL CUVIOSULUI ŞI MĂRTURISITORULUI 

PĂRINTELUI NOSTRU TEODOR 

EGUMENUL STUDIONULUI 



ÎNTÂIUL ANTIRETIC ÎMPOTRIVA ICONOMAHILOR l 



„Vreme este de a grăi" şi nu „de a tăcea" (Ecles. 3, 7) pentru cel ce poate să o facă 
într-un mod oarecare, pentru că s-a sculat o erezie ce latră împotriva adevărului şi seamănă 
groază în sufletele neîntărite prin deşartă ei glăsuire. Fiindcă două lucruri ar face cumva cel ce 
grăieşte: şi-ar consolida bine gândul propriu, desfăşurând şi reunind demonstraţiile 
constitutive ale subiectului propus, şi ar împărtăşi şi altora concluziile acestora, în cazul că 
aceştia şi-ar pleca urechea la ele. Prin urmare, şi eu, sărac şi lipsit din amândouă părţile, luând 
îndrăzneală prin rugăciunile şi îndemnurile părinţilor, voi încerca pe cât e cu putinţă să expun 
care este concepţia mea. Căci mai bine este, zice limba Teologului (Grigorie de Nazianz) sa 
oferim ceea ce ne stă în putinţă decât să lipsim cu totul, mai ales că în „Cuvântul înfierător" " 
pe care l-am compus nu am putut-o duce până la capăt în chip îndestulător. Acum, însă, 
cuvântul nostru va proceda prin opunerea dogmei proprii şi a celei străine, astfel încât prin 
comparaţie să se scoată afară, ca la o selecţie, chipul falsificat şi contrafăcut al monezilor 
lipsei de evlavie din rândul celor ce poartă efigia probată şi sunt făcute din aliajul nealterat al 
Adevărului. 

„Iar Dumnezeu va da cuvânt cu putere multă celor ce binevestesc" (Ps. 67, 12), de îmi 
este îngăduit şi mie nevrednicului să încep acest cuvânt. 

1 . ORTODOXUL: Aşadar, una ne este, o, voi aceştia, credinţa, adorarea şi închinarea 
noastră a creştinilor: cea în Tatăl, Fiul şi Sfântul Duh; pentru că unul este lucrul închinat prin 
firea Dumnezeirii, chiar dacă lucrurile cugetate (în Dumnezeire) sunt trei prin proprietăţile lor 
ipostatice, cum reiese de altfel în continuare. 

ERETICUL Nu este una, întrucât obiectul cinstirii noastre s-a arătat primind mai 
multe închinări prin înălţarea icoanelor, o practică preluată prin vicleanul meşteşug al 
demonilor din tradiţia păgână (elină) pentru a introduce închinarea la idoli în Biserica 
universală. Căci faptul că Dumnezeirea este necuprinsă şi necircumscrisă este recunoscut de 
orice teolog. 

2. ORTODOXUL: Faptul că Dumnezeirea este necuprinsă şi necircumscrisă, la care 
voi adăuga şi pe acela că ea este infinită (nemărginită), nedefinită şi nonfigurabilă şi toate câte 
se zic prin suprimarea celor ce ea nu este, este evident pentru oricine. Dar, „ce comuniune are 
lumina cu întunericul"?, şi de aici se poate spune: „sau ce acord poate fi între Hristos şi 
Belial" (II Cor. 6, 14-15), între icoanele sfinte şi idolii demonilor? Căci atunci (dacă am sluji 
idolilor), ar fi trebuit să cinstim şi să ne închinam, înaintea celor cauzate (idolilor), cauzelor 
(zeilor), adică Astartei şi lui Chamos, urâciunea Sidonienilor (II Regi 23, 13), lui Apollo, Zeus 
sau Chronos şi celorlalţi feluriţi zei ai păgânilor care, strămutând prin ignoranţa înşelăciunii 
demonice adorarea de la Dumnezeu Făcătorul la cele create, au adorat creatura în locul 
Creatorului" (Romani 1, 25) alunecând cu toţii într-o singură prăpastie a politeismului. Dar la 



'P.G. 99, 328-351. 

2 Aluzie la o altă scriere de polemică antiiconomahă a Sf. Teodor, pierdută. 

noi este închinat un Dumnezeu în Treime. Şi cât priveşte dogma Teologiei (=despre Dum- 
nezeu), nu numai că ea nu îngăduie iscodirea unui chip de circumscriere sau cuprindere - să 
nu fie! căci aceasta este o născocire a gândirii păgâne (elenice) - ci noi nu ştim nici măcar că 
există Dumnezeirea sau ce este Ea, lucru ştiut numai de Ea însăşi. Dar după ce pentru 
suprema sa bunătate Unul din Treime s-a pogorât la firea omenească făcându-se ca şi noi şi a 
avut loc un amestec al celor neamestecate şi o contopire a celor necontopite, adică a 
necircumscrisului cu circumscrisul, a infinitului cu finitul, a nedefinitului cu definitul, a 
nonfigurabilului cu figurabilul - lucru cu adevărat paradoxal şi uimitor! -, pentru aceasta 
Hristos se reprezintă în icoană şi Cel nevăzut se vede, căci Cel ce prin natura Sa proprie e 
necircumscris a luat circumscrierea naturală a trupului nostru, pentru ca să se arate prin fapte 
ceea ce sunt acestea două iar nu ca una sau alta din ele să înşele asupra ceea ce sunt ele, cum 
rezultă din opiniile voastre. 

3. ERETICUL: Dar ei, (ereticii), nu zic că Dumnezeirea rămâne necircumscrisă prin 
faptul că Hristos este circumscris trupeşte. Căci întrucât Dumnezeirea este unită cu trupul prin 
unire ipostatică, atunci cu necesitate în circumscrierea trupului e împreună-circumscrisă şi 
Dumnezeirea necircumscrisă - fiindcă nu se admite ca una să fie separată de cealaltă, pentru 
ca să nu se introducă prin aceasta modul urâtei diviziuni (nestoriene). 

ORTODOXUL: Potrivit flecărelii tale nu se poate ca Dumnezeirea să rămână 
necuprinsă prin aceea că s-a lăsat curpinsă - doar s-a lăsat înfăşată în scutece!; nici nevăzută 
prin aceea că s-a lăsat pipăită - doar a fost pipăită!; nici nepătimitoare prin aceea că a lăsat să 
primească Patima - doar a fost răstignită!; nici nemuritoare prin aceea că a fost omorâtă - doar 
a primit moarte! Prin urmare, aşa să cugeti: că ea a rămas necircumscrisă în aceea că s-a lăsat 
circumscrisă. Căci şi acestea sunt proprietăţi ale Lui ca şi celelalte, dar unele sunt ale naturii 
necircumscrise, şi prin ele se recunoaşte faptul că (Hristos) este Dumnezeu, iar celelalte 
aparţin naturii circumscrise, şi prin ele se recunoaşte faptul că este om. Nici una din ele n-a 
înnoit pe cealaltă nici n-a încetat să fie ceea ce era, nici nu s-a preschimbat una în cealaltă - 
căci acesta ar fi amestecul (monofizit al firilor) de care fugim - ci, El este unul şi acelaşi prin 
ipostasul său având neamestecul naturilor Lui în interiorul definiţiilor lor. Prin urmare, fie 
primeşte „circumscris"-ul fie, dacă nu primeşti aceasta, suprimă şi „văzut"-ul, „pipăit-ul, 
„cuprins"-ul şi toate câte ţin de aceeaşi categorie; şi de aici se va vedea lămurit că nu primeşti 
în întregimea lui faptul că „Cuvântul s-a făcut trup" (Ioan 1, 14), ceea ce e culmea impietăţii. 

4. ERETICUL: A zice că Hristos este un simplu om, zic ei (ereticii), este unul din 
lucrurile cele mai absurde; dar faptul de a fi circumscris este propriu unui simplu om; prin 
urmare, Hristos nu este un simplu om pentru că n-a fost circumscris. 

ORTODOXUL: Mi se pare mie că mult mai flecăreşti proferându-ţi mereu iubirea faţă 
de (expresia) „necircumscris", respingând înţelesul cu nonînţelesul, şi opunând demons- 
tratului indemonstrabilul şi raţionamentului iraţionalul. Dar hai la luptă, ca să fii şi de aici 
scos afară din ring. Prin urmare, Hristos nu s-a făcut un simplu om, căci n-ar putea zice cineva 
din cei evlavioşi că El a asumat un om oarecare, ci omul în general (universal), adică întreaga 
natură umană, dar pe cea contemplată într-un individ - căci cum ar fi putut fi văzut altfel? - iar 
după această natură este văzut şi figurat, pipăit şi circumscris, mănâncă şi bea, creşte şi 
sporeşte, osteneşte şi se odihneşte, doarme şi priveghează, flămânzeşte şi însetează, 
lăcrimează şi asudă, şi toate câte le lucrează şi pătimeşte fiecare om. Prin urmare, Hristos este 
circumscris, deşi nu este un simplu om - căci nu este un om dintre mulţi oameni - ci însuşi 
Dumnezeu făcut om, ca nu cumva cei ce zic că El a venit doar părelnic, ca o fantasmă a 
închipuirii - şi cărora le urmezi şi tu - să arunce iarăşi în cursă balaurii tuturor ereziilor. Şi 
iarăşi, El este necircumscris, măcar că este Dumnezeu înomenit, ca să fie lovit peste bot 
câinele lipsit de evlavie care latră că El şi-a luat obârşia (numai) de la Măria. Fiindcă acesta 
este misterul cel nou al Iconomiei: faptul de a face o însoţire a naturii divine şi umane în 
ipostasul unic al Logosului care să păzească nevătămate proprietăţile fiecăreia în unirea 

nedespărţită (a ipostasului). 

5. ERETICUL: Scriptura însă, zic ei, (interzice) în general faptul de a se înălţa 
asemănări (ale lui Dumnezeu), doar zice undeva: „să nu-ţi faci chip cioplit, nici orice 
asemănare a câte sunt în cer sus, pe pământ jos şi în apele de sub pământ, să nu te închini lor, 
nici să le slujeşti, căci Eu sunt Domnul Dumnezeul tău" (Ieşire 2, 4) 

ORTODOXUL: Când anume şi către cine (s-a zis aceasta)? S-a zis înainte de Har şi 
celor păziţi sub Lege şi conduşi de aceasta spre „monarhia" unei unice Persoane (divine); 
când Dumnezeu nu se arătase încă în trup şi cei din vechime erau (astfel) separaţi prin zidul 
(Legii) de idolii din afară. Fiindcă se cădea ca acelora care au ajuns iarăşi prin protopărintele 
Avraam „neam ales" să li se legiuiască acestea, ca ei să evite prăpastia politeismului. Pentru 
că Unul este Dumnezeul şi Domnul a toate „pe care nici un om nu L-a văzut nici nu-L poate 
vedea" precum zice cuvântul (I Tim. 4, 16) şi, ca atare, El n-are nici însemnare, nici 
asemănare, nici circumscriere, nici circumdefinire, nici orice altceva din cele câte sunt 
inerente gândirii umane pentru înţelegerea lucrurilor. Cu referire la aceste lucruri s-a putut 
zice foarte bine acel (cuvânt): „Cu cine L-aţi asemănat pe Domnul? Şi cu ce asemănare L-aţi 
asemănat pe El? (Isaia 40, 18). Trec sub tăcere faptul că ceea ce a fost cu desăvârşire oprit în 
privinţa lui Dumnezeu nu a fost oprit şi în privinţa altora. Pentru că cel ce a interzis mai întâi 
hierofantelui Moise (asemănările) îndată apoi a poruncit: „Să faci doi heruvimi turnaţi în aur 
pe cele două capete ale capacului (chivotului). Şi să fie cei doi heruvimi cu aripile întinse pe 
deasupra capacului umbrind cu aripile lor capacul iar feţele lor să fie unul spre altul. Şi acolo 
mă voi face cunoscut ţie şi voi grăi ţie" (leş. 24, 18-22); şi în Levitic: „Fă-ţi un şarpe de aramă 
şi pune-1 pe un stâlp şi de va muşca şarpele pe vreun om, tot cel muscat care se va uita la el va 
trăi. Şi a făcut Moise un şarpe de aramă şi l-a pus pe un stâlp şi când un şarpe muşca un om, 
acesta privea la şarpele de aramă şi trăia" (Num. 21, 8-9). Vezi dar ceea ce spune însăşi 
Scriptura, măcar că îngerii nu au consistenţa noastră materială, iar şarpele, deşi este departe de 
om prin forma sa de fiară, a fost luat în mod enigmatic ca tip al lui Hristos (Ioan 3, 14). Iar 
dacă Dumenzeu s-a pogorât în vechime până la faptul de a se lăsa figurat enigmatic printr-un 
şarpe ca să vindece pe cei muşcaţi de şarpe, cum să nu-I fie drag şi potrivit cu El, de când s-a 
făcut om, faptul de a se înălţa icoana înfăţişării Sale trupeşti? Şi dacă, numai văzut, tipul 
teriomorf vindeca pe cei muşcaţi, cu cât mai mult nu va sfinţi, privită fiind pe cei ce au 
contempiat-o, efigia cu sacră imprimare a lui Hristos? 

6. ERETICUL: Prin urmare, Dumnezeu cade în contradicţie (opoziţie) cu Sine însuşi. 
ORTODOXUL: Ce nebunie! Pentru că negaţia priveşte faptul de a asemăna 

Dumnezeirea cu oricare din cele ce ţin într-un fel sau altul de creaturi: soare, lună, astre sau 
orice altceva după care se plăsmuieşte chipul idolilor (Deut. 4, 19), iar afirmaţia se referă la 
faptul că prin unele întipăriri şi chipuri modelate Israel este condus în mod simbolic, pe cât 
era cu putinţă, spre contemplaţia şi adoraţia unicului Dumnezeu; sau nu este oare însuşi 
modelul întregului Cort (al mărturiei) o prefigurare a adoraţiei în duh schiţată umbratic prin 
contemplaţii simbolice marelui Moise de către Dumnezeul a toate (Evrei 9)? 

7. ERETICUL: Prin urmare, zic ei, este o degradare şi o micşorare faptul de a-1 
reprezenta iconic pe Hristos prin întipăriri materiale. Să se rămână la contemplaţia mentală 
cum este formată în noi de Duhul Sfânt Care lucrează în noi o formare (modelare) 
dumnezeiască prin sfinţire şi dreptate. Căci zice Scriptura: „La ce foloseşte un chip cioplit ca 
să-1 facă pe el (meşterul său)? L-a făcut chip turnat şi o închipuire mincinoasă" (Avac. 2, 18). 
Şi iarăşi: „că acela este un lemn tăiat din pădure, lucrare a meşterului şi turnat din argint şi din 
aur" (Ierem. 10, 3) 

ORTODOXUL: Iţi place să nu te abţii de la tautologii sau mai degrabă de la orbire, 
trecând cu răutate de la un lucru la altul. Lucrul pe care-1 prezinţi drept ceva neverosimil şi 
josnic, acesta este potrivit lui Dumnezeu şi sublimităţii măreţiei misterului. Sau nu este o 

slavă pentru cele înalte faptul de a se smeri, precum o necinste pentru cei smeriţi faptul de a se 
înălţa? (cf. Leuca 14, 11) Tot astfel şi pentru Hristos, Care rămâne în înălţimea proprie 
Dumnezeirii şi este slăvit prin indescriptibilitatea ei imaterială este o cinste circumscrierea 
materială a trupului Său în care s-a manifestat preaînaltul Său pogorământ faţă de noi. Pentru 
că materie sau mai precis trup s-a făcut Cel ce a alcătuit universul. Şi nu a respins faptul de a 
deveni şi a fi numit după ceea ce a asumat; iar o lucrare a materiei este şi faptul de a fi 
circumscrisă în mod material. 

Iar despre faptul de a ne mulţumi cu contemplaţia mentală aşa cum este ea remodelată 
în noi de Sfântul Duh, el se referă la Botez. Şi cuvântul nostru nu este despre felul cum se 
alcătuieşte în noi icoana Celui ce este efigia ipostasului (Evr, 1, 3) lui Dumnezeu Tatăl, ci 
despre faptul reprezentării de către noi în culori materiale a icoanei formei Sale umane. Căci 
dacă e suficientă contemplaţia mentală, ar fi fost suficient ca El să vină la noi doar în mod 
mental; şi atunci iarăşi apare aparenţa în cele pe care le-a făcut şi în cele pe care le-a pătimit 
ireproşabil ca şi noi, nemaivenind El propriu-zis în trup. Dar hai mai departe! A pătimit, a 
mâncat şi a băut trup în trup; şi toate celelalte pe care le sufere şi face fiecare om în parte 
afară de păcat. (Evrei 4, 15) Şi, astfel, este o cinste ceea ce după tine este socotit a fi o 
necinste pentru preacinstitul şi preamăritul Logos (al lui Dumnezeu), încetează de a mai 
profera împotriva noastră fără învăţătură cuvintele Scripturii adaptând icoanei lui Hristos cele 
zise împotriva închinărilor idoleşti ale păgânilor. Căci cine având minte nu pricepe diferenţa 
dintre idol şi icoană, că unul este întuneric iar cealaltă lumină; unul înşelăciune, cealaltă 
lipsită de înşelăciune; unul este semn distinctiv prea evident al politeismului iar cealaltă a 
Iconomiei (lui Hristos)? 

8. ERETICUL: Cum?, zic ei: Ceea ce s-a scris despre Cruce nu s-a scris şi pentru 
Icoană? Căci scris este: „Cuvântul Crucii pentru cei ce pier este nebunie, iar pentru noi, cei ce 
ne mântuim, este puterea lui Dumnezeu" (I Cor. 1, 18). Şi „iar mie să nu-mi fie a mă lăuda 
fără numai în Crucea lui Hristos" (Gal. 6, 14), şi celelalte câte le celebrează Scriptura despre 
Cruce. Unde şi de către cine vei arăta zicându-se aşa ceva despre icoană? 

ORTODOXUL: Zi, încrezătorule, pe care din ele o celebrează şi în care din ele se 
laudă Pavel? In Cruce sau în tipul crucii? Evident că în prima. Dar nu se scindează în ce 
priveşte slava, copia reprodusă de prototipul ei, cum nici umbra de lumină. Şi câte se zic 
despre cauză, acestea se vor zice întru totul şi despre lucrul cauzat. Dar primele se zic în sens 
propriu şi prin natura (lucrului), iar celelalte nu în sens propriu ci omonimie. Tot aşa, după ce 
la început a fost propovăduit Hristos, a urmat, prin relaţie, şi cuvântul despre icoana (Lui). Şi 
vei avea ca demonstraţii despre icoana lui Hristos toate câte s-au zis despre Hristos însuşi. La 
fel şi pentru tipul crucii câte s-au arătat despre Crucea însăşi. Nicăieri însă (Scriptura nu 
vorbeşte) despre tip şi icoană, măcar că aceste două expresii au o semnificaţie identică; iar a 
căuta (aceasta) este lucru lipsit de raţiune, întrucât în cele ale noastre cele cauzate coexistă în 
potentă deodată cu cauzele lor. Sau nu este orice icoană o pecete şi o imprimare purtând în 
sine înfăţişarea proprie a lucrului după care este numită? Căci „cruce" numim şi imprimarea 
ei ca pecete, pentru că şi ea este cruce, şi nu zicem că sunt două cruci. Iar „Hristos" numim şi 
icoana lui Hristos pentru că şi ea este Hristos, dar nu zicem că sunt doi Hristoşi. Astfel încât 
nu este îngăduit a separa pe una de cealaltă prin omonimie ci prin natură; după cum zice 
Dumnezeiescul Vasile că „împărat se zice şi imaginea împăratului, şi, totuşi, nu sunt doi 
împăraţi: căci nici puterea nu se scindează, nici slava nu se împarte, şi pe drept cuvânt, cinstea 
icoanei urcă la prototip şi invers"/ 

9. ERETICUL: Se ajunge atunci, zic ei, la a zice că sunt mai mulţi Domni şi Hristoşi, 
după diferitele icoane, şi de aici vine şi politeismul, iar noi ne închinăm la Un singur Domn şi 
Dumnezeu. 

ORTODOXUL: Ce, deci? Nu este Domn Tatăl? Nu este Domn Fiul? Nu este Domn 



3 De Spiritu Sancto XVIII, 45; P.G. 32, 149. 

Sfântul Duh? Cum şi Dumnezeu, Dumnezeu şi Dumnezeu? Desigur. Rezultă, deci, de aici şi 
trei Dumnezei şi Domni? Lucrul este lipsit de evlavie. Căci este un singur Dumnezeu şi 
Domn. Acelaşi lucru, prietene, trebuie cugetat şi la icoane; căci, chiar dacă efigiile sunt mai 
multe după număr, este însă un singur Hristos, şi nu mai mulţi; după cum şi Domnul este 
Acelaşi şi nu sunt (Domni) diferiţi. Căci aşa cum acolo unitatea numelui de „Dumnezeu" şi 
„Domn" nu îngăduie naturii să se împartă în cele trei persoane, aşa şi aici apelativul 
omonimiei uneşte multele întipăriri într-o singură înfăţişare şi de aici obiecţia ta stupidă este 
una răsuflată. 

10. ERETICUL: Se admite, zic ei, ca Hristos să fie reprezentat iconic, dar aşa cum 
spune cuvântul sfânt predat nouă de către Dumnezeu: „Aceasta să faceţi întru pomenirea 
(amintirea) mea" (Luca 22, 19), neîngăduind adică să fie reprezentat iconic sau pomenit altfel; 
pentru că aici (în Euharistie) atât faptul de-a fi reprezentat iconic e adevărat cât şi 
reprezentarea iconică sfântă. 

ORTODOXUL: Faptul că te-ai arătat în conflict cu tine însuţi ajungând să admiţi că 
Hristos este circumscris, deşi mai întâi n-ai admis aceasta, e suficient pentru întoarcerea 
argumentului tău împotriva ta. Dar pentru că nu este bine să las nici o propoziţie a ta 
necriticată, să purcedem la respingerea ei conform raţiunii. Cum numeşti însăşi lucrurile 
ierologhisite şi celebrate imnic de către preot: icoană sau adevăr (realitate)? Dacă icoană - vai, 
ce absurditate! - (treci) din blasfemie în blasfemie, ca aceia care, intraţi într-un nămol, cu 
fiecare pas se afundă şi mai rău în el; căci ca să ţi se potrivească premiza, urmează să fii 
osândit pentru ateism. Iar dacă este adevăr (realitate), precum şi este - căci, potrivit cuvântului 
rostit de Dumnezeu, la împărtăşanie credincioşii mărturisesc că este însuşi Trupul şi Sângele 
lui Hristos - ce flecăreşti preschimbând misterele adevărului în tipuri? 

Iar cuvântul a zis: „aceasta să faceţi întru pomenirea (amintirea) mea" şi pe drept 
cuvânt, căci acest mister este o recapitulare a întregii Iconomii, semnificând printr-o 
sinecdocă întregul prin partea lui cea mai principală. Dar pentru că a zis: „aceasta să faceţi 
întru pomenirea mea" nu este totuşi îngăduit tuturor (să o săvârşească), ci numai celor care 
deţin puterea de a ierurghisi (preoţia). Cum nici nu ne-a interzis celebrarea celorlalte mistere 
(ale Iconomiei). Fiindcă ne arătăm săvârşind pomenirea şi a Naşterii şi a Arătării lui 
Dumnezeu; şi acum ridicăm ramuri spre închipuirea şederii (Lui) pe mânz, acum ne 
îmbrăţişăm unii pe alţii în semn de înviere. Trec sub tăcere suirea la templu şi ispitirile 
ispititorului, pentru care păzim înfrânare vreme de patruzeci de zile, şi altele care cad sub 
aceeaşi consideraţie. Trebuie, deci, presupus că printr-un mister mai concentrat cuvântul ne-a 
poruncit tacit de fapt: „Acestea toate să le faceţi întru pomenirea mea". 

Oare nu acelaşi lucru trebuie presupus şi gândit atât despre priveliştea înfăţişării Lui 
trupeşti într-un tablou cât şi despre de-Dumnezeu-gravatele evanghelii? Pentru că nicăieri El 
n-a spus să se fixeze în scris cuvântul concentrat (al propovăduirii Sale), ci el a fost fixat în 
scris de Apostoli şi aşa vine la noi până astăzi, Ceea ce aici este fixat în scris pe hârtie prin 
cerneală, este fixat tot aşa pe icoană prin felurite culori sau oricare alte materii. Căci zice 
marele Vasile: „ceea ce înfăţişează cuvântul istoriei aceasta arată şi pictura în tăcere prin 
imitaţie". 4 Astfel încât de aici suntem învăţaţi a zugrăvi nu numai cele ce cad sub simţuri, 
pipăit şi culoare, ci şi orice alt lucru cuprins în gândire prin contemplaţie mentală. Pentru 
aceasta s-a luat de la început (obiceiul) de a reprezenta nu numai pe îngeri, ci şi Judecata 
viitoare, stările cele de-a dreapta şi cele de-a stânga şi priveliştea plină de tristeţe şi cea plină 
de slavă (a Iadului şi Raiului). Căci singură Dumnezeirea este cu totul necircumscrisă şi nu 
există nici o înţelegere mentală cuprinzătoare, nici însemnare acustică a naturii Sale, drept 
pentru care este interzisă circumscrierea ei. Toate celelalte lucruri însă, întrucât sunt 
circumdefinite fiind cuprinse cu mintea, sunt şi circumscrise prin auzire sau privire, căci în 
ambele cazuri este vorba în mod egal de acelaşi lucru. 



4 Horn. 19; P.G. 31,509 

11. ERETICUL: Prin urmare, ce este lucrul arătat: icoană a lui Hristos sau Hristos? 
pentru că nu poate fi ambele, căci nu e acelaşi lucru umbra şi adevărul. Şi atunci cum trebuie 
zis: că fiecare este în fiecare sau oricare în oricare? Căci absurditatea e evidentă. 

ORTODOXUL: N-ar putea fi nimeni atât de nebun să gândească că umbră şi adevăr, 
natură şi instituire, arhetip şi copie produsă, cauză şi cauzat, sunt identice după fiinţă şi să zică 
că sunt fiecare în fiecare sau oricare în oricare, astfel încât să se presupună şi spună că Hristos 
şi icoana Lui sunt unul şi acelaşi lucru. Ci una este Hristos şi alta icoana lui Hristos potrivit 
naturii lor, deşi există identitate a lor potrivit indivizibilităţii denumirii lor. Când priveşti 
natura icoanei n-ai putea numi ceea ce se vede nici numai Hristos nici icoană a lui Hristos; 
căci ea este poate lemn sau culoare sau aur sau argint sau altă diversă materie, de la care se şi 
numeşte (aşa). Iar când (priveşti) asemănarea prin întipărire a arhetipului (poţi numi ceea ce 
se vede) şi Hristos şi a lui Hristos: „Hristos" după omonimie şi „a lui Hristos" după relaţie. 
Căci copia reprodusă este un produs al arhetipului, după cum şi numele este nume al celui 
numit. Dovadă: căci zice (Scriptura): „Şi a ridicat ochii Iosia şi a zis: „Ce este stânca aceea pe 
care o văd? Şi i-au zis lui bărbaţii cetăţii: „Este omul lui Dumnezeu care a venit din ludea". Şi 
a zis: „Lăsaţi-1. Nimeni să nu mişte oasele lui" (IV Regi 23, 16-18). Pricepi ce spune 
Scriptura? Că a numit „om al lui Dumnezeu" stânca, adică mormântul, numind piatra înălţată 
de la trupul care zăcea în el. Cu cât mai mult însă atunci nu trebuie numit prototipul pornind 
de la icoană? Şi iarăşi: a zis Dumnezeu lui Moise: „Fă-mi doi heruvimi de aur" (Ieşire 25, 18), 
Şi nu două icoane de heruvimi. Văzând, aşadar, şi de aici că produsul este numit prin 
omonimie cu numele propriu (al arhetipului), încetează de a mai întreprinde lucruri 
nechibzuite şi a încerca să argumentezi raţional cele lipsite de raţiune. 

12. ERETICUL: Cum zici: în icoană e Dumnezeirea lui Hristos? In mod natural - 
pentru că sunt împreună venerate - sau nu? Dar dacă Dumnezeirea este în icoană, rezultă de 
aici circumscrierea ei, iar dacă nu este în ea, atunci închinarea e lipsită de evlavie, pentru că se 
venerează nu ceea ce se numeşte ci ceea ce nu este (icoana). Ori trupul lui Hristos este 
pururea împreună-închinat cu Dumnezeirea (Sa), pentru că s-a unit inseparabil cu Ea, nu însă 
şi icoana. 

ORTODOXUL: Eşti în aceleaşi absurdităţi. Căci dat fiind că arhetip şi icoană nu sunt 
una, pentru că una e adevăr şi cealaltă, umbră, cu ce mai e aşa deştept argumentul tău? 
Fiindcă pentru unirea naturilor la trupul Domnului este închinată şi slăvită prin conexiune 
Dumnezeirea, măcar că trupul cade sub circumscriere ca unul ce este - cum altfel oare? - 
pipăit, sesizat şi văzut şi neprimind nicidecum pentru unire cele proprii naturii (divine) 
necuprinse: pentru că, după cum se zice, trupul a pătimit fără ca să împreună-pătimească cu el 
şi natura (divină) nepătimitoare. Dar la icoană, nicidecum. Căci aici nu e prezentă însăşi 
natura trupului înfăţişat pe ea, ci numai relaţia, şi deci cu atât mai puţin ar putea fi prezentă 
Dumnezeirea cea necircumscrisă, Care este (prezentă) şi este închinată în icoană doar aşa cum 
este prezent în umbră trupul unit cu ea. Căci unde este locul unde nu este prezentă 
Dumnezeirea? Ea este prezentă în cele raţionale şi neraţionale, în cele însufleţite şi 
neînsufleţite. Dar în mod analogic, după capacitatea naturilor care admit un mai mult sau mai 
puţin. Astfel n-ar greşi cineva de la ceea ce este cuviincios zicând că Dumnezeirea este şi în 
icoană; pentru că este şi în tipul Crucii şi în celelalte aşezăminte dumnezeieşti, dar nu printr-o 
unire naturală - căci ele nu sunt trupul îndumnezeit - ci prin împărtăşire relaţională, pentru că 
se împărtăşesc de harul şi cinstirea lui. 

13. ERETICUL: Şi atunci ce zic ei că este bine să primeşti icoana dar să nu te închini 
ei? Căci este de folos (să le primim) pentru că ele ne întorc, deopotrivă cu auzul, spre 
amintirea lucrurilor (închipuite), dar (să nu ne închinăm lor) pentru a evita caracterul inferior 
al picturii materiale; căci „duh este Dumnezeu şi cei ce se închină Lui trebuie să I se închine 
în duh şi adevăr" (Ioan 4, 24), zice cuvântul (Evangheliei). 

ORTODOXUL: Dacă recunoşti că evidenţa prin vedere este egală cu cea prin auzire, 

ceea ce e adevărat, primeşte atunci şi echivalentul lor. Şi să rămână Sfânta Evanghelie numai 
pentru auzire, fără a fi venerată, deşi este vrednică de cinstire? Dar dacă acesta este un lucru 
prostesc, cum nu este aşa şi primul? căci ai judecat că ele sunt deopotrivă (de egale). Sau cum 
să nu fie venerate fiecare, ci acelaşi lucru să se lupte cu sine însuşi aducând atât folos cât şi 
vătămare? Şi astfel, şi în icoană şi în Evanghelie şi în Cruce şi în oricare altul din (obiectele) 
afierosite apare închinat „în duh şi adevăr" Dumnezeu, materiile (lor) fiind depăşite 
(suprimate) prin înălţarea minţii (prin ele) spre Dumnezeu. Căci nu rămânem la ele însele, 
pentru că nici nu ne încredem în ele, cum face rătăcirea idolatrilor, ci prin ele ne înălţăm spre 
prototipuri, cum face credinţa Ortodocşilor. 

14. ERETICUL: Trebuie venerată, zic ei, inscripţia sau imaginea a cărui nume e 
înscris pe ea? una din ele? nu ambele? Şi care din ele (atunci)? 

ORTODOXUL: Lucrul este asemănător cu a întreba dacă trebuie să ne închinăm la 
Evanghelie sau la numele de pe ea? La tipul Crucii sau la litera de pe el? Dar acest lucru s-ar 
putea aplica şi pentru fiecare din noi, la cutare sau la numele lui: al lui Pavel şi al lui Petru 
poate, şi al fiecăruia din indivizii de sub aceeaşi specie. Şi cum nu e aceasta un lucru lipsit de 
minte sau mai degrabă de râs? Căci ce este lipsit de nume din cele ce cad sub ochii noştri? Şi 
atunci cum va putea fi scindat în ce priveşte slava lucrul numit de apelativul propriu, ca în una 
să-i dăm închinare, iar în cealaltă să i-o luăm? Fiindcă ele ţin de (categoria) relaţiei, căci 
numele este nume al celui numit (de el) şi prin natura sa e ca un fel de imagine naturală a 
lucrului despre care se rosteşte, de aceea în ele unitatea în închinare nu se scindează. 

15. ERETICUL: Trebuie venerată (închinată) mai degrabă Crucea decât Icoana? Şi în 
mod egal sau mai puţin? 

ORTODOXUL: întrucât există în lucruri o ordine naturală mi se pare de prisos să mai 
vorbesc. Căci dacă Crucea se ia pentru arhetip, atunci cum nu? Fiindcă pe ea a pătimit 
Cuvântul cel nepătimitor şi puterea ei e atât de mare încât şi la umbră seminţia demonilor este 
arsă de ea şi fuge departe de cei pecetluiţi cu ea. Iar dacă se ia pentru tipul (crucii), atunci nu 
este lucru chibzuit. Căci pe cât diferă cauzele (de lucrurile cauzate), pe atât ele sunt mai de 
cinste decât cele cauzate, pentru că tot ceea ce se ia pentru o anume întrebuinţare e inferior în 
cinstire faţă de lucrul pentru care a fost luat; aşa şi Crucea lui Hristos: căci fiind mai întâi o 
unealtă de blestem, a fost apoi sfinţită fiind luată spre întrebuinţare Patimii dumnezeieşti. 

16. ERETICUL: Ei zic că nu există nici o diferenţă între „idol" (eidolon) şi „icoană" 
(eikon) căci sunt identice în ce priveşte semnificaţia lor: pentru că unul (arată „înfăţişarea" 
(eidos) în genere, fiindcă ceea ce se vede nu este însuşi lucrul propriu, zis, iar celălalt 
„asemănarea" (eoikos), de la semnificatul asemănătorului; iar asemănătorul nu este altceva 
decât ceea ce nu este prototipul. Şi aşa cum este „idol" aşa este şi „icoană", căci ambele 
(cuvinte) duc spre aceeaşi semnificaţie. Dar a ne închina la un idol sub pretext că ne închinăm 
la Hristos printr-o circumscriere picturală, este lucru lipsit de evlavie; căci este interzis cu 
desăvârşire de Cuvântul Adevărului (Scriptură). 

ORTODOXUL: Pornind de la aceeaşi idee că asemănările nu sunt însuşi Divinul, ci în 
ele adevărul este uzurpat, nu există nici o diferenţă; pentru că este deopotrivă oprit ca 
urâciune de către dumnezeiasca Scriptură nu numai reprezentarea iconică a idolului, ci şi 
stâlpul, asemănarea şi orice altceva (similar). Căci zice: „Să nu vă faceţi idoli, nici chipuri 
cioplite, nici stâlp să nu vă ridicaţi; nici piatră cu chip cioplit cu dalta să nu stea în pământul 
nostru, ca să vă închinaţi la ele. Căci Eu sunt Domnul Dumnezeul vostru" (Levitic 26, 1). Şi 
altundeva: „Oare chipul nu 1-a făcut meşterul sau chipul cel turnat în aur 1-a turnat în matriţă 
aurarul sau nu a făcut el o asemănare?" (Isaia 40, 19). Căci pericolul idolatriei vine de la 
ambele. Aşadar, întrucât acestea au fost învinuite în vechime ca fiind asemănări ale lui 
Dumnezeu Cel nemărginit după natură, cuvântul „idol" ca şi celelalte de acelaşi gen sunt de 
neprimit pentru noi. Ne folosim însă pentru efigia înfăţişării trupeşti a lui Hristos mai degrabă 

de cuvântul „icoană", întrucât el a fost mai înainte însemnat dintr-un început la facerea lumii 
în plăsmuirea omului: căci zice (Dumnezeu): „Să facem om după chipul (icoana) şi 
asemănarea noastră" (Fac. 1, 26) şi, iarăşi, potrivit întrebării rostite de Dumnezeu: „a cărui 
icoană e aceasta" (Matei 22, 20); căci, pe cât se pare, de aici s-a făcut primirea lui. Iar prin 
katahreză (abuziv el se foloseşte şi pentru „efigie" (charakter) şi „asemănare" (homoioma), 
nicidecum însă pentru „idol" chiar dacă are aceeaşi semnificaţie de „asemănare" (emphereia), 
pentru că el a fost atribuit adoratorilor creaturilor, din vechime şi celor de acum, care nu se 
închină Treimii celei nedespărţite în natură, slavă şi putere şi nu mărturisesc întruparea 
Cuvântului. Dar zeii, care nu au făcut cerul şi pământul, lucraţi fiind din lemn, piatră şi tot 
felul de alte materii, împărţiţi şi luptându-se între ei nu numai prin natură ci şi prin voinţă, 
slavă şi adorare, vor pieri precum spune cuvântul (Ieremia 10, 11); sau ne vor aduce purtându- 
le, ca nişte captivi duşi în robie, icoana Domnului şi toate celelalte ale Sfinţilor. 

17. ERETICUL: Ei zic că nu se cuvine (ca icoanele) să fie înfăţişate şi închinate. De 
ce? Pentru că, zic ei, nu este o cinste pentru cei cărora le-a fost sortită o slavă mai presus de 
lume să fie întipăriţi prin faceri de chipuri (forme) materiale. Să rămână, mai bine, numai 
inscripţia faptelor lor prin cuvânt care e mai vrednică de cinste decât cea în picturi, pentru că e 
mai folositoare. 

ORTODOXUL: Aceste lucruri le zic şi despre Hristos. Respingerea lor e limpede, ca 
să nu repetăm acelaşi lucru. Căci auzirea este deopotrivă cu vederea şi nu se poate să nu existe 
amândouă. Fiindcă cel ce suprimă una suprimă dimpreună, cu totul, şi pe cealaltă. Şi dacă le- 
ar suprima pe amândouă, ar desfiinţa venerarea oricărei persoane venerate, dacă nu ne lipsim 
cu totul de minte. 

18. ERETICUL: Dar, zic ei, nu oricine este reprezentat iconic este şi vrednic de 
închinare, căci unul este aşa, altul altfel, şi poate unii sunt neînsemnaţi, iar alţii nevrednici de 
laudă. 

ORTODOXUL: Dar cei de aici sunt vrednici de veneraţie şi slăviţi, pentru că 
veneraţia dată lor vine prin sânge de martir şi o viaţă sfântă. 

19. ERETICUL: Dar de aici, zic ei, închinarea s-ar găsi scindată în multe părţi: ori 
închinarea este una şi nu mai multe. 

ORTODOXUL: Aceasta e (închinarea) de adorare şi ea se acordă numai lui 
Dumnezeu. Pentru ceilalţi există alte (închinări). Căci şi noi ne închinăm la împăraţi şi 
arhonţi, robii se închină la stăpâni şi copiii la părinţi, dar nu ca la nişte dumnezei; şi măcar că 
este acelaşi tip de închinare, dar nu este şi acelaşi tip de înţelegere (a închinării), căci aceştia 
sunt oameni şi venerarea lor este potrivit cinstirii sau legii, fricii sau afecţiunii. Astfel încât, 
cunoscând diferenţa închinării prin care sunt adorate prin efigii prototipurile, atribuie pe cea 
principală în mod propriu numai Dumnezeirii, iar pe celelalte după capacitatea (analogia) 
celor a căror copii sunt: Maicii lui Dumnezeu ca unei Maici a lui Dumnezeu, Sfinţilor ca unor 
Sfinţi. Căci Cărţi Sfinte puse la vedere există în toate bisericile lui Dumnezeu pentru tot 
ochiul omului, aşa cum sunt cărţi care prin cuvântul lor sunt pentru auzire; şi ele sunt vrednice 
de închinare în mod asemănător, pentru că au valoare egală, ba chiar cele pentru vedere 
prevalează pentru că (se adresează văzului) celui mai principal dintre simţuri. 

Dar unde vom pune obiceiul care domină dintru început şi până astăzi, încât poate fi 
recunoscut din orice templu dumnezeiesc şi aşezăminte sfinte? A fost lipsit oare, de evlavie 
corul purtătorilor-de-Dumnezeu Părinţi? A căzut oare, în idolatrie neprihănita Biserică? Şi 
atunci, când va fi curăţită de idoli, şi de cine? Opoziţia (faţă de icoane) e a lui Antichrist. Şi 
cum va putea fi schimbată continuitatea primită din vechime a obiceiurilor şi predaniilor din 
vechime? Fiindcă dumnezeieştii Părinţi ne împiedică să ne bazăm - chiar dacă lucrul e de 
prisos - pe demonstraţia raţională, pentru că ei zic: „Simplitatea credinţei e mai tare decât 
demonstraţiile raţionale". Şi altundeva: „Vechile obiceiuri să aibă tărie". Deci numind 

idolească Biserica lui Dumnezeu pentru înălţarea icoanelor (în ea), cum nu eşti chiar tu, 
cutezătorule, un efect al lucrării tuturor ereziilor? Stai, deci, departe împreună cu partida 
opoziţiei, în caz că nu vrei să te căieşti, şi ascultă numai glasul care te loveşte ca şi-o piatră, ca 
să nu te atingi de muntele Bisericii ca unul ce eşti fiară eretică (cf. leş. 19, 13). Aşadar: 

20. (1) Dacă cineva nu mărturiseşte că Domnul nostru Iisus Hristos Care a venit în 
trup este circumscris după trup rămânând necircumscris după natura Sa divină, acela este 
eretic. 

(2) Dacă cineva se sfădeşte zicând că, din pricină că trupul Cuvântului este 
circumscris, este împreună-circumscrisă şi Dumnezeirea (Lui), şi nu le atribuie cum trebuie pe 
fiecare în unicul ipostas potrivit proprietăţilor Lui naturale, întrucât în unirea inseparabilă ele 
nu se suprimă una pe cealaltă, acela este eretic. 

(3) Dacă cineva nu numeşte circumscrierea vederii trupeşti a Cuvântului „icoană a lui 
Hristos" sau „Hristos" în mod omonimie, ci ar numi-o idol al înşelăciunii, acela este eretic. 

(4) Dacă cineva ar afirma cu îndrăzneală că închinarea relaţională a lui Hristos în 
icoană este închinare la idoli şi nu la însuşi Hristos, întrucât după marele Vasile slava 
prototipului nu se scindează în copia acestuia, acela este eretic. 

(5) Dacă cineva ar zice că se mulţumeşte numai cu arătarea lui Hristos în icoană şi nici 
nu cinsteşte nici nu necinsteşte (icoana), respingând deci închinarea prin cinstire relaţională, 
acela este eretic. 

(6) Dacă cineva ar deturna şi adapta interdicţiile scripturistice pronunţate împotriva 
idolilor la sfânta Icoană a lui Hristos, ca de aici să numească idolatră Biserica lui Dumnezeu, 
acela este eretic. 

(7) Dacă cineva închinându-se la icoana lui Hristos ar zice că în ea Dumnezeirea Lui 
este închinată în mod natural, şi nu întrucât ea (icoana) este o umbră a trupului celui unit cu 
Ea, pentru că Dumnezeirea e pretutindeni, acela este eretic. 

(8) Dacă cineva ar atribui înălţarea spirituală spre prototipuri prin veneratele icoane 
elementelor materiale inferioare, ca şi cum ar fi condus spre însăşi vederea arhetipului fără 
ele, (numai) din auzire, şi n-ar admite faptul ca imitaţia picturală tăcută este egală, cum zice 
marele Vasile, cu istorisirea făcută prin cuvânt, acela este eretic. 

(9) Dacă cineva n-ar zice că icoana lui Hristos înscrisă în tot locul şi arătată spre 
mântuire poporului lui Dumnezeu este deopotrivă cu tipul Crucii, acela este eretic. 

(10) Dacă cineva nu ar acorda închinarea cuvenită icoanei Născătoarei de Dumnezeu 
şi tuturor Sfinţilor, Născătoarei de Dumnezeu ca unei Născătoare de Dumnezeu, Sfinţilor ca 
unor Sfinţi, potrivit diferenţei închinării Maicii lui Dumnezeu şi celor împreună-robi (ai lui 
Dumnezeu), ci ar zice că podoaba mântuitoare a Bisericii e invenţie idolească, acela e eretic. 

(11) Dacă cineva n-ar orândui dimpreună cu celelalte erezii şi pe cea care a lătrat 
împotriva veneratelor icoane, ca pe una ce desparte în mod egal (pe oameni) de Dumnezeu, ci 
ar zice că a fi în comuniune cu aceştia e un lucru indiferent, acela este eretic. 

(12) Dacă cineva, supralicitând cinstirea icoanei lui Hristos, ar zice că nu merge şi nu 
se apropie de ea, chipurile pentru că nu s-ar putea folosi de ea dacă nu s-a curăţit mai înainte 
de orice păcat, acela este lipsit de raţiune. 

ANTIRETICUL II 5 



Cuvântul adevărului fiind unitar la înfăţişare şi de neclintit după fire nu este supus nici 
diviziunilor în păreri nici schimbărilor în timp, căci pururea opinează şi cinsteşte aceleaşi 
lucruri, ca unul exceptat de la orice scoatere şi adaos. Dar ficţiunea minciunii, ca una ce este 
scindată în multe părţi şi zeci de mii de opinii, căzând din unele în altele, în unele puncte 
cinsteşte una iar în altele opinează, dimpotrivă, altceva şi nu stă nicăieri şi nicidecum pe 
acelaşi lucru, fiind supusă pătimirilor alterării şi schimbării. Aşa şi lătratul iconomahilor: 
pentru că acesta când numeşte blasfemiator icoana Domnului nostru Iisus Hristos idol al 
înşelăciunii, când nu zice aceasta, ci că înfăţişarea pictată este bună avându-şi raţiunea de a fi 
în explicarea şi rememorarea celor înfăţişate, nu însă şi în închinarea lor; şi de aceea le 
atribuie în biserici zonele superioare temându-se ca nu cumva fiind coborâte în zonele 
inferioare şi dobândind astfel un prilej de închinare, să fie o cauză a căderii în idololatrie. 
Cum să nu se mire cineva de această înţelegere care nu pricepe că însăşi temerea de plasare a 
lor în zonele inferioare şi închinarea la ele este cauza suspiciunii de idolatrie? Pentru că 
sustragerea icoanelor din zonele inferioare nu le e deajuns pentru a avea o opinie nerătăcită, 
dacă cele din zonele superioare, sunt lăsate acolo, pentru că în cărţile Regilor stă scris că nu 
au bineplăcut lui Dumnezeu alţii afară de David, Iezechia şi Iosia, care au desfiinţat deodată 
idolii din zonele inferioare şi cei din cele superioare (IV Regi 18, 3-4; 32, 4-20; II Cron. 23, 4- 
20). Astfel încât, dacă ar fi fost aleşi spre a bineplăcea în mod desăvârşit pe cât le era în 
putinţă lui Dumnezeu, sau mai degrabă spre a fi lipsiţi de evlavie în mod desăvârşit într-o 
asemenea prezumţie, n-ar fi lăsat casă sfântă sub cer a cărei podoabă să nu o îndepărteze şi 
aşezăminte dumnezeieşti din ele alcătuite din înfăţişări pe care să nu le ardă. Dar despre 
acestea s-a vorbit îndeajuns de către mine, pe cât a fost cu putinţă puţinătăţii minţii mele, 
soluţionând obiecţiile şi împotrivirile lor absurde. Acum însă, întrucât, înconjuraţi fiind fără 
ieşire de respingerile (noastre), mărturisesc că Domnul nostru Iisus Hristos poate fi 
reprezentat iconic, dar nu se cade a ne închina icoanei înălţate lui, şi de aici încearcă să 
tulbure mintea celor mai simpli cum că în închinare se adoră creatura în locul Creatorului, 
pentru aceasta (am scris) cu ajutorul lui Dumnezeu şi acest sărac tratat de faţă ca o discuţie 
între două personaje, un ortodox şi un icomonah, pentru ca şi de aici să fie uşor de văzut şi de 
deosebit dintr-o privire forţa argumentelor expuse. 

1 . ORTODOXUL: Mărturiseşti că Fiul şi Cuvântul Tatălui făcut trup este circumscris 
după trup rămânând necircumscris prin natura Dumnezeirii Lui? 

ERETICUL: De acord. Cum nu? Pentru că aşa declară - Părinţii teologi: Grigorie 
zicând că este „circumscris prin trup şi necircumscris prin duh" 6 iar Atanasie că „Dumnezeu 
este înţeles cu mintea şi există cu adevărat în mod nevăzut, iar omul este pipăit şi există cu 
adevărat în mod văzut." 

2. ORTODOXUL: Deci această circumscriere sau icoană a lui Hristos nu o recunoşti 
ca fiind şi ea vrednică de închinare? 

ERETICUL: Desigur că nu, pentru că acest lucru nu este spus de nici unul unul dintre 
de-Dumnezeu-purtătorii-Părinţi. Dar să te întreb acum eu pe tine, şi tu să-mi răspunzi. Unde 
stă scris în Vechiul şi Noul Testament că icoana trebuie venerată? 



5 P.G. 99, 352-388. 

6 Greg. Naz, Epist. 101; P.G. 37, 177. 
Adv Apollinarium 2; 2; P.G. 26, 1133. 

3. ORTODOXUL: Peste tot acolo unde stă scris că trebuie venerat prototipul ei. 
ERETICUL: „Domnului Dumnezeului tău să te închini şi Lui singur să-i slujeşti" 

(Matei 4, 10; Deuteronomul 6, 13). Aceasta stă scris. Lui este poruncit să ne închinăm şi nu 
unui „prototip", cu atât mai puţin unei „icoane", cum zici tu. 

4. ORTODOXUL: Nu Teologia (învăţătura despre Dumnezeu) este obiectul (disputei), 
preafrumosule, unde nu există vreo asemănare ori sugerarea unei asemănări, ci Iconomia 
(învăţătura despre Hristos), unde se vede şi prototipul şi copia lui, în caz că mărturiseşti că, 
luând trup, Cuvântul s-a făcut ca noi. 

ERETICUL: Atunci când Scriptura zice: „Domnului Dumnezeului tău să te închini şi 
Lui singur să-i slujeşti", nu porunceşte oare cuvântul să dăm închinarea şi Fiului împreună cu 
Tatăl? 

5. ORTODOXUL: Evident. Dar închinarea legiuită celor din vechime nu se aducea ca 
Unuia ce a luat trup, căci „pe Dumnezeu nimeni nu 1-a văzut vreodată" după cum zic 
Scripturile (Ioan 1, 18). Dar după ce s-a făcut trup şi (a ajuns) în interiorul circumscrierii, Cel 
necircumscris a fost văzut şi Cel nepipăit şi nevăzut a căzut sub vedere şi atingere. Aşadar 
este închinat împreună cu Dumnezeu Tatăl ca Unul ce este egal cu Dumnezeu, dar şi în icoana 
lui a cărui prototip este, ca Unul ce s-a făcut om ca şi noi întru toate „afară de păcat" (Evrei 1, 
6). 

ERETICUL: Despre Hristos se zice foarte limpede în toată de Dumnezeu insuflată 
Scriptură că trebuie închinat; căci zice: „Şi să se închine lui toţi îngerii lui Dumnezeu" (Deut. 
32, 34); Nu însă şi despre „prototip" şi „icoană". 

6. ORTODOXUL: Faptul că despre Hristos s-a scris: „şi să se închine Lui toţi îngerii 
lui Dumnezeu" cum altfel trebuie înţeles decât că acest cuvânt este despre prototip? Pentru că 
s-a făcut om după ce a fost Dumnezeu, şi pentru că fiecare om este prototip al icoanei sale şi 
nu poate exista om care să nu poată avea drept copie fabricată reprezentarea lui iconică, este 
evident că şi Hristos, făcându-se asemenea nouă întru toate, este prototip al icoanei Sale, chiar 
dacă nu stă scris aceasta „expressis verbis". Astfel încât, atunci când ai întrebat: „Unde stă 
scris că icoana lui Hristos trebuie venerată?" ai auzit îndată că: „Peste tot acolo unde stă scris 
că trebuie venerat Hristos", întrucât copia fabricată este inseparabilă de prototip. 

ERETICUL: Dar întrucât nu stă scris că Hristos este prototip al icoanei Sale, cuvântul 
nu poate fi primit şi nu este cuprins în mărturisirea credinţei noastre. 

7. ORTODOXUL: Multe, care nu sunt scrise „expressis verbis" (în Scriptură), dar au 
acelaşi sens cu cele scrise, sunt propovăduite de Părinţi. Fiindcă şi faptul că Fiul este 
consubstanţial (de-o-fiinţă) cu Tatăl nu se află în de-Dumnezeu-insuflata Scriptură, ci a fost 
lămurit ulterior de către Părinţi, ca şi faptul că Duhul Sfânt e Dumnezeu sau că Născătoarea 
Domnului e Născătoare de Dumnezeu şi altele pe care a le enumera aici e prea lung şi care, 
dacă nu sunt mărturisite, s-ar nimici adevărata noastră adorare (credinţă). Dar ele au fost 
mărturisite atunci când le-a cerut nevoia spre doborârea ereziilor ce s-au ridicat. Ce este, deci, 
de mirare dacă, chiar dacă nu este scris (în Scriptură) că Hristos este prototip al icoanei sale, 
aceasta s-a grăit acum fiindcă o cere timpul faţă de erezia iconomahă renăscută, întrucât astfel 
adevărul se arată cu foarte mare certitudine. Căci dacă Fiul nu este prototip al icoanei Sale, 
atunci nici nu s-a întrupat, rămânând în afara circumscrierii prin infinitatea (nemărginirea) 
Dumnezeirii. Iar dacă S-a întrupat şi S-a văzut ca şi noi, de ce să nu I se atribuie toate câte se 
atribuie fiecărui om în succesiunea asemănării? 

ERETICUL: Deoarece Hristos este Dumnezeu şi om, nu simplu om ca unul din noi, 
nu este lucru sfânt a-L numi prototip al icoanei Sale. 

8. ORTODOXUL: Faptul că Hristos nu este un simplu om nu s-a zis de către Părinţi 

spre a suprima faptul că este circumscris, ci pentru a arăta că este deopotrivă Dumnezeu şi 
om, ceea ce nu este nici unul dintre noi, drept pentru care toţi suntem numiţi simpli oameni. 
Dar întrucât e circumscris, este prototip al icoanei sale, ca şi oricare dintre noi, şi nu este din 
această pricină un simplu om. 

ERETICUL: Recunosc că Hristos este circumscris, dar nu că are şi definiţia 
prototipului. 

9. ORTODOXUL: Dar cum ar putea fi circumscris neavând raţiunea prototipului? 
Căci însăşi ceea ce zice a fi circumscris este şi prototip. Pentru că ceea ce este circumscris se 
pune înainte spre producere a unei copii a icoanei celui desenat. 

Recunoscând, deci, că Hristos este circumscris vei admite, chiar dacă nu vrei, că este 
prototip al icoanei Sale, aşa cum fiecare om (este prototip) al imaginii sale. După cum zice şi 
dumnezeiescul Vasile: „Să fie înscris (zugrăvit) în pictură şi Hristos, arbitrul luptelor 

Q 

(martirilor)". Zicând aceasta, a arătat solid că Hristos este prototip al icoanei Sale, dacă tot 
cel înscris în pictură este un produs al formei prototipului. 

ERETICUL: Şi ce fel de comuniune de închinare are prototipul cu copia reprodusă? 

10). ORTODOXUL: Cea pe care o are fâcătoarea-de-viată Cruce cu întipărirea ei. 
ERETICUL: De unde ai luat aceasta? Căci nu te voi primi ca pe un nou legiuitor. 

11. ORTODOXUL: Cuvântul este din doi de-Dumnezeu-văzători (Părinţi): din 
Dionisie Areopagitul care zice că: „Adevărul este în asemănare, arhetipul în icoană; fiecare în 
fiecare afară de diferenţa de fiinţă", 9 şi din marele Vasile care zicea: „Căci nici cel ce-şi 
aţinteşte privirea în for la icoana imperială şi numeşte împărat pe cel din pictură, nu 
mărturiseşte (că sunt) doi împăraţi: icoana şi pe cel a căruia este icoana; nici arătând pe cel 
scris în pictură nu zice: acesta este împăratul, lipsind prototipul de apelativul de „împărat", ci 
mai degrabă confirmă prin mărturisirea acestuia cinstea cuvenită acestuia. Căci dacă icoana 
este „împărat" cu cât mai mult este împărat cel ce a oferit icoanei cauza (reprezentării ei). 10 
Şi iarăşi, altundeva: „Peste tot icoana creată artificial, transpusă după prototip, a primit 
asemănarea în materie şi participă la figura aceluia prin mintea meşteşugarului şi apăsarea 
mâinii. Astfel, pictorul, sculptorul în piatră şi cel ce toarnă statui din aur şi bronz a luat 
materie, a privit la prototip, a primit în sine impresia lucrului văzut şi a reimprimat-o apoi în 
materie". 11 

ERETICUL: Chiar dacă aşa au filosofat Părinţii, dar ei n-au exprimat prin aceasta 
faptul că închinarea celor două e comună. 

12. ORTODOXUL: întrucât dumnezeiescul Vasile numeşte recunoaşterea copiei 
reproduse o cinstire confirmativă a prototipului, ce altceva îţi apare a fi decât o unică cinstire 
sau închinare a amândurora. 

ERETICUL: Admit o „cinstire" dar nu şi o „închinare", căci metonimia este de la tine 
nu de la (Sfântul) Părinte. 

13. ORTODOXUL: Ce, deci, atunci când îl vei auzi pe marele Atanasie zicând: „în 
icoana împăratului este chipul şi forma (lui) şi în împărat (este) asemănarea din icoană a 
împăratului, astfel încât cel ce vede icoana vede în ea pe împăratul şi, iarăşi, cel ce vede pe 
împăratul, recunoaşte că, acesta este cel din icoană. Din faptul că asemănarea nu se schimbă, 
celui ce vrea să vadă după icoană pe împărat, icoana i-ar putea spune: „eu şi împăratul una 
suntem, căci eu sunt în acela şi acela în mine. Şi ceea ce ai văzut în mine aceasta vezi şi în 



*Hom. 173; P.G. 31,489. 

9 Eccl. hier IV, 3,1; P.G. 3, 473. 

10 Hom. 42, 4; P.G. 31,608. 

11 Adv. Eunomium V; P.G. 29, 724. 

acela. Şi ceea ce vezi în acela aceasta vezi şi în mine". Prin urmare, cel ce se închină icoanei 
se închină în ea împăratului, căci icoana este forma şi chipul aceluia". 12 După cum şi, ca să 
adaug şi de la mine, cel ce se închină tipului Crucii, se închină în el Crucii celei făcătoare-de- 
viaţă; căci tipul ei de acum este forma şi figura trasată a aceleia. 

ERETICUL: Lasă de-o parte aici vorbirea despre Cruce, căci aceasta este un nebiruit 
semn de biruinţă împotriva diavolului. 

14. ORTODOXUL: Lasă şi tu de o parte vorbirea despre Icoana lui Hristos. Căci 
Acesta este Mântuitorul lumii prin care şi Crucea, mai înainte unealtă a stricăciunii, s-a făcut, 
prin întinderea Lui pe ea, simbol al nestricăciunii. 

ERETICUL: Dar nu se poate admite ca icoana lui Hristos să aibă ceva în comun cu 
închinarea Lui, nici să fie numită cu acelaşi nume cu care e numit Hristos. 

15. ORTODOXUL: Primeşte atunci şi de la mine obiecţia corespunzătoare. Atunci nu 
se poate îngădui nici ca întipărirea (gravarea semnului) crucii să aibă ceva în comun cu 
închinarea făcătoarei-de-viaţă Cruci, nici să fie numită cu acelaşi nume cu care e numit 
lemnul cel de-viaţă-făcător. 

ERETICUL: încetează flecăreala! Căci închinarea amândurora este unică şi comună, 
şi numele cu care este numit lemnul cel de-viaţă-făcător acela este acordat şi întipăririi lui, 
pentru că amândouă sunt cruce. 

16. ORTODOXUL: De la tine însuţi îmi vine acum biruinţa, căci şi eu zic aceleaşi 
lucruri. Pentru că tot aşa există o unică şi comună închinare a lui Hristos şi a întipăririi Lui, iar 
numele cu care este numit Hristos este acordat şi reprezentării Lui iconice. Căci ambele sunt 
Hristos, precum a arătat mai sus învăţătura de-Dumnezeu-purtătorilor (noştri Părinţi). Şi câte 
se zic despre prototip acestea se vor zice şi despre copia reprodusă, la prototip prin sinonimie, 
fiindcă se ia în sens propriu, iar la copia reprodusă prin omonimie, pentru că nu se ia în sens 
propriu. 

ERETICUL: Cum zici, deci, acestea? Căci nu înţeleg încă limpede. 

17. ORTODOXUL: Adică Crucea pe care a fost înălţat Hristos se numeşte „cruce" şi 
prin semnificaţia apelativului şi prin natura lemnului celui de-viaţă-făcător. Iar întipărirea ei 
se numeşte „cruce" prin semnificaţia apelativului, nu însă şi prin natura lemnului de-viaţă- 
făcător, căci este dintr-un lemn oarecare, care s-ar întâmpla, sau din aur, argint, piatră sau din 
orice alt desen gravat în materie. Şi ea are în comun cu prototipul numele ca şi cinstirea şi 
închinarea, dar e străină de natura lui. De aceea, cu câte nume este chemată Crucea cea 
făcătoare-de-viaţă cu tot atâtea este numită şi întipărirea ei. Căci dacă numim Crucea 
făcătoare-de-viaţă „laudă a lumii", se numeşte „laudă a lumii" şi întipărirea ei. Iar dacă o 
numim „lumină" şi „viaţă", este numită „lumină" şi „viaţă" şi întipărirea ei. Dacă o numim şi 
„fier care arde demonii" la fel se numeşte „fier care arde demonii" şi întipărirea ei. Şi nu 
există ceva în care copia reprodusă să nu fie numită cu semnificatul prototipului. Tot aşa şi cu 
Hristos şi icoana Lui. Căci „Hristos" se numeşte însuşi Dumnezeu omul atât prin semnificaţia 
apelativului cât şi prin natura divinităţii şi umanităţii. Iar reprezentarea lui iconică este 
„Hristos" prin semnificaţia apelativului, nu însă prin natura divinităţii şi umanităţii. Căci ea 
este (alcătuită) dintr-o calitate coloristică sau dintr-o compoziţie diversă de mozaicuri, dintr- 
un obiect meşteşugit prin sculptură, din aur, argint sau din orice alt desen gravat în materie; şi 
are în comun (cu prototipul) numele, ca şi cinstirea şi închinarea, dar e străină de natura 
acestuia. De aceea, cu câte nume este chemat Iisus Hristos cu tot atâtea este numită şi 
reprezentarea lui iconică. Căci dacă-L numim pe Iisus Hristos „Domn al slavei" (I Cor. 2, 8), 
este numită deopotrivă „Domn al slavei" şi reprezentarea Lui iconică. Şi dacă numim pe 
Hristos „puterea şi înţelepciunea lui Dumnezeu" (I Cor. 1, 24), este numită „putere şi înţelep- 



12 Adv. Arianos III, 5; P.G. 26, 332. 

ciune a lui Dumnezeu" şi reprezentarea Lui iconică. Şi dacă numim pe Hristos „fiul omului", 
este numită „fiu al omului" şi reprezentarea Lui iconică. Prin urmare, dacă însuşi Dumnezeu 
Cuvântul se numeşte pe Sine: „Eu sunt lumina lumii" (Ioan 8, 12; 9, 5), aceasta se spune prin 
inscripţia (de pe ea) şi despre reprezentarea Lui iconică. Şi, iarăşi, dacă Hristos a zis că se va 
pleca Mie tot genunchiul, al celor cereşti, al celor pământeşti şi al celor de desubt (Fii. 2, 10), 
aceasta se spune prin inscripţia (de pe ea) şi despre reprezentarea Lui iconică. Şi, iarăşi, dacă a 
zis Hristos: „Eu sunt viaţa şi învierea" (Ioan 11, 25), acesta se spune prin inscripţia (de pe ea) 
şi despre reprezentarea Lui iconică. Şi nu există nume cu care este însemnat Mântuitorul de 
către de-Dumnezeu-insuflata Scriptură şi să nu fie numită cu ele şi icoana Lui. 

ERETICUL: Multă emfază ai pus pe identitate, de a-i zice că ea, copia reprodusă nu e 
nimic altceva decât însuşi prototipul. Dar unde s-au „plecat" sau se vor „pleca" icoanei lui 
Hristos „tot genunchiul celor cereşti, al celor pământeşti şi al celor de desubt"? 

18. ORTODOXUL: Dacă ai şti ce zice mult încercatul în lupte Atanasie, că: „în icoana 
împăratului este chipul şi forma lui iar în împărat este chipul cel din icoană", şi iarăşi că 
„icoana ar putea zice: Eu şi împăratul una suntem, căci eu sunt în acela şi acela e în mine. Şi 
cel ce m-a văzut pe mine acesta s-a uitat la acela şi cel ce-1 vede pe acela, acela se uită la 
mine. Prin urmare, cel ce se închină la icoană, acela se închină în ea împăratului, căci icoana 

1 T 

este chipul şi forma lui" . Şi, iarăşi, ce zice dumnezeiescul Chirii în „Tezaurele" lui: „Aşa 
cum dacă cineva ar privi o icoană desenată foarte frumos şi ar admira în ea figura împăratului, 
toate câte se arată în aceea putându-le vedea şi în desen, ar veni la dorinţa de a vedea pe 
împăratul însuşi, iar desenul ar grăi către el pe drept cuvânt: Cel ce m-a văzut pe mine a văzut 
pe împăratul. Şi iarăşi: eu şi împăratul una suntem, cât priveşte asemănarea şi similitudinea 
foarte exactă. Şi iarăşi Eu sunt în împăratul şi împăratul este întru mine în ce priveşte figura 
formei lui, căci desenul poartă întru totul chipul aceluia şi chipul desenului este salvat şi 
păstrat în acela" 14 . Dacă ai şti aceasta, ai înţelege că atunci când este închinat Hristos este 
închinată şi icoana Lui, ca una ce este în Hristos, iar atunci când este închinată icoana Lui este 
închinat Hristos (însuşi), căci El este închinat în ea. Deci întrucât este lucru recunoscut faptul 
că lui Hristos „se pleacă tot genunchiul celor cereşti, al celor pământeşti şi a celor de 
dedesubt", este evident în mod recunoscut că „tot genunchiul celor cereşti, al celor pământeşti 
şi al celor de dedesubt se pleacă" şi icoanei Lui, ca una ce este în Hristos. Aceasta se zice 
astfel însă numai după nume, iar identitatea este numai de închinare şi nu de materie; aceasta 
din urmă nu poate participa la închinare, chiar dacă cel reprezentat iconic se vede închinat în 
ea. Iar spre încredinţarea celor zise cuvântul poate fi foarte frumos confirmat de mărturia 
Părinţilor. Zice, deci, Sfântul Sofronie în „Minunile Sfinţilor Mucenici Chir şi Ioan" cuvânt 
de cuvânt acestea: „Ajungând ei la un templu desăvârşit, la vedere înfricoşător şi 
preastrălucitor iar în înălţime atingând cerurile, şi intrând înlăuntrul, au văzut o icoană foarte 
mare şi minunată în culori care avea în mijloc pe Stăpânul Hristos, la stânga pe Stăpâna 
Născătoarea de Dumnezeu şi pururea Fecioara Măria, iar la dreapta pe Ioan Botezătorul şi 
înaintemergătorul Mântuitorului, care s-a închinat Lui prin săltările în pântece chiar dacă 
vorbind nu s-a auzit căci era înăuntru; iar în templu erau unii din corul slăvit al Apostolilor şi 
Proorocilor şi din ceata Mucenicilor, împreună cu care erau şi Mucenicii Chir şi Ioan care, 
stând înaintea icoanei, au căzut în faţa Stăpânului plecându-şi genunchii, lovindu-şi capetele 
de genunchi şi rugându-se pentru vindecarea tânărului". Şi puţin mai încolo: „stând ei nu 
departe de icoană şi venind aproape, îmi spun: Vezi că Stăpânul nu vrea vindecarea ta?" Şi 
după câteva cuvinte: „Şi ducându-se a treia oară la icoană, s-au folosit de cuvintele de mai 
dinainte şi s-au rugat ca la un ceas strigând cu glas mare: „Porunceşte Stăpâne ca să dăm şi 
acestuia vindecare", iar Hristos milostivindu-se ca un îndurat a făcut semn şi a zis: „Daţi-i 
leacul înaintea icoanei" 15 . Vezi că Mucenicii au căzut înaintea icoanei ca închinându-se lui 



13 Adv. Arianos III, 5; P.G. 26, 332. 

Thesaurus de Trinitate, P.G. 75, 184-185. 
15 P.G. 87/3, 3557-3560. 

Hristos însuşi? şi de la ea a venit glas ca de la însuşi Hristos consimţind la cererea lor. Iar ceea 
ce a fost închinat de către Mucenici neîndoielnic că este dat spre închinare şi deopotrivă şi 
îngerilor. 

ERETICUL: Cele zise sunt o vedenie; chiar dacă este istorisită de un Sfânt, ea nu are 
confirmarea unei raţiuni dogmatice. 

19. ORTODOXUL: Că este o vedenie sunt de acord, dar ea n-ar fi fost istorisită de un 
Sfânt dacă n-ar fi fost adevărată. Raţiunea dogmatică a fost deja înfăţişată înainte, iar vedenia 
am luat-o aici cu titlu de exemplu. Căci exemplele sunt şi se zic ochi al celor spuse. Dar ceva 
încă şi mai uimitor, şi anume că până într-atât au comuniune cele ale copiei reproduse cu 
prototipul încât pătimirea icoanei lui Hristos s-a văzut ca pătimire a lui Hristos însuşi, 
relatează fericitul Atanasie, care zice aşa: „Hai, ridicaţi ochii gândului vostru şi priviţi această 
privelişte nouă. Odinioară nişte iudei, luând jos icoana Domnului nostru Iisus Hristos, au zis: 
„Aşa cum şi-au bătut joc odinioară părinţii noştri de el, aşa să ne batem şi noi joc de el". 
Atunci cei adunaţi au început să scuipe în faţa icoanei lui Hristos şi să o lovească peste faţă, 
adică icoana Domnului, aici şi acolo, zicând: „Câte i-au făcut părinţii noştri, toate le vom face 
şi noi icoanei Lui", şi au zis: „Pentru că şi-au bătut joc de El să facem şi noi acelaşi lucru". 
Deci au batjocorit icoana Domnului cu batjocuri nenumărate pe care nici n-am cutezat a le 
grăi. Apoi au zis: „Am auzit că i-au pironit mâinile şi picioarele. Să facem şi noi acelaşi lucru. 
Atunci au străpuns mâinile şi picioarele icoanei Domnului cu piroane. însăşi cuprinşi de 
turbare au zis: „Am auzit că i-au dat să bea oţet şi fiere cu un burete. Să-i facem şi noi Lui 
aceasta", şi au făcut aşa punând pe gura icoanei Domnului un burete plin cu oţet. Iarăşi au zis: 
„Am aflat că părinţii noştri au lovit capul lui cu o trestie. Să facem şi noi acelaşi lucru. Şi 
luând o trestie loveau capul Domnului. Iar la sfârşit au zis: „Cum ştim exact că au străpuns 
coasta Lui cu o suliţă, nimic nu ne-a mai rămas decât să adăugăm şi aceasta". Şi făcând 
aceasta, au adus o suliţă şi au poruncit unuia dintre ei să ridice lancea şi să lovească în coasta 
icoanei Domnului. Şi făcându-se aceasta, îndată a curs din ea sânge şi apă din belşug". 16 Vezi 
puterea celor zise? Căci trec sub tăcere vindecările făcute celor ce s-au desfătat din scurgerile 
coastei (din icoană). 

ERETICUL: Minunea a fost văzută de iudei, căci semnele sunt pentru cei 
necredincioşi nu pentru credincioşi. 

20. ORTODOXUL: De acord. Dar chiar dacă acum nu mai au loc semne, totuşi copia 
reprodusă are în comun cu prototipul închinarea: ca şi invers: prototipul cu copia reprodusă. 
Şi la amândouă există o unică închinare precum s-a zis la Crucea cea făcătoare-de-viaţă şi 
întipărirea ei. Căci mărturisirea întipăririi este mărturisire a Crucii celei făcătoare-de-viaţă, 
după cum negarea ei este negarea Crucii celei făcătoare-de-viaţă. Un (raţionament) analog, 
deci, să se primească şi pentru relaţia dintre icoana lui Hristos şi Hristos însuşi. 

ERETICUL: (Raţionamentul) este bun şi verosimil cu referire la dumnezeiasca Cruce 
şi întipărirea ei, dar nu şi pentru Hristos şi reprezentarea lui iconică. Exemplul nu este 
verosimil, pentru că o icoană se compară cu o icoană şi o întipărire cu o întipărire. 

21. ORTODOXUL: Era deajuns, frumosule, pentru confirmarea asentimentului, 
limpezirea celor spuse mai înainte. Dar primeşte-mi, totuşi, o mică întrebare. Ce e mai mare şi 
mai de cinste: Hristos sau Crucea? 

ERETICUL: Evident primul, căci în Hristos a fost sfinţită Crucea. 

22. ORTODOXUL: Icoana lui Hristos e mai mare şi mai de cinste decât întipărirea 
Crucii? 

ERETICUL: Nu încape îndoială pentru cei care-şi permit să mai şi raţioneze puţin că 
copiile reproduse nu diferă între ele după deosebirea prototipurilor chiar dacă icoana lui 



16 Pseudo-Athanasius, P.G, 28, 814-815. 

Hristos e mai însemnată decât tipul crucii. 

23. ORTODOXUL: Dacă ceea ce e mai mic şi inferior după cinstire este bine 
considerat, atunci a nu spune că este bine considerat şi ceea ce este mai mare şi mai de cinste 
e un lucru lipsit de pricepere. Căci ce este ca şi exemplu mai aproape de o icoană a lui Hristos 
decât tipul crucii atunci când icoana şi întipărirea se referă la o asemănare? Căci în sens 
impropriu numim „icoană" a făcătoarei-de-viaţă cruci întipărirea ei, iar „întipărim" a lui 
Hristos numim şi icoana Lui. Fiindcă după etimologie „icoana" arată „similarul" (to eoikos) 
iar similarul „asemănătorul" (to homoion), iar asemănătorul se gândeşte, se enunţă şi se vede 
şi în icoană şi în întipărire. 

ERETICUL: De acord şi cu acestea. Insă, totuşi trebuie să compari icoana cu icoana şi 
întipărirea cu întipărirea. Chiar dacă zici că prima are aceeaşi semnificaţie cu cea de-a doua. 

24. ORTODOXUL: Lucrul a fost arătat deja mai sus, şi nu în mod obscur, dacă ai 
băgat de seamă, de către de-Dumnezeu-purtătorii noştri Părinţi. Iar dacă nu, să auzim şi pe 
Sfântul Vasile cel ce luminează cugetele, şi care zice: „împărat se numeşte şi icoana 
împăratului, şi nu sunt doi împăraţi, fiindcă nici puterea nu se scindează nici slava nu se 
împarte. Căci aşa cum stăpânirea şi puterea care domneşte peste noi este una, aşa şi doxologia 

i n 

noastră este una şi nu mai multe. De aceea cinstirea icoanei urcă la prototip" . Şi ce cuvânt va 
putea obiecta că exemplul acesta nu este adecvat icoanei lui Hristos? Căci în mod asemănător 
trebuie spus că Hristos se numeşte şi icoana lui Hristos, şi nu sunt doi Hristoşi, căci nici aici 
puterea nu se scindează nici slava nu se împarte. Şi pe drept cuvânt cinstea icoanei urcă la 
prototip. 

ERETICUL: Exemplul împăratului nu trebuie comparat cu icoana lui Hristos, ci cu 
însuşi Hristos, Care este „icoana nevăzută a lui Dumnezeu Tatăl" (Col. 1, 15). 

25. ORTODOXUL: Ţi se pare uimitor faptul că icoana artificială care a fost luată de 
către de-Dumnezeu-purtătorul Părinte drept exemplu pentru identitatea naturală şi desăvârşită 
a Fiului cu Tatăl, este luată de noi drept exemplu nu pentru icoana naturală a Tatălui, ci pentru 
cea artificială a Fiului. Acolo se compară o icoană naturală cu una artificială, iar aici una 
artificială cu alta artificială. Oricât de mare este diferenţa care le separă, totuşi împăratul a fost 
luat ca exemplu de către de-Dumnezeu-purtătorul (Părinte) care n-a putut găsi alt exemplu 
mai bun. Cu atât mai mult noi vom putea lua în mod corespunzător drept exemplu pentru 
icoana artificială a adevăratului împărat Hristos icoana oricărui împărat, care e cu atât mai 
aproape de icoana lui Hristos cu cât depăşeşte în cinste pe toţi cei de sub mâna sa, atunci când 
şi cel ce stăpâneşte pe pământ poartă după nume o icoană a demnităţii adevăratului împărat 
Hristos. Căci zice Scriptura: „Datu-vi-s-a stăpânire de la Domnul şi putere de la Cel-prea- 
înalt, care va cerceta faptele voastre şi va scruta gândurile voastre, deoarece, fiind slujitori ai 
împărăţiei Lui, n-aţi judecat drept" (Inţ. Sol. 6, 3-4). 

ERETICUL: Chiar dacă dumnezeiescul Vasile a zis că „cinstirea icoanei urcă la 
prototipul" ei, el n-a zis aceasta despre icoana artificială, ci despre cea naturală, cum este Fiul 
faţă de Tatăl; şi pe drept cuvânt. 

26. ORTODOXUL: încetează, prietene! Căci nu a zis că icoana Dumnezeului nevăzut 
se numeşte şi ea Dumnezeu şi nu sunt doi Dumnezei, ceea ce este adevărat, ci, după ce s-a 
folosit pentru constituirea dogmei Teologiei de exemplul împăratului, zicând că se numeşte 
„împărat" şi icoana împăratului şi că nu sunt doi împăraţi, a tras concluzia în consecinţă. De 
aceea, după ce a spus „cinstirea icoanei urcă la prototip" adaugă imediat: „ceea ce este aici 
icoana prin imitaţie, este acolo Fiul prin natură" 18 , luând ca prototip pe împăratul faţă de 
icoana lui şi nu pe Tatăl faţă de Fiul, căci s-ar fi putut spune şi invers: „ceea ce este aici prin 



17 De Spiritu Sancto XVIII, 15; P.G. 32, 149. 

18 Ibidem, P.G. 32, 149 

natură Fiul, aceasta este acolo prin imitaţie icoana". Afară de aceasta, acest prototip şi copia 
lui ţin de lumea noastră, drept pentru care se potriveşte şi la Hristos şi icoana Lui. Căci este 
mărturisit că S-a făcut om ca şi noi, deşi Acelaşi e şi Dumnezeu. Astfel încât faptul că 
„cinstirea icoanei trece la prototip" se ia în comun pentru orice fel de împărat. 

ERETICUL: Dar cinstirea nu este peste tot înţeleasă ca închinare de către de- 
Dumnezeu-purtătorii Părinţi. Căci altceva e „cinstirea" şi altceva „închinarea" (venerarea). 

27. ORTODOXUL: Dar cum ai putea admite că nici puterea nu se scindează nici slava 
nu se împarte de la prototip la copia reprodusă, dacă n-ai înţeles că ambele au o unică şi 
aceeaşi închinare? Căci cinstirea şi închinarea sunt nedespărţite şi însoţesc puterea şi slava. 
De aceea, cuvintele sunt diferite, pentru că sunt expresii diferite, dar ele au aceeaşi 
semnificaţie în ce priveşte demnitatea şi valoarea lor. 

ERETICUL: Părintele însă zicea că „cinstea", nu şi închinarea „urcă (la prototip)". Şi 
eu cinstesc icoana lui Hristos lăsându-o acolo sus dar nu mă închin ei, aşa cum s-a spus deja. 

28. ORTODOXUL: Un lucru să te întreb mai întâi: De unde (rezultă) că cinsteşti 
icoana lui Hristos lăsându-o sus? Căci marele Vasile n-a spus că ea trebuie cinstită astfel ci 
pur şi simplu că trebuie cinstită. Astfel că premiza ta a căzut, în al doilea rând, cum ceea ce 
este cinstit nu este şi închinat atunci când e văzut, atât în loc înalt cât şi jos? Căci cinstim şi ne 
închinăm la tipul Crucii celei făcătoare-de- viaţă şi când e înfăţişată sus şi când e văzută jos, 
fiindcă şi în exemplele noastre împăratul (e cinstit) şi şezând (pe tron) sus şi văzut jos; la fel şi 
strategul şi exarhul, de asemenea şi stăpânul şi dascălul. Dar să strămutăm chestiunea pe 
cuvintele dumnezeieştii (Scripturi). Ce ţi se pare când citeşti: „Vrednic eşti Doamne, 
Dumnezeul nostru, să primeşti slava şi cinstea şi puterea" (Apoc. 4, 11)? Şi iarăşi: „Vrednic 
este Mielul cel înjunghiat să ia puterea şi bogăţia şi înţelepciunea şi tăria şi cinstea şi slava şi 
binecuvântarea" (Apoc. 5, 12). şi iarăşi: „Celui ce sade pe tron şi Mielului fie binecuvântarea 
şi cinstea şi slava şi puterea în vecii vecilor. Amin" (Apoc. 5, 13). Şi iarăşi: „Binecuvântarea 
şi slava şi înţelepciunea şi mulţumirea şi cinstea şi puterea şi tăria Dumnezeului nostru, în 
vecii vecilor. Amin!" (Apoc. 7, 12). Iată că în toate acestea nicăieri nu este menţionată şi 
închinarea. Dar, pentru că nu este menţionată, vom lipsi oare de închinare pe Mielul cel 
înjunghiat, adică pe Dumnezeul şi Mântuitorul nostru? Nu este oare evident că toate cele ce 
au aceeaşi semnificaţie au şi acelaşi rang? Căci cel vrednic de „cinstire" este vrednic şi de 
„închinare", şi cel vrednic de „tărie" este vrednic şi de „putere", şi cel vrednic de 
„binecuvântare" este vrednic şi de „slavă", şi de toate câte sunt celebrate imnic şi stau în 
legătură unele cu altele. Deci, dacă vei lipsi prototipul de închinarea icoanei, îl vei împreună- 
lipsi în mod evident şi de cinstire, stăpânire şi slavă. Dar nu se poate ca unde e una să nu fie 
împreună în potentă şi celelalte. Primeşte, acum şi un alt proiectil: „Cel ce nu cinsteşte pe Fiul 
nu cinsteşte nici pe Tatăl Care 1-a trimis pe El" (Ioan 5, 23). Ce ţi se pare: este lipsită de 
închinare cinstirea adusă Tatălui şi Fiului? Dar este lucru prostesc până şi a gândi aceasta. 
Iarăşi, dat fiind că Dumnezeul a toate zice prin profetul Isaia: „Iată pun în Sion o piatră 
unghiulară plină de cinste" (Isaia 28, 16), urmează oare că, întrucât nu este menţionată 
explicit şi expresia „vrednică de închinare", vom lipsi pe Fiul lui Dumnezeu de faptul că este 
vrednic de închinare? Şi, iarăşi, zice Scriptura: „Cinsteşte pe tatăl tău şi pe mama ta, ca să-ţi 
fie ţie bine şi să trăieşti ani mulţi pe pământ" (leş. 20, 12). Şi iarăşi: „Cel ce cinsteşte pe tatăl 
său se va curaţi de păcate şi ca acela ce strânge comori este cel ce slăveşte pe mama sa" (Sirah 
3, 3-4). Prin urmare, nu porunceşte aici Dumnezeu să aducem închinare părinţilor ci numai 
cinstire? Dar acesta e un fapt de multă scrinteală (nechibzuinţă). Iarăşi zice şi marele Apostol 
(Petru): „Temeţi-vă de Dumnezeu. Cinstiţi pe împărat" (I Petru 2, 17). Prin urmare, 
porunceşte el oare numai să-1 cinstim, nu şi să i ne închinăm? Da eu când îl aud pe preot 
zicând: „Că ţie se cuvine toată slava, cinstea şi închinăciunea" înţeleg că cinstea are acelaşi 
rang şi putere cu închinarea. Aşadar, atunci când dumnezeiescul Vasile a spus că „cinstirea 
icoanei urcă la prototip", el a arătat, în acelaşi timp, în acord cu fericitul Atanasie, şi că 

închinarea icoanei urcă la prototipul ei. 

ERETICUL: Caută, însă, ca acest raţionament să fie arătat încărcat de diferite mărturii 
patristice, astfel încât să fie mai convingător spre întărirea celor ce-1 ascultă. 

29. ORTODOXUL: Fericitul Ioan din a cărui buze curgeau cuvinte de aur (Hrisostom) 
zicea acestea: „Ceea ce aţi făcut cu numele, aceasta aţi făptuit şi cu icoana aceluia. Căci mulţi 
au gravat acea icoană sfântă în locaşurile inelelor, pe cupe, pe sticle, pe pereţii cămărilor, şi 
peste tot, astfel încât nu numai să audă acel nume (sfânt), ci şi să vadă peste tot chipul trupului 
său şi să aibă o îndoită mângâiere pentru plecarea lui (dintre cei vii)". 1 

ERETICUL: Şi a cui zici că a fost această icoană? 

30. ORTODOXUL: A lui Meletie, întâistătătorul Antiohiei. 

ERETICUL: (Sf. Ioan) a numit (icoana) „sfântă" iar nu vrednică de „închinare", căci 
ceea ce este sfânt nu este deloc şi vrednic de închinare; căci zice undeva sfântul Apostol 
(Pavel): „Avea şi primul (cort) îndreptări pentru cult şi sfânta lui podoabă. Căci s-a pregătit 
întâiul cort în care se aflau sfeşnicul şi masa şi pâinile punerii înainte, care se numesc Sfânta. 
Iar după catapeteasma a doua era un cort numit Sfânta Sfintelor, având altarul tămâierii de aur 
şi chivotul Testamentului ferecat peste tot cu aur, şi în care era vasul de aur care avea mana, 
toiagul lui Aaron care odrăslise şi tablele Testamentului. Iar deasupra acestuia erau heruvimii 
măririi care umbreau masa ispăşirii - dar despre acestea nu putem vorbi acum cu de- 
amănuntul" (Evrei 9, 1-5). Lucruri care, deşi sunt numite „sfinte", sfântul Apostol n-a învăţat 
că sunt şi „vrednice de închinare". 

31. ORTODOXUL: Numind cele zise înainte „sfinte" Sfântul Apostol le-a numit şi 
„vrednice de închinare" prin sinecdocă. Dar despre acestea cuvântul să mai aştepte puţin, 
întrucât necesită o expunere mai extinsă. Răspunde-mi, însă, la o întrebare. Cum numeşti 
Trupul şi Sângele Domnului nostru Iisus Hristos? 

ERETICUL: Evident „sfinte", căci se proclamă de către preotul ce le ierurghiseşte: 
„Sfintele Sfinţilor!" 

32. ORTODOXUL: De aici însă gândeşti că sunt şi „vrednice de închinare"? 
ERETICUL: Unde este cel care a ajuns în cugetul său la un asemenea ateism, încât să 

nu le mărturisească deopotrivă „sfinte" şi „vrednice de închinare"? 

33. ORTODOXUL: Prin urmare, te contrazici pe tine însuţi, pentru că mai înainte 
ziceai că ceea ce este „sfânt" nu este întru totul şi „vrednic de închinat", iar acum negi iarăşi 
ceea ce ai afirmat înainte. 

ERETICUL: Dar cuvântul meu n-a fost despre Sfintele Taine, care acum sunt 
mărturisite de toţi, precum s-a zis deja mai înainte. 

34. ORTODOXUL: Dar ce ţi se pare? Evanghelia, care este numită „sfântă", nu este şi 
„vrednică de închinare"? la fel şi chipul Crucii celei făcătoare-de-viaţă şi toate aşezămintele 
sfinte? 

ERETICUL: Sunt şi „sfinte" şi „vrednice de închinare". Dar icoana a ceea ce e sfânt 
este mult inferioară sfinţeniei acestuia, încât chiar dacă icoana este numită „sfântă", dar nu 
este deloc „vrednică de închinare". 

35. ORTODOXUL: Sunt de acord şi eu că ea este mult inferioară în sfinţenie acelora, 
căci acelea se numesc „Sfinte ale Sfinţilor". Numai că orice lucru sfânt este şi vrednic de 
închinare, chiar dacă unul se găseşte inferior altuia în sfinţenie şi închinare. Fiindcă ceea ce e 
cu totul lipsit de închinare, aceea e cu totul lipsit şi de sfinţenie. Dar să-mi arăţi tu mie unde şi 



19 P.G. 50, 516: Omilie despre episcopul Meletie al Antiohiei. 

când a fost numit ceva „sfânt" şi nu a fost „vrednic de închinare". 

ERETICUL: Pune înainte cuvintele Apostolului despre cele numite „sfinte" în Lege, 
cu care am făgăduit să-ţi fac întâmpinare. 

36. ORTODOXUL: Mai întâi voi zice aceea că cele câte le zice Legea le zice pentru 
cei ce sunt în Lege şi nu trebuie comparate de loc cele din vechime cu cele din Har, pentru că 
astfel vom ţine şi sabatul, ne vom tăia împrejur şi vor urma pentru noi multe lucruri contrare 
credinţei noastre şi care trebuie înţelese doar umbratic. Căci Legea are doar o umbră nu însăşi 
icoana lucrurilor, s-a zis de către Apostol (Evrei 10, 1). In al doilea rând se poate demonstra 
că cele numite în Lege „sfinte" sunt şi „vrednice de închinare". Căci dacă sunt numiţi 
„heruvimi ai slavei", iar slava este de acelaşi rang cu cinstea, iar cinstea cu închinarea, e 
evident că ceea ce e slăvit e sfânt, şi ceea ce este sfânt este şi vrednic de închinat, chiar dacă 
tu n-ai vrea să fie aşa. 

ERETICUL: Că ceea ce este sfânt este vrednic de închinare după Vechiul Testament 
ai dovedit meşteşugit printr-o înlănţuire şi consecuţie artificială, şi nu din mărturii 
neîndoielnice. 

37. ORTODOXUL: Să auzim însă şi pe Părinţii cei mai de frunte: pe Grigorie 
Teologul zicând undeva în „discursurile" sale: „Cunosc pe Eli preotul şi pe Oza care a trăit 
puţin mai târziu. Pe unul că a fost pedepsit după dreptate pentru nelegiuirea copiilor lui, care 
au cutezat împotriva jertfelor luând înainte de vreme din cazane (carnea adusă, ca jertfă) (I 
Regi 4, 13-19); şi doar acesta (Eli) nu le încuviinţase nelegiuirea, ci dimpotrivă îi ocăra de 
multe ori. Iar pe altul că a pierit numai pentru că s-a atins de chivot ca să-1 ţină când era să fie 
răsturnat de boii (care trăgeau carul cu chivotul) (II Regi 6, 6-7); chivotul lui Dumnezeu a 

90 

scăpat, dar Oza a pierit pentru că Dumnezeu păzeşte sfinţenia chivotului Lui". Şi iarăşi 
acelaşi „Discurs": „Atât de puţin trebuia să îndrăznească cineva să intre în Sfânta Sfintelor, 
încât intrarea aici era îngăduită numai o singură dată pe an şi unei singure persoane (leş. 30, 
10; Lev. 16, 34; Evr. 9, 7). Atât de puţin era îngăduit cuiva să vadă sau să se atingă de 

catapeteasmă sau de acoperământul ispăşirii sau de chivot sau de Heruvimi!" Iar marele 
Vasile zice că în jurul chivotului lui Dumnezeu al Legământului celui Sfânt s-au făcut lucruri 
care nu s-au mai făcut înainte cândva, astfel încât cel de care nu era îngăduit nici israeliţilor, 
nici înşişi preoţilor să se atingă cândva, nici orice loc nu-1 putea primi la întâmplare, acesta 
era acum transportat dintr-un loc în altul de mâini lipsite de evlavie şi în loc de locaşurile 

sfinte era depus în temple de idoli. 

ERETICUL: Că cele sfinte sunt şi vrednice de venerare e adevărat, dar nu s-a zis de 
către Părinţi că sunt şi vrednice de închinare. 

38. ORTODOXUL: Şi cum ar putea fi sfinte şi venerabile neavând părtăşie de 
închinare? Căci zice în „Fapte" dumnezeiescul Apostol: „Străbătând (cetatea) şi privind 
locurile voastre de venerare, am aflat şi un altar pe care era scris: „Dumnezeului necunoscut" 
(Fapte 17, 23), astfel că e evident că cele vrednice de venerare sunt şi vrednice de închinare. 
Şi, iarăşi, împăratul este numit şi august (= venerat). Căci „Pavel a invocat faptul a fi reţinut 
pentru judecata Augustului (veneratului împărat)" (Fapte 25, 21) şi, puţin mai jos: „Eu am 
înţeles că n-a făcut nimic vrednic de moarte, iar invocând el pe Augustul (veneratul împărat), 
am hotărât să-1 trimit (Fapte 25, 25). înţelegi că ceea ce e venerabil e şi vrednic de închinare? 
Pentru că n-ar putea zice cineva cu minţile în cap că împăratul este venerat dar nu şi vrednic 
de închinare. Dar şi faptul că nu era îngăduit decât numai preotului să privească sau să atingă 
cele sfinte sugerează cinstirea lor neobişnuită. Şi dacă chivotul lui Dumnezeu a făcut semne şi 
lucruri uimitoare lui Oza şi străinilor care l-au luat, cum atunci nu erau plini de toată slava, 

20 Orat. 2, 93; P.G. 35, 496. 

21 Orat. 2, 94; P.G. 35, 497 

22 Citat neidentificat. 

cinstea şi închinăciunea Heruvimii ca şi toate celelalte câte au fost numite de Apostol în 
legătură cu acestea? Astfel, şi Părinţii Sinodului VI Ecumenic grăiesc în Sfintele Canoane 
promulgate de ei după acest sinod unele ca acestea: „In unele desene din veneratele icoane e 
figurat un Miel arătat cu degetul de Înainte-Mergătorul, ca unul ce este luat drept tip al 
Harului, mai înainte arătându-ne nouă prin Lege pe Adevăratul Miel, Hristos adevăratul 
Dumnezeul nostru. Salutând deci noi vechile tipuri şi umbre ca simboale şi prefigurări ale 
adevărului, predate Bisericii, dăm, totuşi, întâietate Harului şi Adevărului primindu-le ca pe o 
plinire a Legii. Astfel încât pentru ca ceea ce e desăvârşit să se zugrăvească şi în culori în 
ochii tuturor, hotărâm ca Mielul, Hristos Dumnezeul nostru Cel ce a ridicat păcatul lumii, să 
fie înfăţişat de acum înainte în icoane în chipul Lui omenesc în locul vechiului miel 
(simbolic). înţelegând prin aceasta înălţimea smereniei lui Dumnezeu Cuvântul vom fi 
călăuziţi spre amintirea vieţuirii Lui în trup, a patimilor şi a morţii Lui mântuitoare şi a 
izbăvirii făcută lumii prin acestea" (Can. 82 Trullan). Vezi că a zis că vechile tipuri şi umbre 
sunt vrednice de închinare prin aceea că a zis: „Salutând noi...". Căci însăşi faptul de a saluta 
(pe cineva) înseamnă a i ne închina şi a-1 îmbrăţişa. Dar şi Teodosie, arhiepiscopul Antiohiei a 
afirmat în „Synodika" sa (citită la Sinodul VII Ecumenic) aceleaşi lucruri: „Iar împotriva 
celor ce se opun în „mod eretic şi zic că nu se cade să ne închinăm la icoanele Sfinţilor 
întrucât sunt făcute de mâini omeneşti, şi care le numesc în mod smintit sau mai degrabă lipsit 
de evlavie, idoli, să ştie unii ca aceştia că heruvimii, şi acoperământul ispăşirii, şi chivotul şi 
toiagul şi masa, pe care le-a pregătit dumnezeiescul Moise, erau făcute de mâini omeneşti şi 
erau închinate. Căci dumnezeiasca Scriptură învinuieşte pe cei ce se închină la chipuri 
cioplite". 24 

ERETICUL: Şi atunci din ce pricină a sfărâmat Iezechia şarpele de aramă? căci scris 
este: „Acesta a făcut ceea ce era drept în ochii Domnului în toate, cum făcuse şi David, 
părintele său, că el a desfiinţat înălţimile, a sfărâmat toţi stâlpii şi a nimicit dumbrăvile şi a 
stricat şarpele de aramă pe care-1 făcuse Moise, pentru că până în zilele acelea îl tămâiau pe el 
fiii lui Israel" (IV Regi 18, 3-4). 

39. ORTODOXUL: Şarpele de aramă nu este însă dintre cele enumerate de Apostoli 
printre cele sfinte. Iar despre el zice Grigorie Teologul: „Iar şarpele de aramă a fost atârnat 
împotriva celor muşcaţi de şarpe, nu ca tip al Celui ce a pătimit pentru noi, ci ca antitip, şi el 
salvează pe cei ce se uită la el nu pentru că e crezut viu ci pentru că este mort şi, nimicit, 
omoară împreună cu el puterile aflate sub el, cum era şi vrednic. Şi care e epitaful care i se 
cuvine de la noi? „Unde îţi este moarte, boldul? Unde îţi este, iadule, biruinţa?" (I Cor. 15, 
55). De Cruce ai fost lovit, omorât ai fost de Dătătorul Vieţii. Chiar dacă fiind ridicat pe stâlp 
la înălţime păstrezi figura şarpelui, eşti neînsufleţit, mort, nemişcat şi inert" Şi pe drept 
cuvânt a fost sfărâmat fiindcă era tămâiat de către Israeliţi, căci prototipul lui nu trebuia 
adorat iar copia lui trebuie respinsă cu scuipări. Iar toate cele sfinte ale Cortului erau 
prefigurări ale adoraţiei în duh precum arată de-Dumnezeu-purtătorul Chirii al Alexandriei. 

ERETICUL: Cred că aici cuvântul tău are dreptate, dar întrucât cei puşi înainte cu o 
clipă în urmă sunt mai noi iar nu dintre Părinţii din vechime, nu pot fi primiţi ca mărturie. 

40. ORTODOXUL: Dacă cele zise de ei nu urmează lui Vasile şi celorlalţi de- 
Dumnezeu-purtători Părinţi, nici eu nu le primesc nici vreunul din cei evlavioşi. Dar dacă 
consună şi sunt echivalente, important este nu faptul că cei pomeniţi au grăit cu două sute de 
ani înainte, căci chiar şi în timpul de acum de-ar fi să zică cineva aceleaşi lucruri, acela este 
primit de Biserica lui Dumnezeu şi împreună-numărat în ce priveşte adevărul dogmei cu înşişi 
Sfinţii Apostoli, ca să nu zic (numai) cu de-Dumnezeu-purtătorii Părinţi de mai târziu, în acest 
sens primeşte şi „Actele (procesului)" mult încercatului în lupte Sfânt Maxim (Mărturisitorul) 



23 Mansi 11,977-980. 

24 Mansi 12, 1 135-1 146; de fapt este vorba de Teodor al Ierusalimului (745-767). 

25 Orat. 45,2; P. G. 36, 653. 

în care se zice: „Stăpânilor, - a zis Sfântul - întrucât s-a hotărât să se facă aceasta, să se facă 
împlinirea celor hotărâte, şi, când veţi porunci, voi urma vouă". După acestea s-au ridicat toţi 
cu bucurie şi cu lacrimi, au făcut metanie şi rugăciune. Şi fiecare dintre ei a sărutat Sfintele 
Evaglrelii, cinstita Cruce, Icoana Dumnezeului şi Mântuitorului nostru Iisus Hristos şi a 
Stăpânei noastre care L-a născut, a Preasfintei Născătoare de Dumnezeu, punându-şi (pe ele) 
mâinile lor spre confirmarea celor grăite". 26 Şi dacă pe celelalte le voi lăsa deoparte şi nu voi 
spune mai multe, e numai pentru saţietatea cuvântului, pentru că, dacă am voi să le răsfoim, 
ne stă pusă înainte o masă întreagă de citate (patristice) referitoare la veneratele Icoane, 
aparţinând atât (Părinţilor) celor din vechime cât şi celor mai noi. 

ERETICUL: Şi mie îmi vine în ajutor o masă de citate de la (Părinţii) cei din vechime 
şi mai noi, potrivnică însă înălţării şi închinării icoanelor, 

41. ORTODOXUL: Dacă opoziţia voastră se referă la faptul de a nu fi înălţată icoana 
Domnului nostru Iisus Hristos, poţi să aduci citatele acestea. Dar pentru că ai primit repre- 
zentarea tăgăduind numai închinarea, ce te agiţi iarăşi căzând din una în alta, ceea ce este 
lucrul propriu minciunii? 

ERETICUL: Chiar dacă am recunoscut că Domnul nostru Iisus Hristos a fost 
circumscris, dar aceasta numai până la Patimă nu şi după înviere, căci zice undeva Apostolul: 
„Chiar dacă l-am cunoscut pe Hristos după trup, acum nu-1 mai cunoaştem" (II Cor. 5, 6). Şi 
iarăşi Grigorie Teologul: „Desăvârşit nu numai pentru Dumnezeirea Lui, decât care nimic nu 
e mai desăvârşit, ci şi pentru (natura Lui umană) asumată şi unsă de Dumnezeire şi făcută şi 
ea una ce unge, şi cutez să zic, şi egală-cu-Dumnezeu (homotheon)". Iar dacă trupul asumat 
este egal-cu-Dumnezeu, cum ar mai putea fi circumscris, amestecat fiind cu nestricăciunea 
Dumnezeirii? 

42. ORTODOXUL: Ai admis, totuşi, că înainte de Patimă Hristos era circumscris şi, 
deci, că este închinat într-o astfel de circumscriere a icoanei sale. 

ERETICUL: Şi dacă aş admite aceasta şi nu m-aş opune, ce concluzie tragi pentru tine 
din argumentul acesta? 

43. ORTODOXUL: Că citatele pe care ai fost silit să le aduci par să admită că Hristos 
n-a fost circumscris nici înainte de Patimă nici după înviere, dar nu că pe de o parte nu este 
circumscris, iar pe de alta că icoana trebuie să rămână la înălţime, neînchinată. De ce aduci, 
însă, ca pledând în favoarea ta, propoziţii care pe jumătate te contrazic? pentru că a sosit 
ceasul să cauţi citatele care pledează în întregime pentru argumentul tău. Dar că Hristos este 
circumscris şi după înviere ascultă-L pe El însuşi vorbind cu ucenicii Lui atunci când după 
înviere li s-a părut că văd duh: „Priviţi mâinile şi picioarele Mele că Eu sunt" (Luca 24, 39). 
Deci, dacă El însuşi a zis că Cel pe care l-au văzut după înviere este Acelaşi cu cel care a fost 
împreună cu ei înainte de Patimă, este evident că, aşa cum a fost circumscris înainte de 
Patimă, aşa a primit circumscriere şi după înviere, ca Unul care n-a distrus proprietăţile naturii 
umane. Căci ce mâini şi picioare le-a arătat, frumosule? Cum le-a poruncit să fie pipăit ca 
Unul ce are carne şi oase? Ce fel de hrană a gustat? Sau nu este necesar ca acela care le are pe 
acestea să fie circumscris sau, dacă nu e circumscris, să fie duh, cum au socotit atunci 
Apostolii? 

ERETICUL: Dar chiar dacă se zice că Hristos are aceste (proprietăţi), dar El nu le are 
ca şi noi, şi din această pricină nu este circumscris. 

44. ORTODOXUL: Deci dacă nu le are pe acestea ca şi noi, nu poate fi crezut nici 
faptul că s-a făcut ca şi noi. Iar dacă este adevărat al doilea lucru, cum de nu poate fi crezut şi 
cel dintâi? Sau poate ţi se pare că mădularele care au fost numite sunt în Hristos semne 



26 P.G. 90, 156. 

21 Orat. 45; P.G. 36, 640-641. 

distinctive doar ale unor lucrări ale Lui şi nu însăşi adevărul şi realitatea lor, aşa cum sunt 
luate ele în Teologie? Căci zice dumnezeiescul Vasile: „Trăsăturile omeneşti (ale lui 
Dumnezeu) sunt multe, dar pentru aceasta Dumnezeu nu e socotit om". Şi după alte (câteva 
rânduri): „Auzind de „mâinile" lui Dumnezeu înţelege puterea Lui creatoare, (auzind) de 
„urechile" Lui (recunoaşte) puterea lui auditivă, (auzind) de „ochii" Lui (înţelege) puterea Lui 
văzătoare (prin lucruri), (auzind) de „aripile" Lui (înţelege) puterea Lui protectoare, şi toate 
celelalte la fel". Prin urmare, dacă accepţi (că lucrurile stau) astfel, atunci cu necesitate vei 
socoti că Domnul nostru Iisus Hristos nu s-a făcut om. Iar dacă s-a făcut - ceea ce este 
adevărat - crede atunci că are trup adevărat şi oase, şi după înviere. 

ERETICUL: Domnul S-a arătat pe Sine însuşi după înviere Apostolilor folosindu-se 
de modurile unei condescendenţe, ca Unul care are proprietăţile trupului, dar nu în grosimea 
nici în circumscrierea lui, căci în acest trup a fost văzut stând în mijlocul lor, uşile fiind 
încuiate şi iarăşi s-a făcut nevăzut de la ei. 

45. ORTODOXUL: Dacă admiţi că Hristos nu a mai fost circumscris după înviere, 
pentru că este în afara grosimii (materiale), vei admite şi faptul că n-a putut fi văzut de către 
Apostoli, Iar dacă a fost văzut, este circumscris. Căci tot ceea ce cade sub vedere va cădea şi 
sub circumscriere, şi s-a vorbit deja mult că avea mâini şi picioare, carne şi oase, şi că a fost 
pipăit şi a petrecut împreună cu Apostolii. 

ERETICUL: Apostolii au văzut pe Domnul cu ochi curăţiţi, cu care noi nu suntem în 
stare să-L privim. 

46. ORTODOXUL: Dar ce zice Domnul către Toma? „Pentru că M-ai văzut ai crezut. 
Fericiţi cei ce n-au văzut şi au crezut" (Ioan 20, 29). Prin urmare, aşa cum L-au văzut şi ni L- 
au predat Apostolii şi înainte de Patimă şi după înviere, aşa L-am primit şi noi, şi tot aşa îl şi 
circumscriem pe Hristos. Căci ei nu ne-au grăit cele care nu erau cu putinţă a fi văzute de 
ochii noştrii, pentru că şi înainte de Patimă, când (Apostolii) au voit să treacă marea în barcă, 
Domnul a stat deodată umblând pe mare, lucru care nu aparţine naturii umane, întrucât apa e 

instabilă potrivit dumnezeiescului Dionisie şi nu permite suportarea greutăţii picioarelor 
materiale şi pământeşti, dar ea a fost ca solidificată şi oprită să se scurgă printr-o putere mai 
presus de fire. Fiindcă, atunci când a voit, El a arătat cele mai presus de fire încă înainte de 
Patimă. Căci dacă vrea El aceasta, ce lucru nu şi devine prezent cu putere? Astfel şi după 
înviere, deşi era în afara grosimii (materiale), a arătat, când a voit, cele făcute ca în grosimea 
materială şi a fost văzut, pipăit şi a petrecut (împreună cu Apostolii), lucruri care sunt 
proprietăţi ale unei circumscrieri limpezi. 

ERETICUL: Şi cum vei lua atunci cuvântul Apostolului care zice: „Chiar dacă L-am 
cunoscut pe Hristos după trup acum nu-L mai cunoaştem" (II Cor. 5, 16)? 

47. ORTODOXUL: Mai întâi aflăm de la acelaşi Apostol că suntem concorporali şi 
copărtaşi ai lui Hristos (Efeseni 3, 6; I Cor. 10, 16; 12, 12) şi, cu toate că am fost învredniciţi 
de un asemenea har, n-am fost scoşi afară din circumscriere. Căci dacă după tine Hristos e 
necircumscris după înviere, se cade atunci ca şi noi, ca unii ce suntem concorporali cu El, să 
devenim necircumscrişi. Tot aşa, şi pentru egalitatea-cu-Dumnezeu, care se vede şi în ceea ce 
e concorporal prin atingere (relaţie). Şi nici de aici nu urmează că Hristos este necircumscris, 
cum nu suntem nici noi pentru faptul că suntem concorporali cu El. Apoi ascultă pe Grigorie 
Teologul zicând: „Unul este Dumnezeu şi unul Mijlocitorul între Dumnezeu şi om, Omul 
Iisus Hristos (I Tim. 2, 5). Căci mijloceşte şi acum ca Om pentru mântuirea mea, pentru că 
este împreună cu trupul pe care 1-a luat ca să mă facă pe mine Dumnezeu prin înomenirea Sa, 
chiar dacă nu mai e cunoscut după trup, adică după patimile trupeşti şi este afară de păcatul 



Adv. Eunomium V; P.G. 29, 757. 
29 Div. Nomin. II, 9; P.G. 3, 648. 

nostru". Vezi că şi acum este cu trupul pe care 1-a luat? şi că faptul de a nu mai fi cunoscut 
după trup se referă la patimile trupeşti şi la faptul că este în afară de păcat, şi nu la faptul că 
nu mai e circumscris, precum susţineai? Căci tot el zice: „Circumscris după trup, necircum- 

scris după duh", vorbind nu pentru un timp dat, ci la modul absolut, pentru totdeauna. Şi 
iarăşi altundeva zice astfel: „Unde este şi faptul că a fost pipăit după înviere şi a fost văzut 
cândva de cei care L-au pironit? Căci Dumnezeirea în sine este nevăzută. Dar a venit cu trup, 
precum zice cuvântul meu, şi a fost văzut aşa cum a fost văzut de ucenici sau li S-a arătat 
ucenicilor în munte, Dumnezeirea covârşind trupul, măcar că atunci se arăta înainte de 
înviere 

ERETICUL: Ce va fi însă dacă îţi aduc înainte citate mai noi ale Sfinţilor Părinţi? Şi 
cum le vei dezlega pe cele care interzic în întregime să fie ridicată vreo icoană a lui Hristos, a 
Născătoarei de Dumnezeu sau a oricăruia dintre Sfinţi? 

48. ORTODOXUL: Citatele acestea nu aparţin Sfinţilor, ci plastografilor şi ereticilor, 
căci altfel ar conglăsui cu adevărul şi cu de-Dumnezeu-purtătorii noştri Părinţi. 

ERETICUL: Intre ei este Epifanie cel renumit şi între cei dintâi între Sfinţi. 

ORTODOXUL: îl ştim pe Epifanie ca şi sfânt şi ca mare în facerea de minuni. 
Biserica lui a ridicat-o, după moartea sa, Sabin, ucenicul aceluia, pictând-o (cu scene) din 
întreaga istorie a „Evangheliei" şi el n-ar fi făcut aceasta dacă n-ar fi avut aceeaşi opinie (în 
această privinţă) cu dascălul său. Dar şi Leontie, exegetul cuvintelor dumnezeiescului 
Epifanie, care a fost arhiereu al bisericii din Neapolis în Cipru, şi care a fost neclintit în ce 
priveşte veneratele icoane, învaţă foarte limpede în tratatul lui despre acesta, neafirmând 
nimic şocant despre dumnezeiescul Epifanie. Astfel că scrierea împotriva icoanelor atribuită 
lui e neautentică şi nu a dumnezeiescului Epifanie. Insă ascultă aici pe marele Vasile grăind: 
„Eu nu procedez astfel încât, dacă cineva primeşte o epistolă de la oameni şi-şi dă aere cu ea, 
eu să dau înapoi. Ci, dacă nu urmează cuvântului sănătos al credinţei, nici dacă i-ar fi venit 

din cer, nu-1 pot, socoti părtaş cu Sfinţii". Şi iarăşi auzi-1 pe Hrisostom zicând că nici 
dumnezeiescul Pavel nu se uită la demnitatea persoanei când este vorba de adevăr. Sau să-1 
ascultăm pe însuşi Pavel strigând: „Chiar dacă noi sau un înger din cer v-ar vesti vouă o altă 
Evanghelie decât cea pe care am binevestit-o vouă, să fie anatema!" (Gal. 1, 8). Şi iarăşi: 
„Dacă vă propovăduieşte cineva altceva decât aţi primit, să fie anatema!" (Gal. 1, 9). Iar că 
am primit de la Apostolii înşişi până azi faptul de a înălţa icoana Domnului nostru Iisus 
Hristos, a Născătoarei de Dumnezeu sau oricăruia dintre Sfinţi, aruncă-ţi ochii tăi în jur şi 
priveşte în toată lumea de sub cer prin casele sfinte (ale bisericilor) şi dumnezeieştile 
aşezăminte din ele, şi vezi aceste reprezentări pictate, şi cu necesitate şi venerate, în locurile 
unde sunt reprezentate. Chiar dacă n-ar exista o raţiune dogmatică şi glasurile de-Dumnezeu- 
purtătorilor Părinţi spre susţinerea înălţării şi închinării lor, ar ajunge vechea Predanie 
predominantă. Şi cine se poate împotrivi acesteia? Fiindcă prin aceasta ar cădea departe de 
Dumnezeu şi de staulul lui Hristos, ca unul care cugetă aceleaşi lucruri cu Maniheii şi 
Valentinienii, care bâlbâiau eretic că Dumnezeu a venit în cele de pe pământ doar în chip 
părelnic şi ca o nălucă. 



30 Orat. 30, 14; P.G. 36, 121. 

31 Epist. 101; P.G. 37, 177. 

32 Ibidem, col, 181. 

33 Citat neidentificat. 



25 



Sfântul Teodor Studitul 



ANTIRETICUL III 34 



David, scriitorul de cântări, este cântat pentru că a lovit pe Goliat cu un singur 
proiectil de piatră azvârlit cu praştia. Iar eu, cel neîncercat în război, mă rog să nimicesc 
gândul străin al iconomahilor lovindu-1 acum, pe lângă primele două, şi cu acest al treilea 
proiectil al tratatelor, măcar că întreprinderea aceasta este peste puterile mele. Mă voi folosi 
însă în fundamentarea discursului de unele silogisme, care nu au însă înlănţuirea meşteşugită 
după tehnologia sau mai degrabă flecăreala (dialectică) aristotelică, ci de unele cu o expresie 
mai simplă, care se sprijină pe puterea adevărului. Şi poate că lucrarea aceasta nu va fi lipsită 
de câştig pentru cei ce o vor citi, căci celor înţelepţi li se va da prilejul unei considerări mai 
înţelepte (a lucrurilor), iar celor neînvăţaţi li se va face o prezentare succintă venită în ajutorul 
gândirii corecte ostenite acum (de lupta) cu erezia lătrătoare a iconomahiei. Iar pentru că 
distincţiile clare sunt pe placul cititorului, voi diviza tratatul în patru capitole, subordonând în 
fiecare din ele argumentele care tind spre un acelaşi scop: 

A. Despre reprezentarea iconică a lui Hristos în trup; 

B. Că, fiind circumscris, Hristos are o icoană artificială în care este contemplat El, aşa 
cum ea este deja contemplată în Hristos; 

C. Că închinarea lui Hristos şi a icoanei Lui este unică şi neîmpărţită în ambele cazuri; 

D. Că, fiind prototip al icoanei Sale, Hristos are o unică similitudine ca şi închinare cu 
ea. 

A. Despre reprezentarea iconică a lui Hristos în trup 

1. Noţiunile comune sunt recunoscute de către toţi deopotrivă, ca de exemplu atunci 
când se zice: când soarele este deasupra pământului este zi şi nu este noapte. Şi iarăşi: dacă 
există un vieţuitor cuvântător, muritor şi capabil de gândire şi ştiinţă, acesta este om. Şi iarăşi: 
orice corp tridimensional, având soliditate şi căzând sub culoare şi pipăit este circumscris. Ce 
vi se pare, deci, frumoşilor: aşa este trupul pe care 1-a luat, făcându-se om, Cuvântul Tatălui? 
Dacă consimt, atunci să recunoască şi că acesta este cu totul circumscris, iar dacă refuză să 
consimtă, faptul nu se deosebeşte cu nimic de acela de a zice că: atunci când soarele e 
deasupra pământului nu e zi ci noapte, şi: dacă există un vieţuitor cuvântător, muritor şi 
capabil de ştiinţă acela nu e om. Ori faptul de a gândi şi a vorbi aşa aparţine celor nebuni. Iar 
faptul de a discuta cu cei nebuni este propriu celor lipsiţi de minte. Prin urmare, nu vom avea 
nici un cuvânt faţă de cei ce sunt surzi de bunăvoie, ci numai cu cei ce au urechi de auzit. 

2. Vederea este anterioară şi auzului şi poziţiei locului şi prezenţei sensibile. Fiindcă 
numai văzând mai întâi cineva ceva transmite apoi prin auz ceea ce a văzut. De exemplu: Isaia 
a văzut pe Domnul şezând pe scaunul slavei şi înconjurat şi lăudat de Serafimii cei cu câte 
şase aripi (Isaia 6, 1 s.u.). Şi iarăşi, Iezechiel, vede carul lui Dumnezeu, heruvimii, etc. (Iez. 1, 
10 ş.u). Dar şi dumnezeieştii Ucenici, mai întâi au văzut pe Domnul şi abia în al doilea rând 
au însemnat în scris cuvântul Lui. Prin urmare, dacă lucrurile stau în acest mod şi oricât te-ai 
întoarce înapoi vei găsi cuvântul scris (logographian) ajungând la o observare directă 
(historian), cu necesitate tot cel ce suprimă observarea directă a lui Hristos suprimă dinainte şi 
cuvântul scris despre El. Şi dacă cel de-al doilea e fixat în scris, înaintea lui trebuie fixată 
grafic şi prima. 



34 P.G. 99, 389-436. 

3. Dacă necircumscrierea aparţine fiinţei lui Dumnezeu, iar circumscrierea fiinţei 
omului, iar Hristos este din amândouă, căci este cunoscut din două (serii) de proprietăţi ca şi 
de naturi (corespunzătoare), cum nu va fi atunci o blasfemie a zice că (Hristos) e 
necircumscris după trup ca şi după duh, dat fiind că prin suprimarea circumscrierii este 
împreună- suprimată şi natura Lui umană? 

4. Cele ale căror proprietăţi nu sunt identice au şi fiinţele diferite. Iar o proprietate a 
Dumnezeirii e caracterul ei necircumscris, necorporal, nonfigurabil. Iar a umanităţii, 
caracterul ei circumscris, pipăit, tridimensional. Prin urmare, Hristos, care e constituit din 
amândouă, este cu totul atât necircumscris cât şi circumscris. Iar dacă este numai primul 
(lucru), urmează că are o singură fiinţă a cărei proprietate şi este - ceea ce este în afara 
evlaviei. 

5. Dacă în Hristos caracterul circumscris este şters de cel necircumscris, ca unul ce n- 
ar mai îngădui să existe şi celălalt, atunci cu necesitate şi caracterul pipăit e făcut să dispară 
de cel nepipăit, şi la fel toate celelalte câte sunt opuse între ele în fiecare din naturile Lui. Iar 
dacă acest fapt e în afara evlaviei, va fi în afara evlaviei şi faptul de a nu zice că El este 
circumscris prin întruparea Sa. 

6. Dacă Hristos nu este circumscris, atunci nu e nici patimilor, căci nepătimirea e 
echivalentă cu necircumscrierea. Dar el (a fost) patimilor, precum zic Scripturile, şi prin 
urmare şi circumscris. 

7. Răspuns la obiecţia că textele în care înţelepciunea lui Dumnezeu zice: „Domnul 
m-a zidit ca început căilor Lui spre lucrurile Lui " (Prov. 8, 22) şi „ înaintea tuturor munţilor 
m-a născut pe mine" (Prov. 8, 25) indică cele două naturi ale lui Hristos, pe cea 
necircumscrisă şi pe cea circumscrisă. 

Dacă „Domnul m-a zidit ca început căilor Lui spre lucrurile Lui" se referă la 
umanitatea Lui şi „înaintea tuturor munţilor m-a născut pe mine" la divinitatea Sa, atunci cu 
necesitate Cel ce grăieşte acestea cade, ca şi creat, sub circumscriere, iar, ca necreat, este 
necircumscris. Dacă însă, pentru faptul că prin una este circumscris ar fi circumscrisă şi 
cealaltă, adică necreatul devine circumscris de creat, atunci cu necesitate una va trece din 
necircumscriere în circumscriere şi cealaltă din circumscriere în necircumscriere, fiecare 
natură comunicând celeilalte ceea ce îi este propriu şi pierzând proprietatea naturală şi 
incomunicabilă inerentă ei, prin această conversie deşartă nici una nemairămânând în sine cu 
adevărat ea însăşi, ceea ce este absurd. 

8. Sau prin reducere la absurd. Daca textul: „Domnul m-a zidit început căilor lui" nu-1 
înţelegem în sensul că Cuvântul lui Dumnezeu S-a prefăcut în Trup pentru însoţirea ce există 
în El a divinităţii şi umanităţii, ci că S-a făcut trup rămânând în exceţenţa proprie 
Dumnezeirii, în acelaşi mod, atunci când zicem că este circumscris, nu credem că, devenind 
circumscris, s-a schimbat în aceea că este Dumnezeu, ci doar că prin aceea că s-a făcut om, a 
fost văzut ca şi noi. Iar dacă necircumscrierea Lui s-a schimbat în circumscriere, atunci, prin 
aceea că s-a făcut trup, s-a schimbat natura Dumnezeirii, ceea ce e absurd. 

9. A zice: „Domnul m-a zidit" este egal cu a zice „Domnul m-a circumscris". Căci 
dacă, întrucât nu s-a scris: „Domnul m-a făcut" ori „Domnul mi-a dat trup", nu se poate spune 
că El n-a făcut acestea, tot aşa, întrucât s-a scris: „Domnul m-a zidit", cei ce vor să cugete cele 
drepte pot înţelege deopotrivă şi că „m-a circumscris". Căci creaţia este o proprietate a 
circumscrierii chiar şi pentru cei ce au puţină pricepere. 

10. Dacă Hristos e necircumscris, precum ziceţi, nu numai după Divinitate, ci şi după 

umanitate, urmează că umanitatea e şi Divinitate. Căci cele care au aceleaşi proprietăţi au şi o 
unică natură. Dar cel (ce este alcătuit) din două naturi este, prin urmare, (alcătuit) şi din două 
(serii) de proprietăţi, astfel ca să nu fie suprimată împreună cu suprimarea circumscrisului şi 
natura umanităţii. 

11. Dacă orice icoană este icoană a unei forme, figuri, înfăţişări sau culori, iar Hristos 
este în (toate) acestea, deoarece potrivit Scripturilor „a luat formă de rob şi la figură s-a aflat 
ca un om" (Filip. 2, 7) şi a avut o „înfăţişare lipsită de cinste", mai apoi şi „părăsită" (Isaia 53, 
2), ceea ce denotă un trup, urmează că este şi reprezentabil iconic în acest fel de circumscriere 
a asemănării Lui. 

12. Aşa cum necircumscrisul, nepipăitul, nonfigurabilul sunt în aceeaşi serie, aşa şi 
circumscrisul, pipăitul, figurabilul şi celelalte câte se opun (în acest fel) între ele. Deci dacă 
Hristos este necircumscris ca om, urmează că îl vom putea numi şi nepipăit şi nonfigurat, căci 
ambele aceste proprietăţi aparţin aceleaşi serii. Iar dacă aceasta este absurd şi nu e îngăduit a 
scinda pe una de cealaltă, după cum nici necircumscrisul de nepipăit şi nefigurat, atunci cu 
necesitate, fiind pipăit, este şi circumscris, ca să nu admitem, din pricină că e necircumscris, şi 
aceea că e nepipăit, lucru care e lipsit de evlavie. 

13. Există multe specii de circumscriere: cuprinderea, cantitatea, calitatea, poziţia, 
locurile, timpurile, figurile, corpurile, care sunt negate la Dumnezeu, căci Dumnezeu nu este 
în nici una dintre acestea. Dar Hristos înomenindu-Se, S-a arătat întru acestea. Căci Cel 
necuprins S-a zămislit în pântece fecioresc, iar Cel lipsit de cantitate s-a făcut tridimensional; 
Cel lipsit de calitate s-a format într-o calitate, şi Cel în afara oricărei poziţii a stat, a şezut şi s- 
a culcat; Cel mai presus de loc s-a pus în iesle şi Cel mai presus de timp a ajuns prin înaintare 
în viaţă de doisprezece ani, Cel nonfigurabil a fost văzut într-o figură de om, şi Cel fără de 
trup ajungând în trup a zis ucenicilor Lui: „Luaţi, mâncaţi acesta este trupul Meu" (I Cor. 11, 
24). Prin urmare, Acelaşi este şi circumscris şi necircumscris; una prin Dumnezeire şi alta 
prin umanitate, chiar dacă nu vor (aceasta) iconomahii cei prea lipsiţi de evlavie. 

14. Sau printr-o comparaţie evanghelică. Dacă „pe Dumnezeu nimeni nu L-a văzut 
vreodată" (Ioan 1, 18) precum ne-a făcut cunoscut Fiul Cel Unul Născut al Tatălui, El însuşi 
fiind Dumnezeu, cum zice atunci orbului: „L-ai şi văzut. Cel care vorbeşte cu tine Acela este" 
(In. 9, 37)? Prin urmare, Acelaşi este şi văzut şi nevăzut, dar una după natura Sa 
necircumscrisă, căci necircumscrisul e nevăzut, iar cealaltă după umanitatea Lui circumscrisă, 
căci circumscrisul e văzut; ceea ce e adevărat. 

15. Obiecţie ca din partea Iconomahilor. Dacă Hristos a luat în Ipostasul Lui în mod 
uimitor (paradoxal) trup dar nereprezentabil, ca unul ce desemnează nu pe cineva anume ci pe 
omul în genere (universal), cum e cu putinţă atunci ca acesta (trupul) să fie pipăit şi să fie 
zugrăvit în diferite culori? Argumentul e însă defectuos şi ideea mincinoasă. 

Soluţia la această obiecţie. Dacă Hristos a luat trup în ipostasul Lui în mod uimitor 
(paradoxal) dar, precum spuneţi, el era nereprezentabil, ca unul ce desemna nu pe cineva 
anume ci pe omul în genere (universal), cum a subzistat atunci în El? căci cele universale îşi 
au existenţa în cele individuale, cum de pildă umanitatea (există) în Petru şi Pavel şi în ceilalţi 
(indivizi) de aceeaşi specie. Iar dacă nu există indivizi singulari, se desfiinţează şi omul în 
genere (universal). Prin urmare, dacă nu subzistă în El ca în cineva anume, umanitatea în 
Hristos nu mai există, şi nu ne rămâne să spunem decât că S-a întrupat într-o fantomă, potrivit 
căreia însă nu putea fi nici pipăit nici circumscris prin diferite culori. Dar acest mod de 
gândire aparţine Maniheilor. 

16. Universalele se văd cu mintea şi cu gândirea, iar singularele cu ochii care văd cele 

sensibile. Prin urmare, dacă Hristos a luat natura noastră universală şi nu pe cea contemplată 
într-un individ, atunci El este văzut numai cu mintea şi pipăit numai cu gândirea. Dar El 
însuşi zice către Toma: „Pentru că M-ai văzut, ai crezut. Fericiţi cei care n-au văzut şi au 
crezut" (Ioan 20, 29); şi iarăşi: „Adu degetul tău încoace şi vezi mâinile Mele şi adu mâna ta 
şi pune-o în coasta mea" (Ioan 20, 27), comparând lucruri sensibile cu lucruri sensibile. 
Aşadar, Hristos este simţit, pipăit şi văzut de ochii trupeşti; şi din această pricină este şi 
circumscris. 

17. Când zic „om", arăt fiinţa comună. Adăugând „cineva" (anume) indic ipostasul, 
adică existenţa constituită prin sine a celui indicat, şi ca să zic aşa, o circumscriere compusă 
din anumite proprietăţi prin care diferă întreolaltă cei ce au în comun aceeaşi natură, ca de 
exemplu Petra şi Pavel. Aşadar, atunci când Hristos zice iudeilor: „Acum căutaţi să mă 
omorâţi pe mine" (Ioan 8, 40) dacă ar fi continuat zicând numai „omul" ar fi desemnat omul 
în genere (universal), dar adăugând „Cel care v-am spus Adevărul" (ibidem) a arătat ipostasul 
propriu sau persoana. Căci articolul „cel" are aceeaşi semnificaţie cu pronumele „cineva", 
Prin urmare, chiar dacă a luat natura noastră generală, (universală), dar (a luat-o) contemplată 
într-un individ, căruia îi este inerent în mod natural şi faptul de a fi circumscris. 

18. „Omul" în genere este un nume sau un apelativ comun, iar „cineva", adică: Petru 
şi Pavel, este nume propriu care are, împreună cu desemnarea proprie şi apelativul cu numele 
comun. Căci şi Pavel este numit „om", dar este „om" prin ceea ce are în comun cu indivizii de 
aceeaşi specie, iar „Pavel" întrucât este diferit de ei prin iposlas. Deci, dacă Hristos făcându- 
Se om ar fi numit de Scriptură numai „Dumnezeu" şi „om", ar fi luat numai natura noastră în 
genere care, nefiind contemplată într-un individ, nici nu subzistă în mod real precum s-a 
demonstrat mai înainte. Dar Gavril a zis Fecioarei: „Iată vei lua în pântece şi vei naşte fiu şi 
vei chema Numele Lui: Iisus" (Luca 1, 32). Prin urmare, Hristos este numit nu numai cu 
numele comun, ci şi cu numele propriu care îl separă prin proprietăţile Sale ipostatice de 
ceilalţi oameni, şi pentru aceasta este circumscris. 

19. Dacă „Hristos" nu desemnează, precum ziceţi, pe „cineva" anume, ci „omul" în 
genere, cum zice atunci către ucenicii Lui: „Cine zic oameni că este Fiul Omului?" (Matei 
13, 13). Prin urmare, este unul ca şi noi, deşi este şi Dumnezeu Unul din Treime; aşa cum 
acolo este distinct de Tatăl şi de Duhul prin proprietatea Sa de „Fiu", aşa şi aici este distinct 
de toţi oamenii prin proprietăţile Sale ipostatice; şi pentru aceasta este circumscris. 

20. Dacă „Hristos" nu desemnează, precum ziceţi, pe „cineva" anume ci „omul" în 
genere, cum zice atunci către iudei: „Pe cine căutaţi? Şi i-au răspuns. Pe Iisus Nazarineanul. 
Şi le-a zis lor: Eu sunt" (Ioan 18, 4-5). Prin urmare, Hristos este „cineva" ca Unul chemat cu 
numele propriu „Iisus Hristos". Iar dacă este, „cineva", e şi circumscris ca Unul caracterizat 
prin proprietăţi ipostatice. 

21. Cele de aceeaşi specie sunt una după fiinţă dar ipostatic sunt distincte întreolaltă, 
căci sunt unul, altul etc. Deci, dacă „Hristos" nu desemnează pe „cineva" anume ci „omul în 
genere", precum ziceţi, nu s-ar distinge atunci de altă persoană. Şi cum zice atunci lui Petru: 
"Aşadar, fiii sunt liberi (de dajdie). Dar ca să nu-i smintim pe ei, mergând la mare, aruncă 
undiţa şi peştele care va ieşi mai întâi, ia-1, şi, deschizându-i gura, vei găsi un statir. Ia-1 şi dă- 
1 lor pentru Mine şi pentru tine". (Matei 17, 26-27). Prin urmare, fiind distinct de Petru şi 
plătind şi didrahma deopotrivă cu el, este deopotrivă şi circumscris, ca Unul ce desemnează 
pe „cineva" anume, chiar dacă şi-a asumat natura noastră în genere. 

22. Obiecţie ca din partea iconomahilor. Dacă Cuvântul a luat natura umană în 
Ipostasul Lui, dat fiind că acesta (ipostasul) e nevăzut şi nonfigurabil, dacă ar fi figurat prin 

circumscriere, atunci s-ar introduce o altă persoană în ipostasul lui Hristos. Dar aceasta este 
absurd şi favorizează erezia lui Nestorie care cinsteşte două persoane în Hristos. 

Soluţia obiecţiei. Dacă am fi zis că trupul luat de Cuvântul are ipostas propriu, 
argumentul ar fi avut o oarecare verosimilitate. Dar întrucât, potrivit dogmei Bisericii, 
mărturisim că ipostasul Cuvântului s-a făcut ipostas comun al ambelor naturi, ipostaziind în el 
natura umană cu proprietăţile care o separă de ceilalţi indivizi de aceeaşi specie, pe drept 
cuvânt putem numi Ipostasul Cuvântului necircumscris după natura Dumnezeirii dar 
circumscris după fiinţa noastră, care şi-a avut existenţa nu într-o persoană constituită şi 
circumscrisă prin sine pe lângă ipostasul Cuvântului, ci în însuşi Ipostasul Acestuia - ca să nu 
fie o natură neipostatică - fiind contemplată şi circumscrisă în el ca într-un individ. 

23. Dacă, pentru faptul că nu se inserează în Ipostasul lui Hristos o altă persoană, am 
numi acest ipostas necircumscris după umanitate, atunci e cu totul necesar să zicem că există 
o unică natură a Cuvântului amestecată din două naturi şi din această pricină şi 
necircumscrisă; întrucât proprietatea celeilalte (naturi) e desfiinţată, ceea ce se situează pe 
aceeaşi linie cu opinia Acefalilor (monofiziţi) şi a lui Apolinarie. 

24. Dacă pentru faptul că nu se inserează în Ipostasul lui Hristos o altă persoană am 
numi acest ipostas necircumscris după umanitate, atunci El n-ar fi asumat-o pe aceasta cu 
adevărat, ci numai într-o asemănare şi o figură a unui trup, ceea ce e (părerea) Montaniştilor. 
Dar dacă (a asumat-o) într-adevăr, cum se şi mărturiseşte, atunci ipostasul lui Hristos este 
circumscris; nu după Dumnezeire pe Care nimeni n-a văzut-o vreodată (cf. In. 1, 18), ci după 
umanitatea contemplată în El ca într-un individ. Căci cum ar putea fi Mijlocitor între 
Dumnezeu şi om (I Tim. 2, 5) cel ce nu salvgardează intacte proprietăţile fiecărei naturi din 
care constă? 

25. „Unde"-le indică locul (spaţiul) de care este înconjurat trupul. Dar nu numai trupul 
este circumscris undeva, ci şi locul care-1 înconjoară, singur fiind necircumscris Cel ce este 
mai presus de loc, ca Unul ce este nemărginit. Dar dacă Hristos nu este circumscris, nu numai 
că nu e trup dar este şi în afară de loc. Şi atunci cum zice El: „Pâinea pe care o dau Eu e 
Trupul Meu" (Ioan 6, 52). Şi iarăşi: lui Andrei şi celuilalt ucenic care l-au întrebat: „Unde 
locuieşti?" Ie-a răspuns: „Veniţi şi vedeţi (...) şi au venit, zice „şi-au văzul unde locuia" (Ioan 
13, 8-39). Prin urmare, este circumscris ca Unul ce a luat trup, locuia acasă, pleca de acasă şi 
se întorcea acasă. 

26. O contradicţie aparentă: că Hristos nu e circumscris pentru aceea că zice 
Scriptura: „Glas de cuvinte ati auzit, dar asemănare n-ati văzut, ci numai voce" (Deut. 4, 
12). 

Dacă „aţi auzit", zice Moise, „glas de cuvinte" despre Dumnezeul a toate „şi 
asemănare n-aţi văzut, ci numai voce" şi iarăşi zice Isaia: „L-am văzut şi nu avea chip nici 
frumuseţe. Ci înfăţişarea lui era lipsită de cinste, părăsită de toţi fiii oamenilor" (53, 3), cum 
se împacă acestea între ele, în caz că nu se combat una pe cealaltă? Evident că amândouă 
textele vorbesc despre aceeaşi persoană: unul negând că Dumnezeirea poate fi în vreo 
asemănare, căci Dumnezeirea e nevăzută şi pentru aceasta lipsită de asemănare, iar altul 
afirmând că Acelaşi Domn, luând formă de rob, a fost văzut într-o înfăţişare ca şi noi. Şi 
pentru aceasta este circumscris după trup, chiar dacă e necircumscris după Dumnezeire. 

27. Sau, sub formă de întrebare, prin reducere la absurd. 

Dacă Hristos e necircumscris, iar despre el Isaia zice că e: „om sub lovituri şi ştiind să 
poarte neputinţa" (Isaia 53, 3) întreb: ce este ceea ce a primit lovitura: trup sau ceva 
netrupesc? Şi dacă e (ceva) netrupesc, atunci e o părere ori duh, iar dacă e trup, atunci cum nu 
e circumscris şi caracterizat prin trei dimensiuni şi rezistenţă (soliditate) cel ce a suferit răni în 

28. Dacă Hristos nu e corporal, atunci cum zice El însuşi: „Spatele l-am dat spre bătăi 
şi obrajii Mei spre pălmuri şi faţa Mea nu am întors-o de la ruşinea scuipărilor" (Isaia 50, 6)? 
Căci acestea: spate bătut, obraji pălmuiţi, faţă scuipată sunt proprietăţi ale circumscrierii. Prin 
urmare, dacă Cel ce a pătimit spune adevărul, minte cel ce zice că nu este circumscris. 

29. Dacă Hristos e necircumscris, atunci cum zice El însuşi: „Străpuns-au mâinile 
Mele şi picioarele Mele. Numărat-au toate oasele mele" (Ps. 21, 18-19)? Căci necircumscrisul 
nu poate fi străpuns prin natură nici nu i se pot număra oasele. Şi totuşi zice că i-au fost 
străpunse mâinile şi numărate oasele, a căror încredinţare este o recunoaştere a circumscrierii. 

30. Sau printr-o speculaţie filosofică. Linia este lipsită de lăţime fiind cuprinsă între 
două puncte, de la care porneşte trasarea ei. Iar figură e ceea ce constă cel puţin din trei linii, 
de la care pleacă apoi corpul format din diferite figuri şi circumdefinit de un loc în spaţiu. Dar 
ceea ce este necircumscris este în afara acestora şi nu cade nici sub linie, nici sub figură, loc şi 
corp. Aşadar, dacă se va găsi că Hristos este necircumscris, urmează că nu a ajuns (să existe) 
într-o figură, nici într-un loc, cu atât mai puţin într-un trup. Dar, potrivit Scripturilor, El a fost 
găsit (existând) ca om într-o figură, a fost circumscris de un loc locuind în Nazaret, şi „s-a 
făcut trup" precum zice Evanghelistul (Ioan 1, 14), prin urmare este şi circumscris. 

31. Sau printr-o comparaţie evanghelică. Dacă Hristos e necircumscris, cum zice 
atunci Inainte-Mergătorul: „Iată Mielul lui Dumnezeu care ridică păcatul lumii" (Ioan 1 , 29)? 
Căci ceea ce se vede nu e necircumscris, cu atât mai puţin ceea ce el a arătat cu degetul; dar 
dacă suferă aceasta, dacă se găseşte în interiorul circumscrierii, ca Unul ce este indicat cu 
degetul, urmează că Hristos este circumscris. 

32. Sau sub formă de îndoială. Dacă Hristos nu este circumscris, atunci nu este din 
două naturi, din Dumnezeire şi din umanitate, pentru că nu are proprietatea uneia; căci 
circumscrisul aparţine umanităţii. Dar dacă este din două (naturi), cum are atunci naturile a 
căror proprietăţi nu le are? 

33. Sau prin comparaţie cu erezia Teopashiţilor. Dacă este lipsit de evlavie a zice că, 
deoarece Hristos a fost răstignit în trup, pătimeşte împreună cu El şi Dumnezeirea, ceea ce 
este (părerea) Teopashiţilor, la fel de lipsit de evlavie este a zice că, deoarece Hristos este 
circumscris prin trup, este circumscrisă împreună cu el şi Dumnezeirea, căci aceasta este 
(opinia) Iconomahilor; şi ea este cu atât mai lipsită de evlavie cu cât trupul Lui este legat de 
Dumnezeire cu o unire naturală, pe când de umbra reprezentării lui iconice trupul este legat 
numai prin relaţie. 

34. Obiecţie ca din partea Iconomahilor. Dacă Hristos este din două naturi, cum 
atunci, zicând că-L reprezentaţi iconic, nu reprezentaţi iconic (naturile), din care şi în care El 
este, în caz că raţionamentul vostru este adevărat? Dar întrucât oricare din ele ai lua, soluţia 
este falsă, pentru că El nu are necircumscrisul naturii divine în circumscriere omenească, 
faptul de a circumscrie pe Hristos este lipsit de evlavie. 

Soluţia obiecţiei. La orice lucru reprezentat iconic se reprezintă iconic nu natura ci 
ipostasul lui; căci cum ar putea fi reprezentată o natură necontemplată în ipostas? De 
exemplu: Petru nu e reprezentat iconic întrucât este vieţuitor raţional, muritor şi capabil de 
gândire şi ştiinţă - căci acest lucru nu-1 defineşte numai pe Petru, ci şi pe Pavel, Ioan şi pe toţi 
cei de sub aceeaşi specie - ci întrucât se distinge de indivizii de aceeaşi specie având împreună 
cu definiţia lor comună şi anumite proprietăţi, ca de pildă: nasul coroiat sau cârn, părul creţ, 
culoarea frumoasă a pielii, ochii frumoşi sau orice altceva caracterizează înfăţişarea inerentă 

lui. Dar deşi este alcătuit din suflet şi din trup, el nu poartă nici o proprietate a sufletului pe 
înfăţişarea figurii lui, şi cum ar putea-o purta, fiindcă acesta e nevăzut? Tot aşa şi la Hristos: 
El nu este reprezentat iconic întrucât este simplu om, împreună şi Dumnezeu, ci întrucât se 
deosebeşte prin proprietăţile Sale ipostatice de toţi indivizii de aceeaşi specie, a fost răstignit 
şi ca atare are o înfăţişare. Prin urmare, chiar dacă după Dumnezeire este necircumscris, 
Hristos este circumscris după ipostas şi nu după naturile din care e compus. 

35. Dacă Hristos nu este circumscris, precum ziceţi, ca să nu fie micşorat în slavă, 
atunci nici nu s-a zămislit în pântecele fecioresc, ca să nu sufere ocară. Dar dacă s-a zămislit 
fără ocară, atunci cu mult mai mult este şi circumscris fără nici o ruşine, ca Unul ce a fost 
purtat prunc în pântece. 

36. Sau prin reducere la absurd. Tot ceea ce survine nu este specie, care poartă 
raţiunea universalului - căci aceasta este nevăzută, fără chip şi nonfigurabilă, şi de aceea 
necircumscrisă - ci individ, care e alcătuit din proprietăţi; căci acesta e văzut, se mişcă, 
vorbeşte şi de aceea este circumscris, ca de exemplu Iacob, Ioan. Deci, dacă Hristos este 
necircumscris, atunci nu mai este văzut, nu se mişcă, nu grăieşte cu voce articulată, nu are 
limbă, nici buze, nu mănâncă, nu bea, nu doarme, nu priveghează, şi nu face sau suferă nimic 
altceva din cele pe care le face şi suferă fiecare individ în parte. Iar dacă este recunoscut ca 
având toate acestea, cum nu este atunci circumscris? Dacă nu este, de aici urmează că misterul 
Iconomiei Lui este o închipuire (a fanteziei). 

37. Dacă la cele de-gen-diferit şi nu de-aceeaşi-fiinţă proprietăţile sunt diferite potrivit 
fiinţelor lor, cum sunt cele ale Divinităţii şi umanităţii, cum Hristos, Care este din amândouă 
acestea, nu este şi în toate acestea, dat fiind că fiecare fiinţă se deosebeşte de celelalte prin 
proprietăţile ei? Iar dacă este în toate acestea, urmează că Acelaşi este şi circumscris ca şi 
necircumscris. 

38. Proprietăţile reale ale fiinţelor sunt şi semne distinctive ale celor a căror proprietăţi 
sunt: necircumscrierea a Divinităţii, iar circumscrierea a umanităţii. Deci dacă Hristos este din 
amândouă, urmează că este şi circumscris şi necircumscris. Iar dacă nu e circumscris, nu este 
nici om adevărat, aşa cum este Dumnezeu adevărat. Dar El este om adevărat, de unde 
urmează că e şi circumscris cu adevărat. 

39. Obiecţie ca din partea Iconomahilor. Dacă Fiul este icoană invariabilă, aşa încât 
Acela se arată întru El, după cum este scris: „Cel ce M-a văzut pe Mine a văzut pe Tatăl" 
(Ioan 14, 9), atunci este necesar a zice că Cel ce a ieşit din Tatăl Cel necircumscris e 
necircumscris. Pentru că, cum ar putea fi văzut vreodată necircumscrisul în ceea ce e 
circumscris? Prin urmare Hristos este necircumscris. 

Soluţie la această obiecţie printr-o speculaţie identică. Dacă Cel ce a ieşit din Tatăl 
Cel necircumscris e şi El necircumscris, atunci este evident şi că Cel ce a ieşit din mamă 
circumscrisă e şi El circumscris, afară de cazul în care una din aceste afirmaţii trebuie luată ca 
adevărată iar alta ca falsă. Dar dacă ambele sunt adevărate în Unul Hristos, urmează că El are 
proprietăţile ambelor naşteri, fiind şi necircumscris şi circumscris. 

40. Sau prin reducere la absurd. Dacă arhetipul se arată în icoană, să admitem că 
acela e ca şi aceea. Ori Hristos fiind în trup, urmează că e în trup şi Tatăl după a cărui icoană a 
fost format. Iar dacă aceasta e absurd, să admitem că în calitate de icoană a Tatălui El este 
necircumscris, căci Tatăl e necircumscris, pentru că e şi netrupesc, iar întrucât este, potrivit cu 
ceea ce a zis El însuşi, „Fiu al Omului" - nu te mira de aceasta - este circumscris; căci orice 
om este circumscris pentru că e şi în trup, lucru care este adevărat. 

41. Dacă, precum ziceţi, Hristos a zis: „Cel ce M-a văzut pe Mine a văzut pe Tatăl" 
(Ioan 14, 9) privitor la înfăţişarea Sa trupească, atunci cu necesitate îi vor fi cu totul inerente 
după natură toate câte sunt inerente Tatălui, căci doar aşa va fi El efigia Lui exactă. Dar Tatăl 
este lipsit de chip, nonfigurabil şi necircumscris. Şi atunci acestea va fi şi Hristos. Căci cum s- 
ar putea arăta ceea ce e lipsit de chip în Cel ce s-a făcut chip, sau nefigurabilul în Cel figurat, 
sau necuprinsul în Cel cuprins? Iar dacă acest lucru e lipsit de evlavie, ar fi lipsit de evlavie şi 
aceea că Hristos ar fi zis: „Cel ce M-a văzut pe Mine a văzut pe Tatăl" privitor la înfăţişarea 
Sa trupească. Rămâne, deci, să se zică aceasta privitor la forma Dumnezeirii Lui, ceea ce e 
adevărat. 

42. Obiecţie ca din partea Iconomahilor. Dacă Hristos ar fi un simplu om, atunci ar fi 
şi circumscris, căci faptul de a fi circumscris caracterizează un simplu om. Dar fiindcă El nu 
este un simplu om, căci Acelaşi este Dumnezeu şi om, nu este nici circumscris. 

Soluţie la această obiecţie. Dacă vor zice că Hristos este necircumscris pentru ca 
Hristos să nu fie un simplu om, atunci vor zice negreşit şi că este lipsit de trup, şi atunci unde 
va fi circumscrisul şi figurabilul pornind de la care este recunoscut în mod natural că este 
trup? Căci dacă lipsesc acestea, atunci cu necesitate se suprimă şi (trupul) în jurul căruia sunt 
acestea. Dar Hristos este în trup şi într-o figură (chip); prin urmare şi în circumscriere. 

43. Dacă vor zice că Hristos este necircumscris după umanitate pentru ca Hristos să nu 
fie un simplu om, întrucât aceasta (necircumscrierea) este o proprietate a naturii divine, atunci 
s-au amestecat cele neamestecate, circumscrisul în necircumscris. Iar la cele a căror pro- 
prietăţi s-au amestecat e evident că li s-au amestecat şi fiinţele. Dar dacă e lucru lipsit de 
evlavie a grăi sau cugeta aceasta, urmează că Hristos nu va fi un simplu om, chiar dacă e 
circumscris după trup, pentru ca în aceea că e circumscris să nu se amestece cele 
neamestecate. 

44. Necircumscrisul este simplu şi necompus ca şi în afara oricărei poziţionări, 
întrucât însă Hristos este îndoit şi compus, dacă nu este circumscris, atunci s-ar distruge figura 
şi faptul dualităţii şi compoziţiei Sale. Dar El este mărturisit ca îndoit şi compus, prin urmare 
şi ca circumscris; ceea ce e adevărat. 

45. Masculinul şi femininul se detectează numai în figurile trupurilor, întrucât în cele 
necorporale nu se recunoaşte nici o diferenţă care să le caracterizeze pe acestea două. Prin 
urmare, dacă Hristos e necircumscris ca afară din trup, ar fi atunci afară şi din distincţia mai 
înainte arătată (între masculin şi feminin). Dar El s-a năcut bărbat, precum zice Isaia „din 
profetesă" (Isaia 83); prin urmare este şi circumscris. 

46. Dintre corpuri, unele sunt secţionabile mental: cele ce sunt intangibile şi pentru 
aceasta necircumscrise, iar altele sunt secţionabile efectiv: cele ce sunt dense (solide) ca unele 
ce sunt pipăibile şi pentru aceasta circumscrise. Deci, dacă Hristos a luat un trup 
nesecţionabil, urmează că el este şi unul necircumscriptibil. Dar el este secţionabil, căci zice 
dumnezeiescul Luca: „Şi când s-au plinit cele opt zile ca să-L circumcidă" (2, 21). Iar dacă a 
fost circumcis, urmează şi, că e circumscris; ceea ce este adevărat. 

47. Obiecţie ca din partea Iconomahilor. Dacă orice corpuri ne secţionabile şi 
intangibile sunt şi necircumscrise, întrucât îngerii sunt necorporali, cum sunt supuşi 
circumscrierii? Prin urmare, dacă sunt circumscrişi, sunt şi în trup. Iar dacă sunt necorporali, 
urmează că nu sunt şi circumscrişi. 

Soluţie la această obiecţie. Natura îngerilor e necorporală în comparaţie cu desimea 
trupului, dar în comparaţie cu Dumnezeirea nu e necorporală nici necircumscrisă. De aceea 
zice Apostolul: „Sunt trupuri cereşti şi trupuri pământeşti" (I Cor. 15, 40). Căci ceea ce este 

propriu-zis necorporal este şi necircumdefinit şi necircumscris, ceea ce se admite numai 
pentru natura divină. Dar îngerul e circumdefinit de un loc şi pentru aceea e circumscris; căci 
el nu era altundeva atunci când venind la Nazaret a strigat Fecioarei „Bucură-te!" (Luca 1, 28). 
Dar, zămislindu-se în pântecele Născătoarei-de-Dumnezeu Cuvântul Tatălui era şi acolo dar 
era şi mai presus de toate. Şi, pentru aceasta, ca Dumnezeu este necircumscris ca 
necircumdefinit, deşi ca om zămislit din Fecioară e circumscris. 

48. Dacă „Cel ce este în forma lui Dumnezeu" nu este circumscris după „forma de 
rob" pe care „a luat-o" (Filip. 2, 7), atunci aceasta nu e alta decât forma dumnezeiască, dacă 
într-adevăr acesteia îi aparţine necircumscrierea. Dar dacă este altă (formă), şi anume cea de- 
o-fiinţă cu noi, cum de nu a luat şi proprietatea a cărei natură a luat-o? Prin urmare, Hristos 
este circumscris ca şi noi, a căror „formă" a luat-o. 

49. Dacă din cele prin care Hristos este circumscris ca om se vătăma cele din care nu 
este circumscris ca Dumnezeu, atunci cu necesitate şi din cele în care se arată vorbind şi 
făcând şi grăind ca om se vătăma cele din care se arată vorbind şi făcând minuni ca 
Dumnezeu. Iar dacă una nu e vătămată de alta, fiecare (din ele) rămânând în interiorul 
definiţiei sale în Unul Hristos Cel (alcătuit) din amândouă, nici acolo circumscrisul nu va 
suprima necircumscrisul. 

50. Sau dintr-o comparaţie a de-Dumnezeu-insuflatei Scripturi. Vorbind cu Iudeii 
Mântuitorul a zis acestei: „Mai înainte de Avraam sunt Eu" (In. 8, 58), şi iarăşi, Evaghelistul 
zice: „Cartea neamului lui Iisus Hristos, Fiul lui David, fiul lui Avraam" (Mt.l, 1). Cum, deci, 
Cel mai înainte de Avraam este fiu al lui Avraam, decât numai dacă vom primi că - aşa cum 
este evident - una s-a zis în mod vrednic de Dumnezeirea Lui iar cealaltă în mod vrednic de 
umanitatea Lui? Acelaşi lucru trebuie socotit şi pentru circumscris şi necircumscris, pentru că 
ele nu se vătăma unul pe altul în Unul Hristos Cel cunoscut (ca alcătuit) din amândouă. 

51. Dacă orice, mijlocitor este între două persoane opuse între ele atribuind întru sine 
cele pe drept cuvenite fiecăruia, atunci este cu totul necesar ca şi Hristos, fiind Mijlocitor între 
Dumnezeu şi oameni şi unind printr-o judecată dreaptă extremele ca într-o unitate naturală, să 
fie necircumscris după duh şi circumscris după trup. Ca nu cumva, ataşându-ne doar de una, 
adică de necircumscris şi nesalvgardând intact circumscrisul, să se desfiinţeze aceea că El este 
un mijlocitor drept. 

52. Dacă Hristos a murit ca om iar ca Dumnezeu nu I se atribuie nici o frică, atunci 
nici faptul de a fi circumscris nu-1 va prejudicia ca om. Iar dacă aceasta (circumscrierea) e 
ocară, atunci cu cât mai mult moartea. 

53. Obiecţie ca din partea Iconomahilor. Faptul de a circumscrie pe Hristos este în 
dezacord cu de-Dumnezeu-insuflata Scriptură şi interzis de ea, căci zice: „Şi a grăit 
Dumnezeu către voi în munte din mijlocul focului. Şi voce de cuvinte aţi auzit dar asemănare 
n-aţi văzut decât numai voce" (Deut. 4, 12). Prin urmare, a înălţa o asemănare a lui Hristos 
înseamnă a contraveni interdicţiilor dumnezeieşti. 

Soluţie la această obiecţie. De bună voie au orbit cei ce zic acestea, ca să nu cunoască 
din ce pricină s-a rostit de către de-Dumnezeu-insuflata Scriptură interdicţia asemănării sau a 
oricărei alte imagini idoleşti. Fiindcă dacă cuvântul se referă la natura dumnezeiască - căci 
Dumnezeirea este lipsită de cantitate şi de figură şi nu are nici o similitudine a unei asemănări 
-, şi nu la Cuvântul Cel ce s-a înfiinţat cu forma noastră. Fiindcă dacă aşa stau lucrurile, cum 
zice atunci Evanghelistul: „Şi pe când se ruga El înfăţişarea feţei Lui s-a făcut alta şi 
îmbrăcămintea Lui albă şi strălucitoare" (Luca 9, 29)? Iată deci, că Cel fără înfăţişare a avut 
înfăţişare sau asemănare, căci Cel nonfigurabil şi-a luat figură şi Cel lipsit de cantitate a ajuns 

în cantitate. Şi pentru că a avut faţă circumscrisă de anumite proprietăţi, urmează că Hristos 
este circumscris după aspectul Său trupesc, aşa cum e necircumscris după fiinţa Lui 
(dumnezeiască) nevăzută. 

54. Sau, prin reducere la absurd. Dacă aşa cum este ceea ce dă naştere aşa trebuie să 
fie şi ceea ce se naşte din aceasta, iar Maica lui Hristos e circumscrisă, urmează că şi Hristos e 
circumscris ca fiu al ei, deşi este Dumnezeu după natură. Iar dacă nu e circumscris, atunci nu 
e nici de o fiinţă cu Măria, de unde rezultă că nici Maica Lui nu-I mai este Maică, ceea ce e 
absurd. 

55. Obiecţie ca din partea Iconomahilor printr-o comparaţie apostolică. Faptul că a 
reprezenta iconic pe Hristos este o născocire a gândirii idoleşti va înţelege oricine. Căci zice 
undeva Apostolul: „Şi au schimbat slava lui Dumnezeu Celui nestricăcios întru asemănarea 
icoanei omului celui stricăcios". „Şi au venerat şi adorat făptura în locul Făcătorului" 
(Romani 1, 23-25). 

Soluţie la această obiecţie. Cu adevărat, ca să vorbesc apostoleşte, Iconomahii au 
căzut într-o gândire neîncercată căci „inima lor cea neînţelegătoare s-a întunecat şi zicând că 
sunt înţelepţi au ajuns nebuni" (Romani 1 , 21-22), „neînţelegând nici ceea ce grăiesc nici cele 
pentru ce dau întărire" (I Tim. 1 ,7). Căci dacă spre suprimarea reprezentării iconice a lui 
Hristos s-a zis de către Apostolul că „au schimbat slava lui Dumnezeu Celui nestricăcios întru 
asemănarea icoanei omului celui stricăcios", atunci El n-ar mai fi mărturisit că S-a făcut 
asemenea oamenilor (cf. Evrei 2, 17). Şi atunci cum mai zice altundeva: „Care fiind în forma 
lui Dumnezeu n-a socotit ca o pradă faptul de a fi El egal cu Dumnezeu, ci s-a deşertat pe 
Sine formă de rob luând, făcându-se întru asemănarea oamenilor şi la figură aflându-se ca un 
om. S-a smerit pe Sine ascultător făcându-se până la moarte, şi încă moarte pe cruce" (Filipeni 
2, 6-7)? Prin urmare, se contrazice pe sine însuşi, odată suprimând faptul că Dumnezeu S-a 
asemănat oamenilor, iar altă dată confirmând că a primit asemănare a oamenilor. Dar, destul 
cu nerozia! Căci una s-a zis idolatrilor care „schimbă" cu adevărat „slava Dumnezeului Cel 
nestricăcios întru asemănarea icoanei de om stricăcios, de păsări, de patrupede şi de 
târâtoare", care „au schimbat adevărul lui Dumnezeu în minciună şi au venerat şi adorat 
făptura în locul Făcătorului" (Romani 1, 23-25). Iar cealaltă credincioşilor care cred că 
Cuvântul lui Dumnezeu-Tatăl, fiind în forma lui Dumnezeu, a primit asemănare, nu întrucât 
este egal cu Dumnezeu, ci întrucât s-a deşertat pe Sine, a luat formă de rob şi s-a aflat la 
figură ca un om, lucruri care sunt proprii circumscrierii. 

56. Dacă „suntem trup al lui Hristos şi mădulare în parte" (I Cor. 12, 27), iar Capul 
nostru este Hristos, atunci şi Capul va fi circumscris ca şi mădularele. Iar dacă e 
necircumscris, atunci încetăm de-a mai fi mădulare a lui Hristos, ca unii ce cădem sub 
incidenţa circumscrierii. Şi aceasta nu este oare ultima nebunie? 

57. La textul „Eu sunt Viţa" (Ioan 15, 5). Dacă Mântuitorul zice că e viţă iar noi 
suntem mlădiţele, este evident că mlădiţele nu sunt de altă natură decât viţa. Iar dacă aceasta e 
adevărat, dacă mlădiţele sunt circumscrise, cum nu va fi atunci circumscrisă şi viţa; căci viţa 
se cunoaşte din mlădiţe. 

58. Cele de-alt-gen (heterogene) şi de altă natură nu pot avea aceeaşi proprietate, căci 
n-ar putea zice cineva că focul coboară în jos iar apa urcă în sus ci, aşa cum au raţiunea fiinţei 
separată, aşa au separat şi modul proprietăţii. Aşadar, întrucât Hristos este (constituit) din 
realităţi heterogene şi neconsubstanţiale între ele, din Dumnezeire şi umanitate, urmează că va 
fi cunoscut şi din două (serii) de proprietăţi. Printr-una necircumscris iar printr-alta 
circumscris. Căci prin suprimarea proprietăţii se suprimă împreună şi fiinţa caracterizată prin 
ea. 

B. Că Hristos, fiind circumscris, are o icoană artificială 
în care este contemplat, după cum şi icoana este contemplată în Hristos 

1. Artificialul (to techneton) există prin imitaţia naturalului, căci nimic n-ar putea 
fi numit artificial dacă n-ar exista în prealabil naturalul. Prin urmare, există o icoană artificială 
a lui Hristos, întrucât El este o icoană naturală a Maicii care L-a născut. Iar dacă una e 
adevărată iar alta falsă, atunci el n-ar mai fi icoană naturală a celei care L-a născut, întrucât nu 
are o icoană artificială ca ea, ceea ce e absurd. 

2. Icoana are similitudine cu arhetipul: icoana naturală în mod natural iar cea 
artificială în mod artificial. Una însă este identică deodată atât prin fiinţa cât şi prin 
asemănarea a cărei pecete este, aşa cum este Hristos după Dumnezeire cu Tatăl Său şi după 
umanitate cu Maica Sa. Iar cealaltă, fiind identică prin asemănare, este străină de fiinţa 
arhetipului, aşa cum este icoana lui Hristos faţă de Hristos însuşi. Prin urmare, există o icoană 
artificială a lui Hristos care primeşte în ea asemănarea Acestuia. 

3. Replică la o posibilă obiecţie ca din partea Iconomahilor. Dacă Hristos are o 
icoană artificială întrucât este o icoană naturală a celei ce L-a născut, atunci pentru ca aceasta 
să nu difere în asemănarea cu El, ar trebui ca El să aibă o icoană artificială şi întrucât este 
icoană a Tatălui Celui nevăzut. Iar dacă e aşa, atunci Dumnezeirea nu va mai fi în afara 
circumscrierii, ceea ce e un lucru lipsit de evlavie. 

Soluţie la această obiecţie. Amestecând din multă nerozie cele neamestecate, 
Iconomahii nu înţeleg să atribuie cele proprii fiecărei naşteri, pornind de la care Hristos este şi 
necircumscris şi circumscris. Căci fiind necircumscris întrucât a ieşit din Tatăl Cel 
necircumscris nu ar putea să aibă o icoană artificială - căci cu ce asemănare va putea fi 
asemănată Dumnezeirea a cărei reprezentare este interzisă de întreaga de-Dumnezeu-insuflată 
Scriptură? Dar întrucât S-a născut dintr-o Maică circumscrisă, pe bună dreptate va avea o 
icoană artificială corespunzătoare reprezentării iconice a Maicii Sale. Dar dacă nu ar avea o 
astfel de icoană, atunci nu ar mai fi nici dintr-o Maică circumscrisă şi ar fi numai dintr-o 
singură naştere, adică numai din Tatăl, lucru care desfiinţează întreaga Sa Iconomie. 

4. Dacă ceea ce se arată în icoană are un raport cu prototipul şi nu se poate ca, dacă 
există un prototip, să nu existe şi o icoană, potrivit cu ceea ce s-a zis de către Domnul însuşi: 
„A cărui icoană şi inscripţie este aceasta?" (Matei 22, 20) şi răspunzând celor ce L-au 
întrebat: „Daţi Cezarului ce e al Cezarului şi lui Dumnezeu ce e a lui Dumnezeu" (Matei 22, 
21), rezultă că şi Hristos are o icoană artificială, ca Unul ce s-a făcut ca şi noi, icoană 
raportată la El prin similitudinea asemănării. Iar dacă nu are o icoană, atunci nu există ceea ce 
se numeşte Hristos. Dar Hristos este şi se numeşte însuşi Adevărul. Prin urmare, El are şi o 
icoană a cărei raportare a închinării urcând la El nu este scindată nicidecum printr-o împărţire 
a slavei. 3 

5. La textul: "Să facem om după icoana şi asemănarea-noastră" (Fac. 1, 26). Faptul 
că omul a fost făcut „după icoana şi asemănarea lui Dumnezeu" arată că genul reprezentării 
iconice e un lucru dumnezeiesc. Dar pentru că o icoană se transcrie de pe o altă icoană, atunci 
Hristos fiind om, deşi este şi Dumnezeu, este reprezentat iconic nu după duh ci după trup. Iar 
dacă este reprezentat iconic în una din acestea, atunci în mod evident are o icoană exact 
asemenea cu El spre evidenţierea asemănării. 

6. Dacă, omul cel dintâi, Adam, e circumscris prin înfăţişarea sa, rezultă că şi Hristos, 
al doilea Adam, fiind Dumnezeu şi om, va fi şi El reprezentat iconic prin înfăţişarea Lui 



35 Basil. Magn. De Spiritu Sancto XVIII, 45; P.G. 32, 149. 

trupească. Iar dacă „cum este cel pământesc, aşa sunt şi cei pământeşti, şi cum e cel ceresc aşa 
sunt şi cei cereşti" (I Cor. 15, 48), iar noi care suntem cereşti suntem reprezentaţi iconic, 
urmează că şi Hristos, ca Unul ce este începător al mântuirii tuturor, este arhetip al icoanei 
Sale. 

7. Dacă Dumnezeu nu are lipsă de vreun ajutor nici nu primeşte vreo suferinţă, cum 
zice atunci Apostolul despre El că „în zilele trupului Său El a adus, cu strigăt şi cu lacrimi, 
cereri şi rugăciuni către Cel ce putea să-L mântuiască din moarte şi a fost auzit din temerea 
Sa. Şi, deşi era Fiu, a învăţat ascultarea din cele ce a suferit" (Evrei 5, 7-8), dacă nu este 
evident că Cel fără de trup luând trup este şi nepătimitor şi patimilor, şi fără lipsă şi lipsit, ca 
şi necircumscris şi circumscris? Iar dacă e circumscris are, prin urmare, şi o icoană exact 
asemenea cu El spre evidenţierea asemănării. 

C. Că una şi neîmpărţită e închinarea la amândouă, la Hristos şi la Icoana Sa 

1. Obiecţie la aceasta ca din partea Iconomahilor. Dacă tot ceea ce e făcut după 
asemănarea cuiva este lipsit negreşit de egalitatea cu prototipul şi e inferior aceluia în slavă, e 
evident că Hristos nu este identic în închinare cu reprezentarea Lui iconică. Şi dacă acestea 
sunt diferite, diferită e şi închinarea pe care o introduc. Prin urmare, ea este cauză a unei 
adoraţii idoleşti. 

Soluţie la această obiecţie. Prototipul nu este în icoană după fiinţă, căci altfel s-ar 
numi şi icoana prototip şi, invers, prototipul icoană - lucru care nu se admite, pentru că există 
o definiţie proprie a fiecărei naturi - ci după asemănarea ipostatică, lucru care înseamnă altă 
raţiune a definirii. Prin urmare, faptul că icoana este lipsită de egalitate cu prototipul şi e 
inferioară aceluia în slavă se ia nu în ce priveşte asemănarea (ipostatică), ci după diferenţa 
substanţei; adică a materiei icoanei care nu e venerată în mod natural, chiar dacă este venerat 
(închinat) cel ce este reprezentat iconic în ea. Prin urmare, nu introducem o altă închinare a 
icoanei, ci una şi aceeaşi cu referire la prototip potrivit identităţii asemănării (ipostatice). 

2. Nu fiinţa (substanţa) icoanei este venerată (închinată) ci efigia prototipului 
imprimată ca o pecete în ea, substanţa icoanei rămânând nevenerată. Căci nu materia este cea 
închinată, ci prototipul împreună cu efigia Sa, iar nu cu substanţa ei. Iar dacă există icoana, 
atunci ea are o singură venerare raportată la prototip, aşa cum au şi aceeaşi asemănare. Prin 
urmare, închinarea la icoană nu introduce o altă închinare pe lângă închinarea la prototip. 

3. Cele care nu au aceleaşi efigii, acelea au şi închinări diferite, iar cele care au aceeaşi 
efigie au şi o unică închinare. Dar una este efigia icoanei şi a prototipului, prin urmare şi 
închinarea (lor) e unică. 

4. Tot ceea ce este inegal e diferit de ceea ce e egal şi tot ceea ce e inferior (secund) în 
slavă este altceva decât ceea ce e superior (prim). Şi ele sunt două realităţi, nu una. Iar în cele 
în care există egalitate se suprimă inegalitatea. Dar „împărat" se numeşte şi icoana 
împăratului, şi nu sunt doi împăraţi, căci zice (Marele Vasile) că „nici puterea nu se 
scindează, nici slava nu se împarte". 36 Prin urmare, există o singură închinare şi nu se 
introduce o altă închinare a icoanei pe lângă cea a lui Hristos, deşi este evident că ea este 
inferioară şi pe un loc secund în slavă în ce priveşte definiţia substanţei ei. 

5. Chiar dacă vom admite că icoana nu are (întotdeauna) aceeaşi figură cu prototipul 
din pricina neîndemânăii meşteşugarului, nici aşa raţionamentul nu va fi absurd. Căci 
închinarea nu se acordă întrucât ea este deficitară în similitudine (cu prototipul), ci întrucât se 
aseamănă, fiindcă sub acest aspect icoana are aceeaşi figură cu prototipul şi nu sunt venerate 



36 De Spiriu Sancto XVIII, 45; P.G. 32, 149. 

două realităţi ci una şi aceeaşi, adică prototipul, chiar dacă în icoană. Căci ca şi la tipul 
făcătoarei-de- viaţă cruci raportat la însăşi Crucea cea făcătoare-de- viaţă, şi aici reprezentarea 
iconică nu are întru totul aceeaşi figură cu arhetipul în lungime şi lăţime sau în oricare altă 
asemănare, din pricină că este întipărită în mod diferit; deoarece o poţi vedea şi mai mică şi 
mai mare, şi mai lată şi mai îngustă, având marginile rotunjite sau ascuţite, cu inscripţie sau 
fără inscripţie. Şi nu mai vorbesc de schimbările şi proeminenţele lucrăturilor din lănţişoare 
sau cele introduse de felurimea meşteşugurilor. Dar, cu toate acestea, în „ciuda atâtor 
diferenţe, există o unică şi aceeaşi închinare a ei şi a prototipului; evident, întrucât în ambele 
se vede aceeaşi asemănare. 

6. Sau plecând de la acelaşi exemplu. Dacă Crucea cea făcătoare-de-viaţă e închinată 
în tipul ei propriu şi nu sunt două închinări pentru că nu există altă închinare a substanţei 
crucii, urmează cu necesitate că şi atunci când Hristos este închinat în icoana Lui nu sunt două 
închinări, pentru că nu există o altă închinare dată substanţei icoanei, ci o unică şi aceeaşi 
(închinare) a lui Hristos, chiar dacă în icoana Sa. 

7. Dacă faptul că Fiul diferă în ceva faţă de Tatăl - şi diferă numai în proprietatea Sa 
de Fiu - nu prejudiciază cu nimic faptul că el are aceeaşi fiinţă şi închinare cu Tatăl, nici 
faptul că icoana diferă în ceva de prototip - şi diferă în ce priveşte raţiunea substanţei - nu va 
prejudicia faptul că ea are aceeaşi asemănare şi închinare cu prototipul. Căci aşa cum acolo 
Hristos se distinge de Tatăl prin ipostas, aşa şi aici se distinge de icoana Sa prin fiinţă. 

8. Dacă icoana are altă închinare decât prototipul ei, cum se mai vede atunci acesta în 
ea şi ea în prototip? Căci nu vom vedea, de exemplu, figura lui Petru în Pavel nici, iarăşi, nu 
va privi cineva figura lui Pavel în cea a lui Petru. Căci asemănătorul se arată în asemănător iar 
cele scindate între ele în ce priveşte asemănarea nu s-ar putea arăta vreodată unele prin altele. 
Icoana lui Petru, deci, se arată în Petru precum şi Petru se arată în icoana lui. Prin urmare, 
icoana lui Hristos nu are altă închinare decât El, ci are aceeaşi închinare, ca una similară şi 
asemenea prin ea însăşi (cu El). 

9. Obiecţie ca din partea Iconomahilor. Dacă numai lui Dumnezeu îi datorăm noi şi 
îngerii închinare, cum, deci, va exista o unică închinare a icoanei şi a prototipului? dacă se 
recunoaşte că una este închinată prin relaţie iar celălalt prin natură. Prin urmare, prin 
închinarea la icoană vor exista două închinări în Unul Hristos. 

Soluţie la această obiecţie. Dacă, dat fiind că numai lui Dumnezeu îi aducem 
închinare, nu se cade a ne închina icoanei lui Hristos, întrucât se introduc două închinări pe 
lângă unica adorare, fiindcă icoana şi prototipul sunt două (realităţi), urmează că exista o 
dublă închinare la Tatăl şi la Fiul pentru că sunt două ipostasuri. Dar este lipsit de evlavie a 
grăi aceasta, căci există una şi aceeaşi închinare potrivit unităţii naturii. Prin urmare, există o 
unică închinare a lui Hristos şi a icoanei Sale potrivit unităţii asemănării ipostatice şi nu 
potrivit diversităţii naturilor. 

10. Se vorbeşte de relaţie întrucât copia reprodusă există în prototip şi din această 
pricină ele nu se împart decât numai în ce priveşte diferenţa substanţei. Prin urmare, întrucât 
icoana lui Hristos se zice a avea în desenul ei înfăţişarea lui Hristos, una va fi închinarea ei şi 
a icoanei, şi nu diferite. 

11.0 propunere ca din partea Iconomahilor. Cum s-ar putea salvgarda o identitate de 
închinare pentru Hristos şi icoana Lui, dacă Hristos este „prin natură" iar icoana „prin 
instituire"? Căci este cu totul necesar a spune că ceea ce e „prin natură" nu variază cu nimic. 
Iar dacă e aşa, atunci nimic nu ne împiedică să zicem că icoana este „prin natură" şi Hristos 
„prin instituire", şi se confundă totul. 

Soluţie la această obiecţie sub formă de întrebare. Şi cum nu s-ar putea salvgarda, 
frumoşilor, o identitate de închinare pentru Hristos şi icoana Lui, dacă icoana e o asemănare a 
lui Hristos şi arată întru ea pe Hristos? Căci este un fapt binecunoscut pretutindeni şi 
recunoscut de toţi că nimeni nu vede într-o faţă, de exemplu a lui Toma, o altă faţă, de 
exemplu cea a lui Luca. Nici n-ar putea zice cineva că a văzut pe Toma pentru că a văzut pe 
Luca. Căci arătarea asemănării este în cele ce au o similitudine exactă şi nu în cele separate 
între ele printr-o proprietate caracteristică (ipostatică). Dacă e adevărat aceasta şi cel ce a 
văzut icoana lui Hristos a văzut în ea pe Hristos, atunci e cu totul necesar a spune că icoana 
lui Hristos şi Hristos însuşi au aceeaşi închinare aşa cum au aceeaşi asemănare. 

12. Ceea ce are o asemănare în ceva cu un alt lucru are în comun cu acel lucru şi 
închinarea în ce priveşte acel ceva în care se aseamănă cu el. Iar ceea ce se aseamănă întru 
toate are în comun cu acela şi închinarea întru toate. Asemenea întru toate, ca Unul de-o- 
fiinţă, este Fiul cu Tatăl, de aceea are şi aceeaşi închinare. Icoana lui Hristos, însă, este 
asemenea numai în ce priveşte asemănarea Lui ipostatică; prin urmare, va avea în comun cu 
El închinarea numai sub acest aspect. 

13. Dacă cel ce a văzut icoana vede în ea asemănarea prototipului, e cu totul necesar şi 
ca acela ce se închină icoanei să se închine în ea înfăţişării prototipului. Iar întrucât 
asemănarea lor este unică, unică va fi, prin urmare, şi închinarea acordată amândurora. 

14. Obiecţie ca din partea iconomahilor. Dacă icoana modelată a lui Hristos are 
comuniune de închinare cu Hristos, cum zice atunci El însuşi: „Slava Mea n-o voi da altuia" 
(Isaia 42, 8)? Prin urmare, nu are comuniune. Iar dacă nu are comuniune, e evident că este 
închinată idoleşte ca o a doua închinare introdusă ilicit. 

Soluţie la această obiecţie. Icoana lui Hristos nu este altceva decât Hristos, evident 
afară de diferenţa de substanţă, cum s-a arătat deja de mai multe ori. De aceea, şi închinarea ei 
este o închinare la Hristos, întrucât nu e închinat ceva din materia icoanei, ci numai Hristos 
Cel asemănat întru ea. Iar cele ce au o singură asemănare au şi o singură închinare. Prin 
urmare, în icoana Sa Hristos nu dă altcuiva slava Sa, ci mai degrabă primeşte slavă în ea, 
întrucât materia este altceva decât asemănarea. Şi deşi este reprodusă în diferite materii, în 
toate există gravată aceeaşi efigie. Dar aceasta din urmă n-ar putea rămâne invariabilă în 
diferitele materii decât dacă nu are nimic în comun cu ele, ci este separabilă mental de cele în 
care este. 

15. Obiecţie ca din partea Iconomahilor. Dacă „Duh este Dumnezeu", precum este 
scris, „şi cei ce se închină Lui trebuie să i se închine în duh şi adevăr" (Ioan 4, 24), şi voi 
ziceţi că Hristos este închinat şi în icoană pe lângă (închinarea) în duh, întrucât este El 
Dumnezeu, cum nu faceţi dovadă de idolatrie? 

Soluţie la această obiecţie. Cine nu se va mira de Iconomahii cei plini de nebunie şi 
care nu disting că alta e dogma Iconomiei de cea a Teologiei la care trebuie raportat 
(cuvântul) că (Dumnezeu) „trebuie închinat în duh şi adevăr". Căci Dumnezeu Tatăl fiind duh 
se înţelege că este închinat în Duhul Său Cel Sfânt şi în Adevărul Lui, Care e Fiul Lui Cel 
Unul-născut. Iar cuvântul că Hristos este închinat în icoană se referă la Iconomia (întrupării 
Lui). Căci, deşi este duh ca Dumnezeu, dar este, ca om şi trup, a cărui icoană trupească, deşi 
este asemănată în materie, este nedespărţită de Hristos, cum nici umbra de trupul Lui; şi este 
închinată nu materia icoanei, ci Hristos, Cel reprezentat iconic în ea, şi împreună cu El este 
închinat şi Tatăl şi Duhul Sfânt. 

D. Că Hristos fiind prototip al icoanei Sale, 
are o unică asemănare ca şi închinare cu ea. 

1. Prototipul şi icoana sunt una prin asemănarea ipostasului dar două prin natura lor, 
nu ca un singur lucru divizat prin două asemănări, încât în rest să nu aibă nici o comuniune şi 
relaţie între ele, nici aşa cum unul şi acelaşi lucru este chemat cu două nume, încât o dată 
prototipul să fie numit icoană, iar altădată icoana prototip. Căci întotdeauna prototipul se 
numeşte prototip şi icoana icoană, neprefăcându-se nicicând una în alta. Şi aşa stând lucrurile 
şi fiind două la număr, există o unică asemănare în amândouă şi un unic apelativ (al lor) după 
asemănare, cum de exemplu „împărat" se numeşte şi icoana împăratului şi nu sunt doi 
împăraţi. Iar dacă aceasta e aşa, urmează că există o unică închinare a icoanei lui Hristos şi a 
lui Hristos, Prototipul ei. 

2. Obiecţie ca din partea Iconomahilor. Dacă Hristos care are funcţia de prototip faţă 
de icoana lui, se zice că este „prin natură", iar icoana „prin instituire", cum ceea ce este „prin 
natură" există deodată cu ceea ce e „prin instituire"? căci nu din clipa în care a fost văzut 
Hristos de atunci a fost transpusă şi icoana Lui zugrăvită. Prin urmare, întrucât acestea nu sunt 
simultane, nici închinarea lor nu e unică, deoarece a trecut un timp după Hristos până când a 
fost reprodusă icoana Lui. 

Soluţie la această obiecţie. Dacă oricărui corp îi urmează inseparabil propria lui umbră 
şi n-ar putea numi cineva un corp lipsit de umbră, ci în corp se poate vedea umbra care-1 
urmează şi în umbră corpul care o precede, tot astfel n-ar putea numi cineva pe Hristos 
nereprezentabil iconic, dacă El are un trup cu figură caracteristică, ci în Hristos se poate vedea 
subzistând icoana Lui şi în icoana Lui pe Hristos văzut ca prototip (al ei). Iar din faptul că 
amândouă sunt simultane se arată că atunci când este văzut Hristos e văzută în potentă şi 
icoana Lui de unde a fost şi transpusă, fiind imprimată ca un sigiliu într-o materie oarecare. 

3. Chiar dacă ceea ce „prin natură" nu e simultan cu ceea ce e „prin instituire", cum e 
Hristos şi icoana Lui, totuşi icoana există în El în potentă şi poate fi pururea văzută în Hristos, 
chiar şi înainte de a fi realizată tehnic, aşa cum şi umbra subzistă pururea în trup, chiar dacă 
nu este încă configurată de o rază de lumină, mod în care nu este în afara verosimilului a 
spune că Hristos şi icoana Lui sunt simultane. 

4. Prototipul şi icoana ţin de categoria relativelor, ca şi dublul şi jumătatea. Căci 
prototipul introduce întotdeauna împreună cu sine icoana a cărui prototip este, şi dublul 
introduce întotdeauna cu sine jumătatea faţă de care se zice dublu, căci nu ar putea exista 
prototip dacă n-ar exista icoană, nici dublu dacă nu s-ar gândi mai întâi o jumătate - lucruri 
care subzistă şi se gândesc în acelaşi timp ca unele ce sunt simultane. Prin urmare, întrucât nu 
intervine între ele un timp oarecare, nici închinarea nu va fi alta, ci una şi aceeaşi pentru 
amândouă. 

5. Prototipul şi icoana îşi au existenţa cumva unul de la altul şi prin suprimarea unuia 
este suprimat împreună şi celălalt, precum atunci când e suprimat dublul e împreună 
suprimată şi jumătatea. Prin urmare, nu poate exista Hristos fără ca icoana lui să fie în potentă 
şi să existe pururea în prototip, mai înainte de a fi executată tehnic. Prin urmare, cel ce nu 
mărturiseşte că în El este venerată (şi închinată) împreună şi icoana lui, suprimă însăşi 
închinarea lui Hristos. 

6. Obiecţie ca din partea Iconomahilor. Ceea ce se aseamănă în ceva nu se aseamănă 
în altceva, ca icoana faţă de prototip: după asemănare se aseamănă, dar după natură nu. Prin 
urmare, icoana nu este tot ceea ce este prototipul. Iar fiindcă lucrurile stau aşa, nici închinarea 

lor nu va fi întreagă şi aceeaşi. Iar nefiind întreagă, este lucru uşuratic a zice că amândouă au 
o singură închinare. 

Soluţie la această obiecţie. întrucât se aseamănă cu prototipul în aceea icoana are 
comuniune cu întreaga închinare acordată acestuia în baza asemănării, fără a ridica la 
închinare materia în care ea se arată. Căci aceasta e natura icoanei: pe de o parte este identică 
în ce priveşte asemănarea cu prototipul, iar pe de alta diferă în ce priveşte raţiunea substanţei, 
lucru în care constă omonimia lor. Dacă însă ar fi similare întru toate, atunci ar cădea ceea ce 
s-a spus şi icoana ar fi prototipul, ori ea este asemenea cu prototipul prin asemănarea 
(ipostatică) integrală şi nu prin natură. Şi, prin urmare, amândouă au o unică închinare 
întreagă în baza asemănării. 

7. Sau plecând de la exemplul Teologiei. Chiar dacă după fiinţă Fiul este asemănător 
Tatălui, totuşi nici Născutul nici Purcesul nu sunt similare Nenăscutului; contemplate în jurul 
naturii divine, acestea se disting de comuniunea lor întreolaltă. Dar în toate cele trei 
caracteristici (iposlatice) există o unică Dumnezeire ca şi o unică închinare care, pentru 
identitatea de natură, nu devine cu nimic inegală prin diversitatea proprietăţilor (ipostatice). 
Tot aşa, deci, şi la icoana prototipului: chiar dacă pentru diferenţa de substanţă dintre ele 
acestea nu au o singură închinare - pentru că în genere nici nu este închinata natura icoanei, 
chiar dacă în ea se vede cel reprezentat iconic - totuşi, pentru identitatea asemănării ipostatice 
ele au aceeaşi (închinare) devenită identică în acord cu similitudinea unică şi întreaga 
existenţă din amândouă. Ca şi la tipul crucii şi însăşi Crucea cea-făcătoare-de-viaţă tipul 
crucii nu primeşte o închinare micşorată faţă de însăşi Crucea cea făcătoare-de-viaţă pentru 
diferenţa naturilor lor, ci mai degrabă una egală pentru asemănarea integrală cu prototipul. 

8. Obiecţie ca din partea Iconomahilor. Dacă în Hristos ca prototip există o icoană şi 
înainte ca ea să fie transpusă tehnic într-o materie oarecare, e de prisos să o mai zugrăvim şi 
pe ea, fiind de ajuns ca aceasta să fie văzută şi închinată în El. 

Soluţie la această obiecţie. Că icoana lui Hristos este prezentă în prototipul ei şi 
înainte de a fi transpusă tehnic (într-o materie) e adevărat. Căci ceea ce nu este nicidecum 
reprezentabil iconic nici nu este om ci un avorton, şi nu e îngăduit a numi ceva prototip dacă 
nu are icoana lui transpusă de pe el în materie. Prin urmare, întrucât Hristos e mărturisit a 
avea funcţie de prototip ca oricare altul din (indivizii) luaţi în parte, e cu totul necesar să aibă 
şi o icoană transpusă de pe efigia Lui şi modelată într-o materie. Ca nu cumva dacă nu e văzut 
şi închinat prin producerea de icoane să dispară şi faptul că e om. 

9. Sau plecând de la alt exemplu. Altceva este sigiliul şi altceva imaginea imprimată 
de el, dar aceasta este în sigiliu şi înainte de actul sigilării. Iar dacă sigiliul n-ar fi valabil dacă 
nu e imprimat într-o materie, rezultă că şi Hristos, dacă nu s-ar arăta într-o icoană artificială, 
ar fi lipsit de lucrare şi ineficient în această privinţă. Lucru care şi numai a-1 cugeta e absurd. 

10. Sau plecând de la acelaşi exemplu. Dacă cel ce vede sigiliul şi imaginea imprimată 
de el vede în ambele o formă asemănătoare şi invariantă, urmează că imaginea imprimată este 
în sigiliu şi înainte de imprimare. Dar el îşi arată cinstea lui atunci când se comunică pe sine 
spre a fi imprimat în multe şi felurite materii, în acelaşi mod, chiar dacă credem că icoana lui 
Hristos este în El însuşi ca Unul ce are formă de om, atunci când o vedem înscrisă în mod 
felurit în materie celebrăm mai din plin măreţia Lui. Căci a nu proiecta El o imprimare în 
materie suprimă şi faptul că El există în formă de om. 

11. Icoana se raportează la arhetip şi icoana este, se vede şi este închinată cu referire 
la arhetip. Nu se identifică substanţa, ci se uneşte asemănarea, din care pricină există şi o 
unică închinare pentru amândouă şi nu una împărţită din pricina diversităţii naturilor. 

12. Sau plecând de la alt exemplu. Dacă o umbră nu se poate separa de un corp, ca una 
ce subzistă pururea împreună cu el, chiar dacă nu apare (întotdeauna), în acelaşi mod nici 
icoana lui Hristos nu poate fi despărţită de Hristos, ci aşa cum umbra iese mai mult în 
evidenţă prin raza soarelui, aşa şi icoana lui Hristos se face evidentă tuturor atunci când apare 
imprimându-se în materii. 

13. Obiecţie ca din partea Iconomahilor. Dat fiind că Mântuitorul nostru e acum în 
ceruri, nu se cade să-i ridicăm o asemănare a Lui, căci zice Sfântul Apostol: „Prin credinţă 
umblăm, nu prin vedere (eidos)" (II Cor. 5, 7). 

Soluţie la această obiecţie. „Eidos" numeşte şi specia care e divizată din gen, ca de 
exemplu omul în genere, dar „eidos" numeşte şi forma fiecărui (individ) prin care ne 
deosebim unii de alţii. Dar nu despre acestea vorbeşte aici Apostolul. Ci prin „eidos"-ul de 
aici trebuie înţeleasă însăşi vederea lucrurilor viitoare cea mai presus de reprezentările 
prezente. Căci zicând că „umblăm prin credinţă, nu prin vedere" adăugă: „îndrăznim însă şi 
voim mai bine să ieşim din trup şi să petrecem la Domnul" (II Corinteni 5, 8). Şi altundeva, 
iarăşi: „Căci acum vedem prin oglindă şi ghicitură, iar atunci, faţă către faţă. Acum cunosc în 
parte, dar atunci voi cunoaşte precum am fost cunoscut. Şi acum rămân acestea trei: credinţa, 
nădejdea şi dragostea" (I Corinteni 13, 12-13). Prin urmare, ne-a spus să umblăm în această 
credinţă în care vedem ca prin oglindă faţă către faţă, fără rătăcire, adevărul celor viitoare. Iar 
că nu şi-a propus drept scop să suprime circumscrierea înfăţişării trupeşti a lui Hristos, chiar 
după ce Acela a fost înălţat la cer, auzi-1 tot pe el zicând altundeva: „O, Galateni lipsiţi de 
minte, cine v-a ademenit pe voi să nu credeţi adevărului - voi, în faţa ochilor cărora a fost 
zugrăvit Iisus Hristos răstignit?" (Gal. 3, 1). Iar dacă aşa cum am crezut cum că Hristos însuşi 
a fost văzut răstignit, pe drept cuvânt nu greşim reprezentându-L iconic mereu. Căci dacă ceea 
ce se vede mental din pricina absenţei lui (fizice) nu ar putea fi văzut şi sensibil prin 
circumscriere (iconică), atunci s-ar nimici şi faptul vederii lui mentale. 

ALE ACELUIAŞI 

CÂTEVA OBIECŢII CONTRA ICONOMAHILOR 

CARE ZIC CĂ DOMNUL NOSTRU IISUS 

HRISTOS NU TREBUIE ZUGRĂVIT DUPĂ 

FIGURA LUI TRUPEASCĂ 37 



1. Dacă Hristos este din două naturi şi în două naturi desăvârşite, spune atunci în care 
din ele este de nezugrăvit; în cea care a asumat (natura dumnezeiască) sau în cea asumată 
(natura omenească)? Şi dacă după prima, atunci după cea de-a doua va putea fi zugrăvit? Sau 
invers? Iar dacă după ambele (este de nezugrăvit), cum va fi aceasta, afară numai dacă din 
amândouă s-ar fi realizat o unică natură compusă cu o unică proprietate compusă? Ar fi atunci 
nici de nezugrăvit nici de zugrăvit, ci zugrăvit-nezugrăvită, compusă din două jumătăţi şi 
nedesăvârşită în nici una. Iar dacă e aşa, atunci cum nu va fi Hristos de altă fiinţă şi cu Tatăl şi 
cu noi? Dat fiind că noi suntem zugrăviţi din pricina trupului nostru compus, iar Tatăl nu este 
nicidecum circumscris din pricina naturii Lui necompuse. 

2. Dacă proprietatea fiecărei naturi e imuabilă, iar pentru umanitatea lui Hristos (o 
astfel de proprietate) e circumscrierea, atunci dacă El nu poate fi zugrăvit după aceasta, 
urmează că ea a fost evident mişcată; iar dacă a fost mişcată, unde a fost strămutată? în natura 
Dumnezeirii Lui? Dar dacă e aşa atunci, acceptând o proprietate neconaturală ei, Treimea ar 
primi un adaos; ceea ce e cu neputinţă. Iar dacă nu s-a strămutat acolo, unde ar putea fi? Şi 
dacă a dispărut, atunci cu necesitate va dispare şi natura acesteia, pentru că este recunoscut că 
nu se poate detaşa una (proprietatea) de cealaltă (natura). 

3. Necircumscrisul este fie în aceeaşi serie fie în serie diferită cu circumscrisul. Dacă 
este în aceeaşi serie, atunci Dumnezeu Cuvântul va fi de-o-fiinţă cu trupul asumat (de El), 
fiindcă este necircumscris; căci proprietăţile care se situează în aceeaşi serie aparţin în mod 
imuabil unei aceleiaşi naturi. Iar dacă este în serie diferită, atunci, fiind de-o-fiinţă-diferită 
faţă de trup, Cuvântul va fi şi circumscris după el, fiind atât circumscris cât şi necircumscris 
prin cele două serii ale proprietăţilor corespunzătoare fiecărei fiinţe ale Lui: Divinitatea şi 
umanitatea, la fel cum este şi văzut şi nevăzut, şi pipăit şi nepipăit. 

4. Dacă proprietăţile lucrurilor materiale şi compuse sunt materiale şi compuse, cum 
va fi atunci Hristos necircumscris în figura trupului Său? Căci necircumscrisul este nematerial 
şi necompus, iar trupul este material şi compus. Fiindcă proprietatea se cade să fie similară 
întru totul cu natura neadmiţând nicidecum schimbarea cugetată potrivit diversităţii. Dar dacă 
n-ar fi circumscris, una ar fi disimilară celeilalte, pentru că imaterialul nu e identic cu 
materialul şi necompusul cu compusul. Prin urmare, Hristos nu este necircumscris cu trupul 
ca să nu existe disimilitudine în cele similare şi compoziţie în cele necompuse. 

5. Dacă Hristos este Dumnezeu şi om, însă nu este om prin aceeaşi natură prin care e 
Dumnezeu, atunci este evident că nu este circumscris prin aceeaşi proprietate prin care este 
necircumscris; căci una diferă de cealaltă, şi nici naturile nici proprietăţile existente în ele nu 
admit să vină la comuniune în identitatea unei asemănări fiinţiale. Iar dacă e aşa, cum atunci 
Hristos, Cel ce este din amândouă (naturile) şi este cunoscut după ambele, nu va fi şi zugrăvit 

şi nezugrăvit? 

6. Dacă Dumnezeu a fost văzut de cei de pe pământ într-o formă zugrăvibilă sau 
nezugrăvibilă? Dacă într-una nezugrăvibilă, atunci e evident că şi într-una nevăzută, fiindcă 
ambele: atât nezugrăvibilul cât şi nevăzutul sunt din aceeaşi serie. Şi atunci cum au mai zis 
ucenicii: „Am văzut pe Domnul" (Ioan 20, 25)? Aşadar, deci, (a fost văzut) într-o (formă) 
zugrăvibilă, chiar dacă prin natura Sa divină este nevăzut. Iar dacă într-una zugrăvibilă, cine, 
numai dacă a ajuns la ultima treaptă de nebunie, va cuteza să numească zugrăvibil 
nezugrăvibilul. 

7. Dacă a zice că Hristos e numai circumscris înseamnă a-L lipsi de Dumnezeire, de 
Care ţine faptul că nu e circumscris, atunci este evident şi aceea că a zice că e numai 
necircumscris îl despoaie de umanitate, de care ţine faptul că e circumscris. Şi sunt deopotrivă 
de absurde atât ceea ce flecărea Pavel de Samosata zicând că Hristos e un simplu om iar nu şi 
Dumnezeu, cât şi ceea ce trăncănea Mani Persul zicând că Hristos e numai Dumnezeu gol iar 
nu şi om. Vedeţi dar, voi aceştia, ceea ce e înconjurat din ambele părţi de prăpăstii. Deci de 
oricare lipsă de evlavie din cele două socotiţi că fugiţi, cu necesitate veţi fi pe jumătate 
împreună cu cealaltă, ca unii aşezaţi (la mijloc) între părţi. Căci dacă aţi spune că nu urmaţi 
lui Pavel de Samosata, atunci de ce urmaţi pe Manihei necircumscriind pe Hristos ca şi cum ar 
fi un Cuvânt netrupesc? lucru pe care îl evită Pavel. Iar dacă aţi spune că nu urmaţi 
Maniheilor, atunci de ce urmaţi lui Pavel de Samosata dogmatizând că Hristos e un om în 
trup? lucru pe care-1 evită Mani. Astfel că urmând lui Mani urmaţi şi lui Pavel, şi invers. 

8. Dacă Hristos este recunoscut de voi ca Unul ce este în Divinitate şi umanitate şi nu 
vă îndoiţi de aceasta, de ce atunci opriţi să se zică că după una e circumscris iar după alta 
necircumscris, dacă El este cunoscut prin ceea ce e propriu fiecărei naturi: ca Dumnezeu fiind 
mai presus de circumscriere, ca şi de vedere şi cuprindere, iar ca om căzând sub 
circumscriere, ca şi sub vedere şi calitate, afară numai dacă la voi se zice numai cu vocea că 
Hristos este în Divinitate şi umanitate, dar în realitate îl socotiţi necorporal, şi din această 
pricină şi de nezugrăvit. 

9. Socotiţi că altceva e simplul şi altceva compusul, sau că ambele sunt identice? Şi 
dacă gândiţi primul caz, atunci veţi grăi împreună cu noi că Hristos este şi circumscris şi 
necircumscris ca Unul ce este (constituit) din amândouă; căci în proprietăţile lor opuse se 
vede natura fiecăruia dintre ele, adică a simplului şi compusului sau a Divinităţii şi umanităţii; 
ca şi în exemplul focului şi apei: nici focul nu coboară în jos nici apa nu urcă în sus, nici 
uscatul nu e umed nici umezeala nu e uscată. Prin urmare, nici circumscrierea nu e 
nezugrăvire nici nezugrăvirea circumscriere. Căci una se distinge de cealaltă la maximum prin 
opoziţie naturală, şi încă cu mult mai mult în acest al treilea caz decât în celelalte două. Iar 
dacă e numai necircumscris, cum nu sunteţi de a doua părere? Chiar şi fără să o ziceţi, sunteţi 
de părere că există o unică natură simplu-compusă a Divinităţii şi umanităţii, cinstind astfel în 
mod confuz împreună cu Sever un fel de foc-apă. Căci prin unicitatea proprietăţii se manifestă 
unicitatea definiţiei naturii (acesteia). 

10. Dacă afirmaţiile se opun negaţiilor şi nici nu se gândesc şi nici nu se numesc 
identice, iar afirmaţie este faptul de a fi circumscris şi negaţie faptul de a nu fi circumscris, iar 
Hristos este din amândouă, din Divinitate şi umanitate, urmează negreşit că El are şi 
proprietăţile naturilor din care şi este, opuse întreolaltă şi neamestecate într-una, fiind şi ele 
duble ca urmare a dualităţii fiinţelor pornind de la care este cugetat şi numit şi circumscris şi 
necircumscris. Iar dacă nu e aşa, ci este numai necircumseris, atunci s-au amestecat cele 
neamestecate şi cele heteronime sunt homonime şi faptul de a te plimba va avea atunci acelaşi 
înţeles şi acelaşi nume cu a nu te plimba, faptul de a conversa cu a nu conversa, faptul de a 

exista cu a nu exista şi faptul de a fi circumscris cu cel de a nu fi circumscris, ceea ce e un 
lucru foarte nesăbuit. 

11. Din necircumscris şi circumscris nu rezultă numai necircumscris, o voi aceştia, 
precum nici din Divinitate şi umanitate nu rezultă numai Dumnezeu. Căci dacă naturile unite 
după ipostas nu ajung la prefacerea uneia în cealaltă nici nu-şi schimbă denumirile, ci ele îşi 
păstrează şi în realitate şi în nume dualitatea lor şi după unirea într-o persoană unitară, 
urmează că şi proprietăţile lor sunt la fel: nu-şi prefac calitatea lor naturală, nici nu îşi pierd 
dubla lor numire, ci rămân intacte în Hristos; de unde este recunoscut faptul că Hristos este şi 
circumscris şi necircumscris, chiar dacă voi nu vreţi aceasta, ca unii ce sunteţi fără Dumnezeu 
(ateizaţi). 

12. Dacă, precum zice dumnezeiescul Epifanie, câte sunt în om sunt om şi, venind la 
noi, Cel Unul-Născut a luat acestea care alcătuiesc omul ca să lucreze, Dumnezeu fiind, toate 
cele ale mântuirii, desăvârşit într-un om desăvârşit, nelipsindu-i nimic din ale omului, atunci 
dacă nu e circumscris în trup i-ar lipsi nu ceva accidental, ci însăşi ceea ce e principal şi foarte 
potrivit, dacă cea dintâi proprietate a omului este reprezentarea imaginii efigiei Sale trupeşti, 
şi nu urmează atunci, o bărbaţilor, că acel ce refuză să zugrăvească pe Hristos are acelaşi 
nume cu acel ce neagă trupul lui Hristos, precum a arătat acelaşi sfânt în al 32-lea capitol al 
lucrării sale „despre erezii"? şi pe care îl anatematizează şi fericitul Sofronie în Epistola sa 
„sinodală". 

13. Celor ce se împotrivesc cu iubire de sfadă şi zic că a circumscrie iconic pe Hristos 
înseamnă a-L împărţi în doi fii ca şi Nestorie, trebuie răspuns că aceasta nu înseamnă a-L 
împărţi ci mai degrabă a cugeta foarte bine cele drepte. Căci aşa cum în Teologie 
proprietatea ipostasurilor nu taie natura unică a Dumnezeirii, ci cele ce au comuniune naturală 
se disting în mod ipostatic, la fel şi în Iconomie, în mod invers, proprietatea naturilor nu taie 
ipostasul unic al lui Dumnezeu Cuvântul, ci cele ce au comuniune în mod ipostatic se disting 
în mod natural. Iar dacă aici faptul că e circumscris, care este propriu naturii umane, ar 
introduce o diviziune, urmează că şi acolo Nenăscutul, Născutul şi Purcesul, care fac propriul 
celor trei Ipostasuri, ar diviza natura (divină) unică; ori ele nu o împart, chiar dacă sunt 
diferite între ele, cum nici aici necircumscrierea Dumnezeirii şi circumscrierea umanităţii (nu 
împart) Ipostasul unic al lui Hristos, chiar dacă sunt diferite între ele. 

14. Dacă pentru aceea că s-a întrupat Dumnezeu Cuvântul nu se poate spune că s-au 
întrupat şi Tatăl şi Duhul, măcar că Treimea e neîmpărţită după natură, atunci nici pentru că a 
fost circumscris după umanitatea nu se poate spune că a fost împreună-circumscrisă şi 
Dumnezeirea, măcar că aceasta e nedespărţită de trup după ipostas; acolo unirea naturală 
neconfundând ipostasurile, şi aici identitatea ipostatică nescoţând naturile din definiţiile lor. 

15. Dacă Hristos nu poate fi zugrăvit ca şi noi din pricina Dumnezeirii Lui şi nu poate 
fi necircumscris ca şi Tatăl din pricina umanităţii Lui, atunci va pierde ambele (proprietăţi) 
sau, mai degrabă va schimba o proprietate cu alta, fiind circumscris ca Dumnezeu iar ca om 
necircumscris. Dar dacă având toate cele ale Tatălui, are şi necircumscrierea, e evident că, 
având toate cele ale omului, are şi circumscrierea fiind desăvârşit din amândouă părţile şi nu 
pe jumătate desăvârşit în fiecare. 

ALE ACELUIAŞI 

CUVIOS ŞI MĂRTURISITOR PĂRINTELE 

NOSTRU TEODOR EGUMENUL STUDIONULUI 

1. împotriva celor ce zic că închinându-se la 

icoana lui Hristos, a Născătoarei de Dumnezeu sau 

a nu importă cărui Sfânt creştinii fac icoanele 

dumnezei 

"A face dumnezei" este, ca să vorbim pornind de la însăşi compoziţia cuvântului, 
faptul că ceea ce nu este Dumnezeu este făcut şi adorat de cineva ca Dumnezeu însuşi cum s-a 
zis de Apostolul: „Şi au schimbat slava lui Dumnezeu Cel nestricăcios întru asemănarea 
icoanei omului celui stricăcios, şi al păsărilor, şi a patrupedelor şi a târâtoarelor" (Romani 1, 
23), adică în primul caz - căci este bine să fie explicată (diviziunea) împătrită a naturii 
(asemănărilor) - (în asemănarea umană) a unui Cronos sau Zeus, Hera sau Afrodita, sau a 
celor asemenea cu aceştia cât mai mulţi cu putinţă din fiecare sex, în al doilea caz în cea a 
unui vultur, acvilă sau a nu importă căror specii ale aceleiaşi naturi (a zburătoarelor); în al 
treilea caz în cea a unui viţel, ţap sau nu importă căror alte specii ale aceleiaşi naturi (a 
patrupedelor); iar în al patrulea caz, în cea a unui şarpe, şopârte sau a oricăror alte specii ale 
aceleaşi naturi (a târâtoarelor). A căror imagini făcându-le, deci, Elinii, Barbarii, Sciţii „au 
adorat", precum zice, „făptura în locul Făcătorului" făcându-şi mulţi zei şi zeiţe diferiţi prin 
natura lor şi luptându-se unii cu alţii, şi dintre care niciunul nu a fost, nu este şi nu va fi 
Dumnezeu. Nu că a fost osândită în genere reprezentarea iconică a ceva din cele ce sunt, 
pentru că şi Moise a reprezentat iconic un şarpe şi heruvimi, ca să nu mai spun că, vrând să 
săvârşească cortul, a primit tainic icoana lui de la (însuşi) Dumnezeu, căci zice: „Vezi, să faci 
toate după tipul pe care ţi l-am arătat ţie în munte" (leş. 25, 40), ci pentru că au socotit şi 
venerat ca Dumnezeu însuşi reprezentarea iconică, făcându-şi din ignorarea unicului 
Dumnezeu Cel nevăzut şi nestricăcios, Singurul care există cu adevărat, o serie nesfârşită şi 
încâlcită de mulţi zei (politeistă). Către aceştia zice Sfântul Apostol: „Fiind, deci, noi neam cu 
Dumnezeu, nu trebuie să socotim că Divinul este asemenea aurului sau argintului sau pietrei 
cioplite de meşteşugul şi gândirea omului" (Fapte 17, 29). Aceasta înseamnă că cei zişi mai 
înainte au făcut icoanele lor dumnezei. Dar pentru cei care au „Un Dumnezeu şi Tatăl din care 
sunt toate, Un Domn Iisus Hristos prin care sunt toate" (I Cor. 8, 6) şi Un Duh Sfânt în care 
sunt toate, faptul de a înălţa icoana figurii trupeşti a lui Hristos nu înseamnă, o bărbaţilor, a 
face icoana dumnezeu - să nu fie! -, ci a mărturisi că S-a arătat în înfăţişarea noastră, precum 
este-scris: „Care fiind în forma lui Dumnezeu nu a socotit drept o pradă faptul de a fi 
deopotrivă (egal) cu Dumnezeu, ci s-a deşertat (golit) pe sine, formă de rob luând, ajungând 
întru asemănare de om şi aflându-se la figură ca un om. Şi s-a smerit pe Sine ascultător 
făcându-se până la moarte şi încă moarte pe cruce" (Fii. 2, 6-8). Icoana Lui nu este întru 
asemănare de om stricăcios, care e osândită de Apostol, ci întru asemănare de om, precum a 
zis mai înainte, dar nu stricăcios ci nestricăcios. „Căci n-a fost lăsat în iad sufletul Lui şi 
trupul Lui n-a văzut stricăciune", cum zice marele Petru (Fapte 2, 31). De aceea, nefiind un 
simplu om ci Dumnezeu înomenit, Hristos este circumscris după înfăţişarea lui trupească, 
dacă a fost „întru asemănare de om", rămânând însă necircumscris după fiinţa Dumnezeirii 

38 P.G. 99,485-497. 

Lui, fiindcă împreună cu Tatăl şi cu Duhul El nu este asemănător cu nimic din toate cele ce 
sunt. Pentru că unde se va mai arăta raţiunea Iconomiei, dacă Hristos n-ar avea în mod 
excepţional faţă de Tatăl şi de Duhul Sfânt putinţa de a fi reprezentat iconic în figura trupului? 
Astfel încât a zugrăvi şi a ne închina la icoane nu înseamnă a face icoana dumnezeu - să nu 
fie, iubitule! - căci nu zicem că avem un Dumnezeu făcut ci un Dumnezeu întrupat, nici că 
avem doi Dumnezei ci Unul întreit-ipostatic. Nici, atunci când ne închinăm la icoană, nu ne 
gândim că ne închinăm fără-de-Dumnezeu la materia în care este imprimată, ci la însăşi 
icoana Lui ce există în mod natural în Hristos (însuşi), chiar dacă este modelată în ea ca un 
sigiliu. Căci imaginile reprezentate de meşteşugari nu ar putea avea aceeaşi natură cu 
arhetipurile lor, ci arată numai, ca într-o oglindă, asemănarea celor a căror imagini modelate 
sunt. Pentru că altfel în tipul crucii arătat în orice materie ne-am afla închinându-ne la orice 
materie. Dar departe (de noi) această lipsă de minte! căci în amândouă este o singură putere, o 
singura slavă şi o singură închinare, precum strigă marele Vasile, fiindcă asemănarea icoanei 
şi prototipul nu sunt di-ipostatice ci monoipo statice; căci afară de diferenţa de substanţă, 
arhetipul şi icoana sunt unul şi acelaşi (lucru), zice mult înţeleptul Dionisie. Tot aşa şi la 
icoana Născătoarei-de-Dumnezeu, căci imprimând-o şi închinându-ne la icoana ei nu 
mărturisim că o avem şi cinstim păgâneşte (elenic) ca pe o zeiţă, ci ca pe Născătoarea-de- 
Dumnezeu. La fel şi în icoanele Sfinţilor nu cinstim şi venerăm mulţi zei şi zeiţe, ci pe Unul 
Dumnezeu şi pe slujitorii Unului Dumnezeu, de la Care şi la Care iese şi se întoarce cinstirea 
pentru toate. Sau nu crezi oare că dumnezeiescul Mir se ia ca tip al lui Hristos? Că Masa 
dumnezeiască (se ia) în locul Mormântului celui de-viaţă-făcător; Giulgiul de pe ea în locul 
celui în care a fost învăluit şi înmormântat (Hristos); sfânta Copie în locul celui ce-a străpuns 
dumnezeiasca lui coastă; buretele în locul celui cu care a fost adăpat cu fiere; imaginea Crucii 
în locul Lemnului celui de-viaţă-făcător? Suprimă, deci, toate acestea ca şi orice altă 
reprezentare dumnezeiască (antitipică, simbolică) pentru că ai zis că faptul în genere de a se 
închina şi a face icoane întru reprezentarea şi cinstirea lui Hristos înseamnă că cei ce le fac şi 
se închină lor le fac dumnezei. Dar lipsa de evlavie a acestora e cu adevărat egală cu cea a 
păgânilor (elinilor). Căci aceia credeau înainte de întrupare că-L pot circumscrie pe 
Dumnezeu Care e necircumscris, iar aceştia se sfădesc după întrupare să nu fie circumscris 
(iconic) când El este circumscris după trup. 



2. Către cei ce se îndoiesc de faptul că 
în Evanghelie stă scris despre icoana lui Hristos 

Aceşti iubitori de învinuiri mi se pare că ignoră faptul că dintre cuvintele Evangheliei 
unele sunt arătate direct, iar altele indirect, căci aşa a rânduit Duhul ca să nu fie uşoară pentru 
cei mulţi dobândirea celor de folos, ci mai degrabă ca să culegem cele folositoare cu iubirea 
de osteneală a căutării, ca unele ce într-un loc sunt bine fixate iar într-alt loc uşor de ridicat. Şi 
pe drept cuvânt aceasta, căci dacă n-ar fi căutarea n-ar fi nici găsirea. Aşadar să înfăţişăm 
obiectul investigaţiei noastre printr-o paralelă. Zice undeva Petru lui Iisus aşa: „Doamne, dacă 
eşti Tu, porunceşte să vin la Tine pe apă. Iar El i-a zis: Vino. Şi Petru, coborându-se din 
corabie a mers pe apă şi a venit către Iisus. Dar văzând vântul, s-a temut şi, începând să se 
scufunde, a strigat zicând: Doamne, mântuieşte-mă! Iar Iisus, întinzând îndată mâna, 1-a 
apucat şi a zis: Puţin credinciosule, pentru ce te-ai îndoit? Şi suindu-se ei în corabie, s-a 
potolit vântul" (Matei 14, 28-32). Aşadar, nu se zice că Petru a umblat iarăşi pe apă după ce 1- 
a scos Iisus, dar acest fapt este arătat indirect. Căci n-ar putea spune cineva având minte 
teafără că a fost dus prin aer sau pe sus de Iisus până ce s-au urcat împreună în corabie. Să 
venim acum la subiectul nostru. Priveşte cu înţelegere la ceea ce se zice: „Şi au venit la Petru 
cei ce strâng darea (pentru Templu) şi au zis: învăţătorul vostru nu plăteşte dajdia (didrahma)? 
Ba da! zice el. Şi când a intrat în casă, Iisus i-a luat-o înainte zicând: ce ţi se pare, Simone? 
împăraţii pământului de la cine iau dajdie sau bir? De la fiii lor sau de la străini? I-a zis lui 

Petru: De la străini, Iisus i-a zis: Aşadar fiii sunt liberi (de dajdie). Dar ca să nu-i smintim pe 
ei, mergând la mare, aruncă undiţa, şi peştele care va ieşi întâi ia-1 şi, deschizându-i gura, vei 
găsi un statir. Luându-1, dă-1 lor „în locul Meu şi al tău" (Matei 17, 24-27). Acel „în locul 
Meu şi al tău" se înţelege ca „în locul icoanei Mele şi a tale", nu numai pentru că pronumele 
indică persoanele, iar persoanele sunt icoane, ci pentru că fiecare dintre contribuabili aduce 
drept tribul întru cinstirea Cezarului în locul imaginii sale proprii o icoană a împăratului, care 
impozit se numeşte „pe cap"; iar cap nu e altceva decât o icoană; iar acest lucru e evident din 
însăşi cuvântul Domnului: „Ce Mă ispitiţi, făţarnicilor? Arătaţi-mi dinarul ca să văd; şi i-au 
adus un dinar. Şi le-a zis lor Iisus: A cui este icoana aceasta şi inscripţia de pe ea? Iar ei au 
zis: Ale Cezarului. Şi răspunzându-le Iisus le-a zis lor: Daţi Cezarului cele ce sunt ale 
Cezarului şi lui Dumnezeu cele ce sunt ale lui Dumnezeu" (Matei 22, 18-21). Cel ce s-a supus 
pe Sine însuşi ca om, a plătit dajdia ca oricare altul pentru icoana lui însuşi, adică (a plătit), 
împreună cu Petru statirul; căci statirul face două didrahme. Dar fie statir, fie didrahmă, fie 
dinar, orice monedă poartă icoana celui a cărui inscripţie o are şi o poartă. Astfel, deci, 
folosind paralela, aşa cum spune că acolo s-a zis, că Petru a umblat iarăşi pe apă şi altfel nu se 
poate, tot aşa şi aici pentru cei ce nu dau dovadă de prea mare ignoranţă „în locul Meu şi al 
tău" menţionează şi vorbeşte implicit despre icoana lui Hrislos ca şi cea a lui Petru. Trec sub 
tăcere faptul că icoana este prezentă pretutindeni în Hristos în mod natural, căci unde este 
arhetipul acolo evident că este prin relaţie şi reproducerea lui, fiindcă ele ţin de categoria 
realităţilor corelative şi se introduc reciproc una pe cealaltă. Dar pe lângă cele zise mai sus, 
trebuie să mai spun că icoana pe care a plătit-o Cezarului a imprimat-o El însuşi în mod 
negrăit. Cum? pentru că peştele n-a înghiţit statirul din proprie iniţiativă sau din întâmplare, 
ceea ce este omeneşte, ci este mai evlavios a socoti că el a fost creat în pântecele peştelui 
deodată cu cuvântul de către dumnezeiescul Duh la care nimic nu este cu neputinţă. Fiindcă 
acesta este un lucru vrednic de Dumnezeu. Căci, zice (Psalmistul): „El a zis şi s-au făcut, El a 
poruncit şi s-au zidit" (Ps. 148, 5). 



3. Către cei ce zic: dat fiind că pe cer nu există o icoană de om 
ci un tip al crucii, acestuia se cade să ne închinăm. 

Dumnezeu Cel ce pe toate le ştie mai înainte de facerea lor, prefigurând mai înainte de 
zidirea lumii misterul Iconomiei Sale în trup, a figurat pe cer crucea prin astre, iar pe pământ 
(s-a figurat) pe Sine însuşi plăsmuind pe Adam care este potrivit cuvântului fericitului Pavel 
tip al Celui ce avea să vină (Romani 5, 14). Căci se cădea ca (omul) din cer să fie figurat pe 
pământ şi cel de pe pământ în cer, întrucât contemplaţia arată că cele cereşti vor fi amestecate 
cu cele pământeşti, şi altfel nu era îngăduit a primi în cer o icoană de om, căci dacă şi fără ea 
oamenii au fost duşi în rătăcire ca să adore stelele, cu cât mai mult dacă ar fi văzut un chip 
omenesc. De aceea zice marele Moise: „Să nu ridici ochii spre cer şi văzând soarele, luna şi 
stelele şi toată podoaba cerului, şi fiind dus în rătăcire să te închini lor şi să le adori" (Deut. 4, 
19). Astfel încât înainte de venirea lui Hristos şi tipul crucii, era oprit a fi închinat, deopotrivă 
cu celelalte figuri astrale; căci dacă atunci însuşi prototipul ei era blestemat, cu atât mai mult 
era reprezentarea lui. Dar de când Hristos a pătimit din iubire de oameni în arhetipul ei, 
Crucea este cinstită şi mântuitoare, chiar dacă e văzută pe cer, precum şi icoana Celui ce a 
pătimit pe ea pretutindeni pe pământ unde era reprezentată, până ce nu a venit o mână 
iconomahă iudaizând. Aşadar, (crucea) nu e cinstită în primul rând pentru că există pe cer o 
figură în cruce, ci pentru Lemnul cel de-viaţă-făcător sfinţit prin spânzurarea pe el a lui 
Hristos, precum şi icoana lui Hristos (nu e cinstită) pentru prefigurarea ei în Adam, ci pentru 
înomenirea Lui din Fecioară. 

4. Către cei ce zic că preotul pecetluieşte pruncii care sunt aduşi la el 
nu folosindu-se de icoana ci de tipul crucii 

Stând la mijloc între Dumnezeu şi om, preotul este în sfintele sale invocaţii o imitaţie 
(mimema) a lui Hristos. Căci zice Apostolul: „Este un Dumnezeu şi un mijlocitor între 
Dumnezeu şi oameni, omul Hristos Iisus" (I Tim. 2, 5). Fiind, deci, el însuşi icoană (eikon) a 
lui Hristos, urmează cu necesitate că Hristos este imitat (de el) nu printr-o icoană deosebită - 
căci cum s-ar putea folosi o icoană de o icoană a arhetipului ei -, ci prin tipul Crucii. Căci aşa 
cum Acela „a dezbrăcat stăpânirile şi puterile şi le-a dat pe faţă cu îndrăzneală triumfând 
asupra lor prin Cruce" (Col. 2,15), aşa şi acesta (preotul) ca tip a lui Hristos - căci „tip" şi 
„icoană" sunt identice în ce priveşte indicarea asemănării - lucrează mântuirea copilului prin 
tipul crucii, pentru ca şi aici demnitatea preoţească să fie luată ca o icoană (vie) a lui Hristos. 



5. Către cei ce zic că fiecare alungă de la el 
suferinţa şi demonii folosindu-se de tipul crucii şi nu de icoană 

Obiecţia de faţă are aceiaşi întâmpinare ca şi cea anterioară. Cum şi în ce mod? Pentru 
că fiecare credincios este prin baia renaşterii şi înnoirea Duhului „conform icoanei lui Iisus" 
Dumnezeu, precum s-a zis de către Apostolul (Romani 8, 29); şi altundeva: „Bărbatul nu 
trebuie să-şi acopere capul ca unul ce este icoană şi slavă a lui Dumnezeu" (II Cor. 11, 7). 
Către care zice corifeul Apostolilor: „Voi sunteţi neam ales, preoţie împărătească, popor 
sfânt" (I Petru 2, 9). Astfel încât fiecare se face pentru sine însuşi preot (ierurg) în conştiinţă 
în cele privitoare la mântuire. Nu în sensul că, dat fiind că credinciosul e icoană (vie), ar fi de 
prisos icoana lui Hristos în pictură. Deoarece prima se ia cu referire la omul lăuntric prin 
conformarea lui prin naşterea dumnezeiască; căci cum s-ar putea asemăna Hristos într-o 
figură trupească cu cei ce diferă infinit între ei după înfăţişare? Iar cea de-a doua este şi se 
numeşte singură icoană artificială a lui Hristos, ca una ce poartă în ea particularităţile proprii 
ale figurii sau formei Lui trupeşti şi celelalte semne distinctive exterioare ale Lui. Acelaşi 
lucru se poate vedea şi la tipul făcătoarei-de-viaţă Cruci. Căci atunci când Apostolul zice: „m- 
am împreună-răstignit cu Hristos" (Gal. 2, 19), evident zice că s-a răstignit nu în mod sensibil 
nici folosindu-se de tipul sensibil al crucii, ci după omul lăuntric, folosindu-se de crucea 
spirituală, adică de lucrarea omorâtoare a patimilor. Acest lucru este evident din faptul că 
însuşi Domnul a zis: „Ia-ţi crucea ta şi vino şi urmează Mie" (Matei 6, 24). Deci, precum aici 
amândouă, şi cruce şi răstignire, sunt îndoite, aşa e şi cu icoana lui Hristos: cea artificială şi 
cea din credincios după omul cel lăuntric. 



6. Către cei ce proferează împotriva icoanei lui 

Hristos vorba lui (Grigorie) Teologul: 

„ceea ce este venerat nu este circumscris" 

Propunerea aceasta vine din faptul că ei nu cunosc semnificaţia omonimelor sau din 
acela că nu vor să priceapă să facă binele. Căci expresia „ceea ce e venerat" este o glăsuire 
omonimă folosită pentru realităţi semnificate diferite. Ca de pildă: „lumină" se spune şi 
despre soare dar şi despre om, căci şi omul este numit lumină. Deci dacă zic: „lumina nu e un 
om", e adevărat, căci o iau zisă despre soare; iar dacă, iarăşi, aş zice „omul e o lumină" e 
adevărat, căci o iau zisă despre un om, şi nici o afirmaţie nu e falsă din pricina schimbării în 
fiecare a sensului expresiei „lumină". Tot, aşa şi la omonimia „Veneratului", expresia se 

înţelege îndoit: odată pentru ceea ce este necircumscris şi odată pentru (ceea ce este) 
circumscris. Căci expresia „ceea ce e venerat e necircumscris" s-a zis de către Părintele nostru 
teologhisind despre natura dumnezeiască spre răsturnarea celor ce limitează pe Dumnezeu în 
interiorul circumscrierii. Şi e adevărată. Dar aici nu vorbea despre Iconomie. Pentru că există 
o raţiune a Teologiei şi alta a Iconomiei, în care nu se pot dogmatiza aceleaşi lucruri. 
(Neîndoielnic şi dumnezeiescul Chirii ia „ipostasul" când în loc de natură când în loc de 
ipostas, pentru că expresia aceasta se ia în două sensuri). Dar pentru că ştie că şi ceea ce e 
circumscris e venerat, zice el însuşi: „închină-te la ieslea, prin care tu, vieţuitor necuvântător 
fiind, ai fost hrănit de Cuvântul". Iar ceea ce e închinat, e evident că e şi venerat. Ca să nu mai 
vorbesc de trupul Domnului: oare el nu este circumscris? ce cuvânt va contrazice (aceasta)? 
Dar ce? Nu e venerat? Şi pietrele vor striga aceasta. Sau ce vei zice despre fâcătoarea-de-viaţă 
Cruce? despre (elementele euharistice), antitipurile (Trupului şi Sângelui Domnului)? despre 
Jertfelnic? despre dumnezeiasca Masă? despre preacurata Evanghelie? sau despre nu importă 
care alt aşezământ sfânt? Oare înseşi moaştele Sfinţilor nu sunt toate circumscrise? Evident că 
sunt aşa, dar totuşi sunt venerate ca şi icoana lui Hristos. Martori sunt Părinţii Sfântului Sinod 
al Vl-lea Ecumenic care au grăit în unele scrieri ale lor despre veneratele icoane. 



7. Către cei ce proferează împotriva icoanei Iui Hristos vorba zisă de Sfântul 
Grigorie: "Dacă cineva se închină creaturii, chiar dacă face aceasta în numele lui 

Hristos, idolatrizează" 

Aceasta s-a zis împotriva Arienilor, care zic că Fiul lui Dumnezeu este creatură. Dar 
pentru că atunci când ne închinăm la icoana lui Hristos cugetăm în mod ortodox că ne 
închinăm la Hristos însuşi pentru închinarea unică din amândouă, nedeosebită după 
deosebirea substanţelor lor ci, dimpotrivă, identificată pentru unitatea unicului Său ipostas, 
noi nu ne închinăm unei creaturi - să nu fie! - pentru că nici Hristos nu e creatură, chiar dacă 
în El există lucru creat, deoarece, precum zice acelaşi, „ceea ce e superior (divinitatea) 
biruieşte". Nu privi, deci, iarăşi materia de la care ai fost ridicat cu mintea, chiar dacă prin 
icoană El Se arată în ea ca printr-o oglindă. Iar dacă ai spune că nu înţelegi (aceasta), având 
numai ochii (trupeşti) din afară, eşti deopotrivă prin orbire cu porcul căruia Dumnezeu 
Cuvântul a poruncit să nu-i fie aruncate, ca nişte mărgăritare, cuvintele Adevărului. 

A ACELUIAŞI 
EPISTOLĂ CĂTRE PLATON PĂRINTELE SĂU DUHOVNICESC 

DESPRE ÎNCHINAREA LA SFINTELE ICOANE 39 



Grăind cu cel ce este capul nostru ne mângâiem pe noi înşine; căci ce e mai 
mângâietor pentru un copil decât să discute cu tatăl său şi încă cu un astfel şi atât de mare 
(părinte), a cărui virtute o cântă multe cetăţi, ţinuturi şi ostroave? Acesta este Părintele meu 
drag, măcar că pentru lipsa de folos a smereniei mele ramura nu se aseamănă trunchiului. Dar 
faptul că ne eşti pus înainte îl avem drept canon al evlaviei nu numai noi, ci şi toţi câţi şi-au 
ales (cinstind pe Dumnezeu), să ducă o viaţă evlavioasă, să se întraripeze spre vitejie şi să se 
scoale spre o bună alergare. Ci întrucât sfinţenia ta mi-a cerut de multă vreme să-i dau un 
cuvânt despre felul cum se cade să aducem închinare veneratei icoane a lui Hristos - desigur 
nu fiindcă nu ştia (aceasta), ci voind şi de aici să mişte cuvântul meu lipsit de cuvânt - şi până 
acum nu mi-a fost cu putinţă să-i dau un răspuns, acum însă, aducându-mi aminte, am socotit 
că se cade să plinesc pe cât îmi este cu putinţă porunca cu împreună-lucrarea sfintelor tale 
rugăciuni, chiar dacă am vorbit poate îndeajuns despre acest lucru altundeva. 

Aşadar, orice icoană artificială (technete) este o asemănare a celui a cărui icoană este 
şi ea poartă în ea imprimată prin imitaţie efigia arhetipului, după cum zice mult iscusitul în 
cele dumnezeieşti Dionisie (Areopagitul): „adevărul este în asemănare, arhetipul în icoană, 
fiecare în fiecare, afară de diferenţa de fiinţă". Astfel încât cel ce se închină la icoană s-a 
închinat la cel pe care îl arată icoana. Căci nu se închină la substanţa icoanei, ci la cel zugrăvit 
pe ea, iar icoana nu este scindată de prototip în ce priveşte identitatea închinării; căci prin 
asemănare icoana este identică cu prototipul. Aşa zice, deci, şi marele Vasile „că şi icoana 
împăratului se numeşte împărat şi nu sunt doi împăraţi. Căci nici puterea nu se scindează nici 
slava nu se împarte. Ci aşa cum la noi domneşte o unică stăpânire şi putere, aşa şi doxologia 
noastră e unică şi nu mai multe. De aceea, cinstirea icoanei trece la prototip". Iar dacă 
închinarea trece la prototip, înseamnă că nu sunt două închinări de cinstire (una la icoană şi 
alta la prototip), ci una şi aceeaşi, precum unul şi acelaşi este şi prototipul închinat chiar dacă 
în icoană. 

Dar altceva este icoana naturală (physrke) şi altceva icoana imitativă (mimetike). 
Prima nu are faţă de cauza ei o diferenţă de natură ci una ipostatică, cum e Fiul faţă de Tatăl; 
căci altul este ipostasul Fiului şi altul cel al Tatălui, dar natura Lor este evident una. Cealaltă 
însă, dimpotrivă, are (faţă de cauza ei) o diferenţă de natură nu de ipostas, cum e icoana lui 
Hristos faţă de Hristos (însuşi), căci alta este natura zugrăvelii materiale şi alta (natura) lui 
Hristos, dar nu este un alt ipostas, ci este unul şi acelaşi (ipostas) al lui Hristos chiar dacă este 
zugrăvit în icoană. Căci zice acelaşi dumnezeiesc Vasile: „Ceea ce este aici icoana prin - 
imitaţie este acolo Fiul prin natură, şi precum la meşteşuguri asemănarea este după formă, aşa 
şi la natura divină şi necompusă unirea este prin comunitatea naturii divinităţii". Vezi, deci, 
diferenţa: la icoana naturală şi la cauza ei, adică la Fiul şi la Tatăl, pentru că au o singură 
natură Ei au şi o singură închinare după identitatea naturii şi nu a ipostasului; căci aşa cum 
mărturisim o singură natură a Sfintei Treimi aşa mărturisim şi o singură închinare şi 
doxologie, dar trei Ipostasuri ale Tatălui, Fiului şi Sfântului Duh. Dar la icoana imitativă şi la 
arhetipul (ei), adică la icoana lui Hristos şi la Hristos însuşi pentru că este un singur Ipostas, 
este şi aici o singură închinare după identitatea unicului Ipostas, iar nu după diferenţa naturilor 



39 P.G. 99, 500-505. 

lui Hristos şi a icoanei Lui. Dacă însă vom spune că în cazul identităţii ipostasului închinarea 
icoanei şi a prototipului este unică ca în cazul identităţii naturii, n-am mai recunoaşte atunci 
nici o diferenţă între icoană şi cel reprezentat iconic, ci va fi precum un singur ipostas aşa şi o 
singură natură a icoanei şi a lui Hristos însuşi, şi atunci cădem în politeismul Elinilor făcând 
dumnezeu orice materie imprimată cu icoana lui Hristos. Iar cu aceasta vom deschide limba 
iconomahilor să ne învinuiască nu fără dreptate pe noi, cei ce ne închinăm la un Dumnezeu în 
trei Ipostasuri, că ne închinăm şi venerăm mai mulţi dumnezei. Iar dacă ar zice cineva că 
închinarea icoanei şi a prototipului nu e unică nici în cazul identităţii naturii nici în cel al 
identităţii ipostasului, este evident atunci că s-a scindat puterea şi s-a împărţit slava 
prototipului de cea a icoanei, şi astfel cel ce se închină la icoană idolatrizează vădit, căci 
introduce nu o singură închinare, ci două închinări. Ceea ce se străduiesc să demonstreze 
iconomahii făgăduind, cum e şi natural, că Hristos este circumscris după trup, făcându-se 
astfel respinşi deopotrivă cu cei lipsiţi de orice evlavie că Dumnezeu a venit la cei de pe 
pământ în părere şi închipuire. Dar egala lipsă de evlavie a amândurora a fost azvârlită în casa 
întunericului, iar după cum s-a zis mai înainte credinţa adevărată a creştinilor, aşa cum 
mărturiseşte că este o singură închinare la Sfânta Treime pentru comunitatea Dumnezeirii, aşa 
mărturiseşte că este o singură închinare şi la icoana lui Hristos pentru identitatea Ipostasului 
lui Hristos; căci Acelaşi este închinat chiar dacă zugrăvit (în icoană). Fiindcă ea nici n-ar mai 
fi icoană, dacă ar fi considerată ca fiind cumva la mijloc şi scindată în cinstire de prototip; 
atunci ar fi un alt lucru cu ipostas propriu. Şi astfel, chiar şi în icoana lui Hristos există o unică 
închinare şi doxologie a mult lăudatei şi fericitei Treimi. 

Dar poate ar zice cineva: Prin urmare, întrucât închinarea e adorare, se întâmplă ca 
icoana lui Hristos să fie împreună- adorată cu Sfânta Treime. Unul ca acesta însă se arată 
neştiind deosebirea închinării, căci Sfinţilor le aducem închinare iar nu adorare, cum şi 
domnilor (le aducem închinare) după legea lui Dumnezeu dar nu îi adorăm. Apoi să ştie, 
iarăşi, că închinarea nu se aduce substanţei icoanei, căci aceasta este un lucru absurd şi 
propriu celor ce adoră creatura în locul Creatorului, ci ea se aduce lui Hristos Cel închinat în 
icoana lui Hristos, materia icoanei rămânând cu totul în afara comuniunii de închinare cu 
Hristos Cel închinat în ea prin asemănare, ceea ce este propriu ipostasului lui Hristos care este 
separat de materie chiar dacă se vede în ea. Acest lucru, mi se pare, se aseamănă cu exemplul 
oglinzii, căci şi acolo se zugrăveşte cumva faţa celui ce se uită în ea, dar asemănarea rămâne 
în afara materiei, şi dacă cineva ar vrea să-şi îmbrăţişeze propria-i imagine (icoană) din 
oglindă nu ar îmbrăţişa materia, pentru că nu s-ar alipi de materie pentru ea însăşi ci pentru 
asemănarea lui reprezentată iconic în ea; fiindcă dacă se depărtează de oglindă se depărtează 
deodată cu el şi imaginea (lui), întrucât aceasta n-are nimic în comun cu materia oglinzii. Tot 
aşa, deci, şi cu materia icoanei, pentru că dacă se şterge asemănarea celui văzut în ea şi căruia 
i se aduce închinarea, rămâne doar materia neînchinată, ca una ce nu are nimic comun cu 
asemănarea. Fie, iarăşi, un inel care are gravată în el icoana împăratului, apoi (aceasta) să fie 
imprimată în ceară, în răşină, în bitum, în lut; pecetea, deci, este una şi aceeaşi, identică în 
toate materiile, dar acestea sunt diferite între ele, şi ea n-ar putea rămâne identică în materiile 
diferite decât dacă nu are nimic în comun cu materiile (respective), ci este aceeaşi, separată 
prin cugetare de acestea, întrucât rămâne în inel. Tot aşa, asemănarea lui Hristos, chiar dacă e 
gravată în nu importă ce fel de materie, nu are nimic în comun cu materia în care ea se arată, 
rămânând în Ipostasul lui Hristos căruia îi este şi proprie. Şi simplu zis, nu este adorată icoana 
lui Hristos, ci Hristos însuşi este închinat în ea, şi ea trebuie închinată pentru identitatea 
Ipostasului lui Hristos, cu toată diferenţa de substanţă a icoanei. 

Aşa, deci, este închinarea icoanei lui Hristos, după cum o ştiu eu şi este întărită de 
învăţătura Sfinţilor Părinţi; dacă este suprimată, se suprimă în potentă Iconomia lui Hristos, şi 
dacă nu este închinată, se suprimă de asemenea şi închinarea lui Hristos. 

Pentru aceasta, o, dumnezeiescule părinte, trebuie să ne apropiem de ea şi să ne 
închinăm ei cu frică şi evlavie, întrucât închinarea ei urcă la Hristos, şi să credem că prin ea 
ne vine un har dumnezeiesc şi că împărtăşeşte sfinţire celor ce se apropie de ea cu credinţă. 

Pentru că şi la tipul făcătoarei-de-viaţă Cruci şi la icoana preasfintei Născătoarei de 
Dumnezeu şi a tuturor Sfinţilor toată închinarea sfinţitoare a icoanelor urca prin intermediul 
prototipurilor lor la Dumnezeu. Şi pentru aceasta închinarea de adorare a Treimii celui sfinte 
şi de-o-fiinţă este unică: Ei i se acordă diferitele închinări şi la toate celelalte, şi la Ea se face 
raportarea unică a tuturor închinărilor. 

Iar dacă am zis ceva greşit din neştiinţă, fie mai puţin fie mai mult decât se cuvine, 
rogu-te ca pe un Părinte bun, pe unele să le îndrepţi, pe altele să le plineşti, iar pe altele să le 
suprimi, rugându-te pentru smerenia mea ca să gândesc drept să vorbesc fără greşală şi să 
făptuiesc fără reproş. 

ANEXA I 

DEFINIŢIA CREDINŢEI SINODULUI VII ECUMENIC DE LA NICEEA 

13 octombrie 787 40 

Sfântul şi Marele Sinod Ecumenic cel întrunit, prin harul lui Dumnezeu şi decretul 
evlavioşilor şi de-Hristos-iubitorilor împăraţilor noştri Constantin şi Irina, mama lui, pentru a 
doua oară în strălucita metropolă a eparhiei Bithyniei, Niceea, în sfânta lui Dumnezeu biserică 
cea supranumită Sofia, urmând Predaniei Bisericii Soborniceşti, a definit cele orânduite mai 
jos. 

Dăruindu-ne lumina cunoştinţei Lui şi izbăvindu-ne El însuşi din întunericul nebuniei 
idoleşti, Hristos Dumnezeul nostru, luându-şi Mireasă Sfânta Lui Biserică Universală, 
„neavând pată sau zbârcitură" (Efeseni 5, 27), a făgăduit să o păzească şi a afirmat răspicat 
acest lucru Sfinţilor Lui Ucenici: „Iată Eu sunt cu voi în toate zilele până la sfârşitul veacului" 
(Matei 28, 20). Dar această făgăduinţă a dat-o nu numai lor, ci şi nouă, celor ce am crezut în 
numele Lui. Unii însă, nesocotind acest dar, ca unii îndemnaţi de înşelătorul vrăjmaş, s-au 
ridicat împotriva raţiunii celei drepte şi împotrivindu-se Predaniei Bisericii Universale, au 
păcătuit împotriva înţelegerii Adevărului şi, după cum zice proverbul „au rătăcit oiştile 
plugurilor lor şi au cules în mîini lipsă de rod", pentru că au cutezat să defaime bună podoaba 
potrivită cu Dumnezeu a aşezămintelor celor sfinte - zicându-şi preoţi, fără a şi fi însă; despre 
care Dumnezeu prin profeţi strigă: „Păstori mulţi au stricat via Mea, călcat-au în picioare 
partea Mea" (Ieremia 12, 10). Căci urmând unor bărbaţi nelegiuiţi, încrezându-se în cugetele 
lor, au învinuit Sfânta Lui Biserică unită cu Hristos - Dumnezeu şi, nemaideosebind între ceea 
ce e sacru şi profan, au numit icoana Domnului şi a Sfinţilor Lui cu un nume asemănător dat 
statuilor idolilor sataniceşti. De aceea, Stăpânul Dumnezeu, nemairăbdând să vadă (via) 
supuşilor Lui stricată de o asemenea vătămare brutală, ne-a convocat prin bunăvoinţa Sa pe 
noi, întâistătătorii preoţii de pretutindeni cu zelul şi porunca dumnezeiască a lui Constantin şi 
a Irinei, preacredincioşii noştri împăraţi, pentru ca dumnezeiasca Predanie a Bisericii 
Universale să-şi reprimească autoritatea printr-un vot comun. Cercetând, aşadar, şi examinând 
cu toată exactitatea şi urmând scopului Adevărului, nu suprimăm nimic, nu adăugăm nimic, ci 
păzim nemicşorate toate cele ale Bisericii Universale. Şi, urmând Sfintelor Şase Sinoade 
Ecumenice, şi mai întâi celui întrunit în strălucita metropolă a Niceei şi celui (ţinut) după el în 
de-Dumnezeu-păzita cetate împărătească (a Constantinopolei), credem... 

(urmează textul Simbolurilor 
de la Niceea, 325 şi Constantinopol, 381) 

Ne întoarcem cu scârbă şi anatematizăm, deci, pe Arie şi pe cei ce cugetă aceleaşi 
lucruri cu el şi au în comun kakodoxia lui nebunească; pe Macedonie şi pe cei din jurul lui pe 
drept cuvânt numiţi pnevmatomahi; mărturisim apoi că Stăpâna noastră Sfânta (Fecioară) 
Măria este în sens propriu şi după adevăr Născătoare-de-Dumnezeu, ca una ce a născut după 
trup pe Unul din Sfânta Treime, Hristos Dumnezeul nostru, după cum a dogmatizat mai întâi 
Sinodul din Efes, care a scos din Biserică pe Nestorie şi pe cei din jurul lui, ca unii ce introduc 
(în Hristos) o dualitate de persoane; împreună cu aceştia mărturisim şi cele două naturi ale 
Celui ce s-a întrupat pentru noi din preacurata de-Dumnezeu-Născătoare şi pururea Fecioara 
Măria, cunoscându-L pe El Dumnezeu desăvârşit şi om desăvârşit, precum a grăit Sinodul de 
la Chalcedon care a scos afară din dumnezeiasca curte pe defăimătorii Eutihie şi Dioscor şi 



40 Mansi, XIII, 373-380; Karmiris, AZM. I, p. 238-241. 

împreună cu ei a azvârlit afară pe Sever, Petru şi întregul lor şir mult blasfemiator şi legat 
întreolaltă; după care anatematizăm şi plăsmuirile mitice ale lui Origen, Evagrie şi Didim ca şi 
sinodul al cincilea (Ecumenic) întrunit la Constantinopol; după care vestim că în Hristos 
există şi două voinţi şi lucrări potrivit proprietăţii naturilor, după cum a strigat şi al şaselea 
Sinod (Ecumenic) din Constantinopol care a dezaprobat pe Serghie, Honorius, Cyrus, Phyrus, 
Macarie şi pe cei ce cugetă la fel cu aceştia. Şi, într-un cuvânt, spunem: păzim fără a inova 
toate predaniile orânduite nouă, fie în scris fie în mod nescris, între care una este şi figurarea 
zugrăvirii în icoană, ca una ce este în acord cu relatarea propovăduirii Evangheliei şi este 
folositoare spre încredinţarea adevăratei, şi nu după închipuire, întrupări a lui Dumnezeu 
Cuvântul şi spre câştigul nostru unanim; căci ca unele ce în chip neîndoielnic se arată una pe 
cealaltă, ele (cuvântul şi icoana) au în mod evident şi aceeaşi valabilitate. 

Aşa stând lucrurile, mergând noi pe calea împărătească şi urmând învăţăturii de- 
Dumnezeu-grăitoare a Sfinţilor noştri Părinţi şi Predaniei Bisericii Universale (căci 
cunoaştem că aceasta este a Duhului Sfânt Care locuieşte într-însa), hotărâm şi definim cu 
toată exactitatea şi purtarea de grijă ca, alături de şi asemenea tipului cinstitei şi de-viaţă- 
făcătoarei Cruci, să fie reînălţate în sfintele lui Dumnezeu biserici, pe sfintele vase şi 
veşminte, pe ziduri şi scânduri, în case şi pe drumuri, şi veneratele şi sfintele Icoane alcătuite 
din culori şi mozaic, ca şi din orice altă materie potrivită, şi anume: Icoana Domnului şi 
Dumnezeului şi Mântuitorului nostru Iisus Hristos, a Preacuratei Stăpânei noastre, Sfânta 
Născătoare-de-Dumnezeu, a cinstiţilor îngeri şi a tuturor Sfinţilor şi Cuvioşilor bărbaţi. Căci 
cu cât mai mult sunt văzuţi aceştia prin întipărirea lor iconică, cu atât şi cei ce privesc la ele şi 
sunt ridicaţi spre amintirea şi dorirea prototipurilor lor, le vor aduce sărutare şi închinare de 
cinstire, iar nu adoraţia adevărată, care potrivit credinţei noastre se cuvine numai Naturii 
dumnezeieşti (a Sfintei Treimi); şi în acelaşi fel ca tipului cinstitei şi de-viaţă- făcătoarei 
Cruci, Sfintelor Evanghelii şi celorlalte sfinte aşezăminte, întru cinstirea lor se vor face şi 
aducere de tămâie şi lumini, precum era obiceiul în mod evlavios la cei din vechime. Căci, 
„cinstirea icoanei urcă la prototip" 41 şi cel ce se închină la icoană se închină la ipostasul celui 
zugrăvit în ea. 

Fiindcă aşa e întărită învăţătura Sfinţilor Părinţilor noştri, adică Predania Bisericii 
Universale, care a primit Evanghelia de la o margine până la cealaltă a lumii. Aşa urmăm lui 
Pavel, celui ce a grăit în Hristos (II Cor. 2, 17), întregii cete dumnezeieşti a Apostolilor şi 
sfinţeniei Părinţilor, ţinând tare predaniile pe care le-am primit (II Tes. 2, 14) şi cântând 
Bisericii împreună cu proorocul cântarea de biruinţă: „Bucură-te foarte, fiica Sionului! 
Vesteşte fiica Ierusalimului! Saltă şi te bucură din toată inima ta. Căci Domnul a ridicat de la 
tine nedreptăţile potrivnicilor tăi, şi te-a izbăvit din mâna vrăjmaşilor tăi. Domnul este împărat 
în mijlocul tău; nu vei mai vedea încă rele" (Sofonie 3, 14-15) şi va fi pace peste tine vreme 
veşnică. 

Iar cei ce cutează să cugete sau să înveţe altfel, sau să încalce predaniile bisericeşti 
potrivit blestemaţilor eretici, să născocească inovaţia sau să respingă ceva din cele aşezate în 
biserică: fie Evanghelie, fie tip al Crucii, fie zugrăvire iconică, fie trup sfânt de Martir; sau să 
cugete strâmb şi viclean spre a răsturna ceva din predaniile legiuite ale Bisericii Universale, 
încă şi să se folosească de Sfintele Vase şi de Sfintele Mănăstiri ca de nişte lucruri comune, 
poruncim ca, dacă sunt episcopi sau clerici, să se caterisească, (depună), iar dacă sunt monahi 
sau laici, să se scoată afară de la împărtăşanie (să se afurisească). 



41 Sf. Vasile cel Mare, De Spiritu Sancto XVIII, 45; P.G. 32,149 C. 

ANEXA II 

SF. GRIGORIE DE NYSSA 

EPISTOLĂ CĂTRE FRATELE SĂU, PETRU 

DESPRE DIFERENŢA DINTRE FIINŢĂ ŞI IPOSTAS 42 

1. Pentru că mulţi nu disting în ce priveşte dogmele tainice (referitoare la Sfânta 
Treime) comunul fiinţei de diferenţa ipostasurilor şi cred că nu există nici o diferenţă între a 
spune „fiinţă" şi "ipostas" (de unde unora dintre cei ce privesc astfel de lucruri fără o 
cercetare prealabilă le place să vorbească aşa cum vorbesc despre o singură fiinţă şi despre un 
singur ipostas, şi, invers, cei ce primesc să vorbească despre trei ipostasuri socotesc că se cade 
să dogmatizeze pornind de la această mărturisire şi o diviziune a fiinţelor într-un număr egal), 
de aceea, ca să nu păţeşti şi tu acelaşi lucru, ţi-am făcut un mic memoriu care să vorbească 
despre aceste lucruri. Prin urmare, înfăţişat în puţine cuvinte, înţelesul expresiilor menţionate 
este acesta: 

2. Dintre toate numele pe care le folosim, unele, cele spuse cu privire la mai multe 
lucruri diferite între ele prin număr, au o semnificaţie mai generală, cum e numele „om". Căci 
cel ce rosteşte acest nume a arătat prin nume natura comună, dar nu a circumscris prin 
glăsuirea sa pe un om anume, pe cel cunoscut în mod special (propriu) sub acest nume. 
Fiindcă Petru nu e mai om decât Andrei, sau decât Ioan ori Iacob. Aşadar, comunitatea 
semnificatului, care se extinde în mod asemănător la toţi cei orânduiţi sub acelaşi nume, are 
nevoie de o subdiviziune prin care să recunoaştem nu omul în genere, ci pe Petru sau pe Ioan. 
Alte nume, însă, au o evidenţiere mai specială prin care în cel semnificat nu se contemplă 
comunitatea naturii, ci o circumscriere a unui lucru oarecare, care prin particularul ei n-are 
nimic în comun cu omogenitatea (lucrurilor), ca de pildă „Pavel" sau „Timotei". Căci o astfel 
de glăsuire nu poartă asupra comunului naturii, ci înfăţişează prin nume imaginea unor lucruri 
circumscrise separându-le de semnificaţia lor cuprinzătoare. Prin urmare, atunci când două 
sau mai multe fiinţe ca de exemplu Pavel, Silvan şi Timotei sunt considerate în ceea ce au ele 
identic, se cercetează raţiunea (definiţia) fiinţei oamenilor, căci nu va putea da cineva o 
raţiune (definiţie) a fiinţei pentru Pavel, alta pentru Silvan şi alta pentru Timotei, ci termenii 
prin care a fost evidenţiată fiinţa lui Pavel se vor potrivi şi celorlalţi; iar cei descrişi prin 
aceeaşi raţiune (definiţie) a fiinţei vor fi de-o-fiinţă (consubstanţiali) unii cu alţii. Dar după ce, 
aflând comunul, cineva îşi va întoarce privirile spre cele ce particularizează şi prin care 
fiecare se separă de fiecare, raţiunea distinctivă a fiecăruia nu se va mai potrivi în toate cu cea 
privitoare la altul, chiar dacă în unele va putea fi găsit având comunitate (cu ei). 

3. Aşadar, susţinem acestea: ceea ce se afirmă în mod propriu (particular) se 
evidenţiază prin cuvântul „ipostas". Căci cel ce a spus „om" odată cu nedefinitul semnificaţiei 
pentru auz şi-a făcut o idee cam împrăştiată, astfel încât pe de o parte natura este evidenţiată 
prin nume, pe de altă parte însă lucrul care subzistă şi este evidenţiat în mod propriu nu este 
evidenţiat de acest nume. Dar cel ce a spus „Pavel" a arătat natura ce subzistă în realitatea 
evidenţiată de acest nume. Aceasta, însă, este ipostasul, nu raţiunea nedefinită a fiinţei, care 
nu-şi găseşte nici o stare din comunitatea semnificatului ei, ci care înfăţişează şi circumscrie 
comunul şi necircumscribilul într-un lucru anume prin proprietăţile care-1 fac să apară (care-1 
manifestă). Aşa cum se obişnuieşte să se facă şi în Scriptură în multe locuri, printre care şi în 
istoria lui Iov. Pentru că intenţionând să relateze cele privitoare la el, ea a amintit mai întâi de 
comun zicând „(un)om", după care îndată 1-a separat prin ceea ce îi este propriu adăugând 



42 Ed. Y.Courtonne; S.Basile, Lettres I, Paris 1957, p. 81-92. 

„oarecare". Descrierea fiinţei, deci, a trecut-o sub tăcere, ca una care nu aducea nici un câştig 
pentru tema propusă a cuvântului; dar pe „oarecare" îl caracterizează pe larg prin semnele 
distinctive proprii, arătând locul, semnele distinctive ale caracterului său ca şi cele care 
adunate din cele exterioare îl vor separa şi distanţa de semnificaţia comună (de „om"), astfel 
ca prin toate să devină limpede descrierea celui despre care se relatează: din nume, din loc, 
din proprietăţile sufletului, din cele contemplate în jurul lui din exterior. Iar dacă ne-ar fi dat o 
raţiune (definiţie) a fiinţei, în explicarea naturii n-ar fi făcut nici o amintire de cele spuse mai 
înainte. Căci ar fi fost aceeaşi raţiune (definiţie) şi pentru Bildad, şi pentru Ţofar şi pentru 
fiecare din oamenii amintiţi acolo (cf. Iov. 1, 1; 2, 11). Aşadar, nu vei greşi dacă vei transpune 
şi la dogmele despre Dumnezeu raţiunea diferenţei între fiinţă şi ipostas pe care ai cunoscut-o 
la noi. Tot ceea ce gândirea ta îţi sugerează despre existenţa Tatălui (căci sufletul nu se poate 
sprijini pe nici un alt gând aşezat deoparte, pentru că e convins că acest gând e mai presus de 
orice existenţă), aceasta gândeste-o şi despre Fiul, aceasta şi despre Duhul Sfânt. Căci 
raţiunea (definiţia) „necreatului" şi „necuprinsului" e una şi aceeaşi şi pentru Tatăl, şi pentru 
Fiul şi pentru Sfântul Duh. Fiindcă nu este unul mai necuprins şi mai necreat iar altul mai 
puţin. Dar pentru că este necesar ca Treimea să aibă prin semnele proprii fiecăreia distincţia 
neamestecată, ceea ce se contemplă în ele în mod comun, ca de exemplu: necreatul, faptul de 
a fi mai presus de orice înţelegere, sau orice altceva de acest fel, nu le vom compara cu 
distincţia care face propriu, ci vom căuta numai cele prin care noţiunea fiecăruia se separa 
limpede şi fără amestec de cele contemplate împreună cu ea. 

4. Aşadar, aşa mi se pare frumos să urmărim pas cu pas raţiunea în cauză. Tot binele 
care vine la noi de la puterea lui Dumnezeu spunem că este o lucrare (energie) a harului care 
lucrează toate în toţi, după cum zice Apostolul „iar toate acestea le lucrează unul şi acelaşi 
Duh, împărţind fiecăruia cele proprii după cum voieşte" (I Cor. 12, 11). Căutând acum să 
aflăm dacă dăruirea celor bune îşi trage obârşia numai de la Duhul Sfânt, aşa cum ajunge la 
cei vrednici, suntem călăuziţi iarăşi de Scriptură să credem că obârşia şi cauza dăruirii 
bunurilor luate în noi prin Duhul Sfânt este Dumnezeu Cel Unul-Născut. Căci „toate prin El s- 
au făcut" (Ioan 1, 3) şi „în El au fost alcătuite" (Col. 1, 17), cum suntem învăţaţi de Sfânta 
Scriptură. Deci, când ne ridicăm şi la acea noţiune, iarăşi suntem învăţaţi, duşi fiind de mână 
de către de-Dumnezeu-insuflata (Scriptură), căci prin acea Putere au fost aduse de la nefiinţă 
la fiinţă toate, dar din aceea nu însă fără de principiu, ci există o Putere care subzistă în mod 
nenăscut şi neprincipial şi care e cauză a Cauzei tuturor celor ce sunt. Căci din Tatăl este Fiul, 
prin Care sunt toate, şi împreună cu Care e cugetat întotdeauna în mod inseparabil Duhul 
Sfânt. Căci nu poţi ajunge să te gândeşti la Fiul, dacă n-ai fost în prealabil luminat de Duhul. 
Aşadar, pentru că Duhul Sfânt, de la Care izvorăşte asupra creaţiei toată darea celor bune, e 
strâns legat pe de o parte de Fiul, împreună cu Care se şi înţelege fără nici un fel de distanţă 
ori interval între Ei, iar de Tatăl, pe Care-L are drept cauză a existenţei pentru că de aici 
purcede, urmează că El are ca semn distinctiv al proprietăţii Sale după ipostas faptul de a fi 
cunoscut după Fiul şi împreună cu El şi de a subzista din Tatăl. Iar Fiul, Cel ce face cunoscut 
prin El şi împreună cu El pe Duhul Care purcede din Tatăl, strălucind singur ca Unic-Născut 
din Lumina cea nenăscută, n-are în ce priveşte semnele distinctive proprii nici o altă 
comuniune cu Tatăl sau cu Duhul Sfânt, ci se recunoaşte numai prin semnele deja amintite. 
Iar Dumnezeul Cel peste toate are singur drept semn distinctiv excepţional al ipostasului Său 
faptul de a fi Tată şi de a nu subzista din nici o cauză, iar prin acest semn şi El este cunoscut 
în chip propriu (în particular). Din această pricină spunem că în comunitatea fiinţei semnele 
distinctive contemplate în Treime sunt ireconciliabile şi incomunicabile; prin ele se 
înfăţişează propriul Persoanelor predate nouă în credinţă, fiecare înţelegându-se distinct prin 
semnele distinctive proprii, astfel încât prin semnele amintite se descoperă ceea ce separă 
Ipostasurile. Dar în ce priveşte infinitatea şi incomprehensibilitatea, faptul de a exista în mod 
necreat, de a nu fi conţinut de nici un loc şi toate cele de acest fel, nu există nici o variaţie în 
natura cea făcătoare-de-viaţă, la Tatăl, Fiul şi Duhul Sfânt, ci în ele se vede o comuniune 

continuă şi lipsită de interval. Şi prin gândurile prin care va gândi cineva măreţia vreuneia din 
(Persoanele) crezute în Sfânta Treime prin acelea va înainta invariabil văzând slava în Tatăl, 
Fiul şi Sfântul Duh, fără ca mintea să meargă în gol în nici un interval între Tatăl, Fiul şi 
Duhul Sfânt. Pentru că nu există nimic care să se insereze în mijlocul Lor, nici vreun alt lucru 
care să subziste pe lângă natura divină şi care să o poată împărţi faţă de ea însăşi prin 
interpunerea a ceva străin, nici golul vreunui interval (în spaţiu) care să strice armonia fiinţei 
divine cu ea însăşi distorsionând continuitatea ei prin intercalarea unui vid. Ci cel care 
gândeşte pe Tatăl îl gândeşte ca fiind prin El însuşi împreună cu El şi primeşte în gândire şi pe 
Fiul. Cel ce se gândeşte la Aceasta (din urmă) n-a despărţit de Fiul pe Duhul, ci şi-a întipărit 
întru sine credinţa în cele Trei (Persoane) în acelaşi timp contopite într-o unică identitate pe 
de o parte în mod succesiv, potrivit ordinii (revelării lor) iar pe de alta în mod unit, potrivit 
naturii (lor). Iar cel ce gândeşte numai la Duhul Sfânt în mărturisirea aceasta a cuprins şi pe 
Cel al Cărui Duh este; şi pentru că Duhul e al lui Hristos, El este din Dumnezeu, precum zice 
Pavel (Romani 8, 9). Aşa cum la un stejar cel ce prinde de un capăt a tras şi de celălalt capăt, 
aşa şi cel ce trage Duhul, după cum zice Profetul (Ps. 118, 131), a tras împreună prin El şi pe 
Fiul şi pe Tatăl. Şi dacă cineva primeşte cu adevărat pe Fiul, îl va avea din amândouă părţile, 
aducând la Sine pe de o parte pe Tatăl Acestuia iar pe de alta pe Duhul Lui; căci Cel ce este 
pururea în Tatăl nu va putea fi niciodată despărţit de Tatăl, nici Cel ce lucrează toate prin El 
nu se va putea rupe vreodată de Duhul Său. Tot aşa, Cel ce a primit pe Tatăl a primit prin 
puterea Lui şi pe Fiul şi pe Duhul. Căci nu se poate gândi în nici un mod vreo tăiere sau 
diviziune, astfel ca Fiul să fie gândit fără Tată sau Duhul să fie separat de Fiul, ci între Aceştia 
se înţelege o comuniune şi o distincţie negrăită şi neînţeleasă, nici diferenţa Ipostasurilor 
scindând continuum-ul naturii nici comunitatea după fiinţă contopind propriul semnelor 
distinctive. Să nu te miri însă, dacă zicem că acelaşi lucru este şi unit şi distinct şi că 
excogităm ca într-o enigmă o nouă şi paradoxală distincţie unită şi o unire (conexiune) 
distinctă. Căci dacă cineva ar auzi acest cuvânt nu în scop de sfadă ori calomnie, e cu putinţă 
să găsească aşa ceva chiar şi în lucrurile sensibile. 

5. Primeşte-mi cuvântul ca o pildă şi o umbră a adevărului, iar nu ca pe însuşi adevărul 
lucrurilor. Căci nu e cu putinţă ca ceva ce se vede în exemple să se potrivească întru totul cu 
cele pentru care se ia folosul pildelor (exemplelor). Aşadar, de unde spunem că distincţia 
simultană cu conexiunea se pot gândi analogic din cele ce ni se arată înainte simţirii noastre? 
Ai contemplat deja, desigur, uneori primăvara strălucirea acelui arc în nouri (curcubeul) pe 
care limbajul comun obişnuieşte să-1 numească „iris". Cunoscătorii acestor lucruri spun că el 
se constituie atunci când o umiditate oarecare s-a amestecat cu aerul, atunci când forţa 
vânturilor constrânge umezeala şi particulele solide din atmosferă deja făcute nor să se 
transforme în ploaie. Ei zic că el (curcubeul) se constituie astfel: atunci când raza soarelui a 
pătruns oblic desimea şi opacitatea norului şi apoi a imprimat perpendicular cercul ei într-un 
nor, se produce ca un fel de reflexie şi întoarcere a luminii la ea însăşi, scânteierea 
reflectându-se în sens invers din partea umedă şi strălucitoare. Căci stă în natura vibraţiilor 
luminoase ca atunci când cad pe o suprafaţă netedă să se reflecte întorcându-se iarăşi la ele 
însele, iar figura soarelui produsă de rază într-o parte umedă şi netedă a aerului e circulară; de 
aici urmează ca necesitate că şi aerul învecinat cu norul se circumscrie prin scânteierea 
strălucitoare luând figura circulară a soarelui. Aşadar, această scânteiere este faţă de ea însăşi 
şi continuă şi împărţită. Căci fiind multicoloră şi multiformă, amestecă nevăzut în ea însăşi 
feluri de flori ale nuanţelor, răpind pe neobservate din faţa privirilor noastre întâlnirea între 
ele a celor colorate în culori diferite, astfel încât să nu se mai poată recunoaşte locul 
intermediar, între albastrul azuriu şi roşul aprins şi care amestecă şi separă prin el însuşi 
diversitatea culorilor, sau pe cel dintre roşul aprins şi cel purpuriu, sau dintre acesta din urmă 
şi galbenul chihlimbar. Căci, văzute în acelaşi timp, scânteierile tuturor acestora sunt 
sclipitoare şi răpesc ochilor semnele contactului şi unirii lor între ele şi fug de ele, astfel că 
este cu neputinţă de cercetat şi de aflat până unde se întinde rosul sau verdele strălucirii, şi de 

unde încep să nu mai fie astfel, după cum se vede în strălucirea lui (a curcubeului). 

Prin urmare, aşa cum în exemplul nostru cunoaştem limpede diferenţele culorilor fără 
însă ca simţurile să poată percepe o distanţă a uneia faţă de cealaltă, aşa este cu putinţă să-mi 
raţionezi analogic şi despre dogmele privitoare la Dumnezeu: proprietăţile Ipostasurilor 
strălucesc în fiecare din cele crezute în Treime ca o floare a celor ce apar în curcubeu, dar în 
ce priveşte proprietăţile naturii nu se poate gândi nici o diferenţă de la unul la altul, ci 
proprietăţile distinctive strălucesc în fiecare în comunitatea fiinţei. Căci şi în exemplul luat de 
noi fiinţa care străluceşte acea scânteiere multicoloră e una: cea reflectată de raza soarelui, dar 
floarea aceea se arată multiformă. Astfel, raţiunea ne învaţă şi prin creaţie să nu ne tulburăm 
în raţiunile privitoare la dogmă atunci când, izbindu-ne de dificultăţi teoretice, suntem duşi de 
vârtej spre consimţirea celor ce se vorbesc. Căci aşa cum pentru cele ce se arată ochilor 
experienţa s-a arătat mai bună decât explicarea raţională a cauzei, aşa şi la dogmele care ne 
depăşesc credinţa e mai bună decât înţelegerea prin raţionamente, ca una care învaţă atât 
separaţia în ipostas cât şi conexiunea în fiinţă. Aşadar, dat fiind că cuvântul nostru a luat în 
considerare ce este comun şi ce este propriu în Sfânta Treime, raţiunea comunităţii se reduce 
la fiinţă iar ipostasul este semnul care face propriu (particularizează) al fiecăruia. 

6. Dar cineva ar putea crede că raţiunea privitoare la „ipostas" oferită aici nu se 
împacă cu gândul Apostolului din locul unde scrie despre Domnul că este „strălucirea slavei 
Lui şi efigia ipostasului Său" (Evrei 13). Căci, dacă am admis că ipostas e concursul 
proprietăţilor din jurul fiecăruia, atunci se recunoaşte că, aşa cum la Tatăl există ceva văzut şi 
contemplat ca propriu şi prin care este recunoscut numai El, în acelaşi mod se crede acelaşi 
lucru şi despre Cel Unul-Născut: cum atunci aici numele de „ipostas" este atribuit de 
Scriptură numai Tatălui iar Fiul se zice că e forma ipostasului Său şi este, caracterizat nu prin 
semnele distinctive proprii, ci prin cele ale Tatălui? Căci dacă ipostasul e semnul propriu 
fiecărei existenţe, iar propriu Tatălui se mărturiseşte a fi faptul că e nenăscut iar Fiul e format 
prin proprietăţile Tatălui, oare nu rămâne atunci Tatălui ca proprietate excepţională aceea ca 
numai despre El să se enunţe nenaşterea, pentru că existenţa Celui Unul-Născut se 
caracterizează prin ceea ce face propriul Tatălui. 

7. Dar noi spunem că alt scop urmăreşte aici cuvântul Apostolului şi privind la acesta 
s-a folosit el de aceste expresii: „strălucire" şi „efigie (gravată)". Dacă cineva gândeşte exact 
la acest scop nu va găsi nimic care combate cele zise de noi, ci doar ceva care conduce 
raţiunea spre un înţeles particular. Căci cuvântul Apostolului s-a făcut nu pentru a distinge 
între ele Ipostasurile prin semnele în care se arată, ci ca să facă înţeleasă unirea autentică şi 
nedistanţată a relaţiei Fiului faţă de Tată. Aşa cum n-a spus: „care fiind slava Tatălui" (deşi 
acesta este adevărul), ci, lăsând la o parte acest lucru ca unul recunoscut şi vrând să ne înveţe 
să nu gândim o altă formă de slavă pentru Tatăl şi o alta pentru Fiul, el determină slava 
Unului-Născut ca pe o strălucire a slavei Tatălui, făcând ca Fiul să fie cugetat împreună cu 
Tatăl plecând de la exemplul luminii. Căci aşa cum strălucirea e din flacără şi ea nu vine după 
flacără ci din clipa în care s-a aprins flacăra străluceşte împreună cu ea şi lumina, aşa vrea şi 
el ca Fiul să fie cugetat din Tatăl, dar aşa ca Unul-Născut să nu fie determinat prin 
interpunerea unei distanţe faţă de existenţa Tatălui, ci doar ca ceea ce provine din cauză să fie 
gândit pururea împreună cu cauza, în acelaşi mod, ca şi cum ar interpreta gândul oferit 
înainte, zice şi: „efigie a ipostasului Său" călăuzindu-ne de mână prin exemplele trupeşti spre 
înţelegerea celor nevăzute. Căci aşa cum trupul este întotdeauna într-o figură, dar una este 
raţiunea (definiţia) figurii şi alta cea a trupului, şi definiţia uneia nu ar putea fi comparată cu 
cea a celuilalt, totuşi, chiar dacă prin raţiune distingi figura de trup, natura nu primeşte 
distincţia, ci una este gândită împreună cu cealaltă. Aşa crede Apostolul că trebuie să gândim; 
chiar dacă cuvântul credinţei ne învaţă că diferenţa Ipostasurilor e neamestecată şi distinctă, el 
ne înfăţişează prin expresiile folosite coeziunea şi conaturalitatea (concrescenţa) Unului- 
Născut faţă de Tatăl, nu ca şi cum Cel Unul-Născut n-ar fi într-un ipostas, ci ca Unul Care nu 

primeşte nici o mediere a unirii Lui cu Tatăl. Astfel, cel ce-şi aţinteşte prin ochii sufletului 
privirile sale spre efigia Celui Unul-Născut ajunge la înţelegerea şi a Ipostasului Tatălui, nu ca 
şi cum proprietăţile contemplate în Aceştia s-ar schimba ori amesteca, ca şi cum am atribui 
Tatălui naşterea iar Fiului nenaşterea, ci în sensul că nu e cu putinţă ca, dacă una se disjunge 
de alta, să înţeleagă restul pornind numai de la ea însăşi. Căci nu e cu putinţă ca cel ce 
numeşte pe Fiul să nu ajungă la înţelegerea Tatălui, pentru că prin relaţie acest apelativ 
manifestă împreună şi pe Tatăl. 

8. Aşadar, întrucât „cel ce a văzut pe Fiul a văzut pe Tatăl" (Ioan 14, 9) după cum zice 
în Evaghelie Domnul, de aceea zice (Apostolul) că Fiul Unul-Născut este „efigia Tatălui" şi 
ca să ne facem cunoscut gândul lui şi mai bine, să luăm şi alte expresii ale Apostolului în care 
ne spune că Fiul e „icoana Dumnezeului Celui nevăzut" (Col. 1, 15) şi iarăşi; icoana bunătăţii 
Lui; nu pentru că icoana diferă de arhetip în ce priveşte raţiunea invizibilităţii şi bunătăţii ci ca 
să arate că e identică cu prototipul, chiar dacă e altceva decât el. Căci nu s-ar salva raţiunea 
(definiţia) icoanei dacă n-ar avea claritatea şi invariabilitatea în toate. Aşadar, cel ce înţelege 
frumuseţea icoanei ajunge la înţelegerea arhetipului. Iar cel ce a înţeles forma lui Hristos şi-a 
întipărit în sine efigia ipostasului Tatălui văzându-L prin Acesta pe Acela, nu însă privind în 
reprezentarea iconică nenaşterea Tatălui (căci atunci El ar fi întru totul identic - cu Tatăl - nu 
altul), ci văzând frumuseţea nenăscută în cea născută. Căci aşa cum cel ce priveşte într-o 
oglindă curată imprimarea formei sale în ea are cunoştinţa clară a feţei reprezentate iconic în 
ea, aşa şi cel ce cunoaşte pe Fiul a primit în inimă prin cunoaşterea Fiului efigia Ipostasului 
Tatălui. Fiindcă toate cele ale Tatălui se văd în Fiul şi toate cele ale Fiului sunt ale Tatălui, 
pentru că întreg Fiul rămâne în Tatăl şi iarăşi El are în Sine pe Tatăl întreg (Ioan 14, 11). 
Astfel încât ipostasul Fiului devine un fel de formă şi de faţă pentru (re)cunoaşterea Tatălui, 
iar ipostasul Tatălui e (re)cunoscut în forma Fiului, deşi în Ele rămâne proprietatea contem- 
plată numai în Acestea pentru distincţia clară a Ipostasurilor. 



60 



Tratate contra iconomahilor 



GLOSAR DE TERMENI TEHNICI 



eikon = imagine, asemănare, icoană > eiko = a f i asemănător, a asemăna 

eikonizein = a reprezenta iconic 

apeikonizo = a reprezenta o imagine după un model, a copia o imagine 

eîdos = înfăţişare, aspect exterior, chip; idee, specie > eîdo (lat.video) = a vedea, a şti. 

emphereia (> emphero) = similitudine 

homoiosis, homoîoma = asemănare 

morphe = formă 

schema = figură 

stoicheîon = linie < stoicheo = a alinia, a pune în rând 

homostoichos = în aceeaşi linie 

charakter = efigie gravată, întipărită, trasată; trăsătură caracteristică 

typos = marcă, trăsătură imprimată; relief; schiţă, figură, model 

ektyponia = redare imprimată în relief, întipărire 

graphe, grapheîn = a scrie, scriere; a desena, desen 

zographeîn = a picta după natură, după un model viu 

perigraphe = circumscriere 

(a)perîgrapton = (ne)circumscris 

archetypon, (prototypon) - parâgogon = model - copie confecţionată, reprodusă după model 

historia = observare directă, relatare 

proskynesis = închinare, prosternare în semn de venerare 

latreia = adorare 

ousia = fiinţă, substanţă 

physis = natură, fire 

hypostasis = subzistenţă, ipostas 

prosopon = faţă, persoană 

schesis = relaţie 

theologia - oikonomfa = doctria despre Dumnezeu în Sine şi, respectiv despre lucrarea Lui în 

afara Sa 

Sfântul Teodor Studitul 

